
ALCRIS 


Capitolul 1 


Locuinta familiei James, una dintre casele cele mai luxoase 
din cartierul Berverly Hills, era complet luminată. O recepţie 
mai mult pentru tinerețea strălucitoare a Hollywoodului... se 
gândi Alexandra intrând în parcarea în care se aliniau maşini 
din mărcile Rolls-Royce, Jaguar și Porsche. În definitiv, 
această concentrare de mașini de lux nu era deloc uimitoare, 
întrucât în seara asta se sărbătorea solemnitatea înmânării 
premiilor Oscar. Tinere sau mai puţin tinere, toate 
celebrităţile Hollywoodului erau invitate acolo. 

Tânăra femeie își opri mașina, o Lamborghini, în spatele 
casei în stil georgian, care strălucea de lumini pentru 
această ocazie. În timp ce-și strecura cheile mașinii în 
poșetă, asociatul ei veni să i se alăture. În vârstă de vreo 
patruzeci de ani, un bărbat încă foarte frumos cu ochii lui 
cenușii și părul negru presărat cu fire argintii la tâmple, 
Miles Thornton îi zâmbi cu afecţiune. 

— Aşadar, Alexi? Te simţi mai bine, acum? 

Alexandra încuviință cu un semn din cap. 

— În orice caz, arăţi superb. Chiar dacă ai pierdut ceva 
cam mult din greutate, în ultimul timp. 

— Iată ceva care-i va face plăcere tatălui meu. El nu 
încetează să-mi repete că ar trebui să slăbesc câteva kilo- 
grame! 

— Este nebun! Eşti prea slabă, Alexi. Dacă cel puţin ai 
accepta să pleci în vacanţă, măcar pentru o săptămână... 

Alexi schiţă un zâmbet. Ca de obicei, asociatul și pri- 
etenul ei se arăta extrem de ocrotitor fată de ea. Uneori, 
avea chiar impresia că Miles era singura persoană care ţinea 
cu adevărat la ea. 

— Nu ne putem permite să plecăm în vacanţă, Miles, știi 
bine! 

— Tot ce ştiu este că ai nevoie să te odihnești. Te-ai sur- 
menat în ultimul timp. 

Ajunseseră între timp în holul luxoasei locuinţe, unde 
un servitor veni să ia etola Alexandrei. 

— Oricum, este vina mea dacă ești epuizată, murmură 
Miles. Te-am lăsat adeseori singură după ce Nancy s-a 
îmbolnăvit. 

— Glumești? Soţia ta este bolnavă abia de cincisprezece 
zile, iar eu am făcut treabă foarte bună fără tine. 

— Tu faci întotdeauna treabă foarte bună, răspunse el 
zâmbind. Dar cu toate acestea, ai nevoie de odihnă, Alexi. 

Tânăra femeie își plecă ochii. Da, își consumase într-adevăr 
cu largheţe energia în activitatea ei, în ultimul timp. Și apoi, 
ruptura cu noua vedetă a ecranului, Martin Steel, și toată 
publicitatea care fusese făcută în jurul acestui eveniment 
ajunseseră s-o epuizeze. 

Iată de ce, la douăzeci și opt de ani, unica moștenitoare 
a unei averi imense — tatăl ei nu era altul decât Henri 
Rossini, unul dintre oamenii de afaceri cei mai influenţi de 
la Hollywood — se simţea nespus de obosită. În seara aceas- 
ta, totuși, făcuse un efort special pentru a avea o înfăţişare 
cât mai îngrijită și ca să ascundă urmele de oboseală de pe 
faţa ei. Machiată cu minuţiozitate, purta o rochie de mătase 
crem care-i înfrumuseţa carnaţia delicată şi-i scotea în evi- 
dență părul lung, castaniu-roşcat, care-i cădea într-o cascadă 
suplă pe umeri. 

— N-ar fi rău dacă ai putea scăpa pentru câtva timp de 
hoarda de ziariști care te urmăresc zi și noapte, zise 
Miles. 

Alexi îi adresă un surâs malitios. 

— Sigur, dar nu uita că toată publicitatea asta este exce- 
lentă pentru afacerile noastre! exclamă ea. N-am avut nicio- 
dată atâtea apeluri telefonice la agenţie ca în momentul 
acesta. Toată lumea dorește ca Alexi și Miles să le decoreze 
casa! 

— Dacă sună, este mai cu seamă pentru că ești una dintre 
cele mai talentate designere ale momentului! 

Tânăra femeie rămase tăcută. Avea fără îndoială real- 
mente talent, dar nu trebuia să se amăgească: succesul 
agenţiei de decoraţiuni pe care o înjghebase cu Miles ținea 
mai mult de numele pe care-l purta. 

În Beverly Hills, devenise aproape obligatoriu să se facă 
apel la serviciile lor pentru amenajarea unei noi locuinţe. 
Dar cât timp vor mai rămâne oare la modă? Nu-și făcea nici 
unul din ei iluzii și se dedicau fără preget muncii lor, pen- 
tru a evita un viitor crud şi decepţionant. 

În timp ce traversau salonul ca să ajungă pe terasă, câte- 
va acorduri de Vivaldi ajunseră până la ei. În grădină, lângă 
piscină, orchestra cânta muzica filmului abia ieșit din stu- 
diourile lui Henri Rossini, care părea să se anunţe drept un 
succes sigur. Cam o sută de invitaţi discutau, râdeau, savu- 
rau o cupă de șampanie în parcul casei. Majoritatea 
bărbaţilor erau îmbrăcaţi în smochinguri, iar femeile purtau 
toaletele cele mai elegante — sau cele mai extravagante. 

— S-ar spune că este numai lume bună aici, murmură 
Miles. 

Alexi îi aruncă un zâmbet complice. Ca și el, nu aprecia 
genul acesta de petreceri mondene. Nu fuseseră invitate aici 
decât persoanele cele mai în vogă la Hollywood: actori, pro- 
ducători, realizatori. În seara asta, se vor semna fără 
îndoială câteva contracte, se vor angaja staruri, se va vorbi 
despre cinema în cifre exorbitante, și despre onorarii nu 
mai putin ridicate. 

— N-avem decât să ne mișcăm puţin ici și colo, apoi să ne 
eclipsăm discret, sugeră ea. 

— Mărturisesc că aș prefera să nu pierd prea mult vremea 
pe-aici. Sănătatea lui Nancy mă îngrijorează. Dacă recepţia 
aceasta n-ar fi fost atât de importantă pentru afacerile noas- 
tre, aș fi rămas la căpătâiul ei. 

Emoţionată, Alexi îşi puse o mână pe umărul lui. Simţise 
un șoc când o văzuse pe soţia lui Miles, puţin mai devreme. 
Nancy, mereu atât de plină de energie și de veselă, nu mai 
era decât o umbră. 

— N-ar fi trebuit să mă însoţești, Miles! Ti-am spus-o, nu 
era nici o problemă. 

— În momentul acesta ai nevoie ca cineva să te susțină, 
Alexi. 

În clipa aceea, un chelner se apropie de ei cu un platou 
cu cupe de șampanie, și Miles întinse una însoţitoarei sale. 

— Nu puteam să te las singură printre păsările astea de 
pradă, îi şopti el la ureche. 

Remarca lui smulse un mic hohot de râs tinerei femei. 

— Oh, să ştii că sunt obișnuită, deoarece am crescut 
printre ei! De altfel, s-ar putea crede că fac eu însămi parte 
din club. 

— Nu, tu nu, Alexi. Este suficient să te cunoască cineva 
puțin ca să înțeleagă că ești la fel de vulnerabilă ca un nou- 
născut, printre ei. Degeaba faci eforturi să pari tare ca o 
stâncă, tu ești cu totul altfel. 

Înainte ca tânăra femeie să poată răspunde, gazda veni în 
întâmpinarea lor. 

— Alexi, draga mea! Sunt atât de fericită să te văd, 
exclamă Penelope James strângând-o în brațe. 

Îmbrăcată într-o rochie superbă din lame, soția celui mai 
renumit actor de la Hollywood era strălucitoare. Nimeni 
n-ar fi ghicit că această siluetă zveltă, aceste trăsături fine și 
această piele fără riduri erau ale unei femei de aproape 
cincizeci de ani. Penelope nu dădea înapoi din faţa nici unei 
îngrijiri, oricât de scumpă ar fi fost, pentru a face impresie 
bună alături de soţul ei, Robert James. 

— Nancy nu este cu voi? întrebă ea. 

— Nu, nu se simte prea bine în momentul acesta, 
răspunse Miles. Și, din păcate, nu voi putea să stau prea 
mult seara asta. Dar tineam să-l felicit pe Robert. 

— Sunt atât de mândră de el! Stiti, este al doilea Oscar al 
lui. A obţinut deja unul pentru rolul din „Sergentul Thomas“. 

Se întrerupse o clipă, apoi se întoarse spre Alexi. 

— Ce păcat că tatăl tău n-a putut veni, în seara asta... 

— A luat un avion spre Anglia imediat după ceremonie. 
Turnează acolo noul lui film. 

Alexi nu făcea decât să repete ceea ce toată lumea știa 
deja. La drept vorbind, toată lumea știa întotdeauna unde 
se găsea tatăl ei. În schimb, nimeni nu știa vreodată ceva 
despre planurile lui, despre noile lui filme sau despre con- 
tractele pe care le avea. 

— Oricum, vom da o mică petrecere pentru el îndată ce 
se va întoarce, continuă Penelope. 

O mică petrecere... cu cel putin trei sute de invitaţi! se 
gândi Alexi, plictisită. 

— Îmi pare rău pentru ce s-a petrecut între Martin și tine, 
adăugă Penelope. Este curios, dar am crezut întotdeauna că 
erați făcuți unul pentru altul. Cum te poti înșela, uneori, 
nu-i aşa? 

— Am rămas în raporturi foarte bune, Penny. 

— Şi el a plecat în Anglia, după câte am citit, continuă 
Penelope, deoarece tatăl tău i-a oferit rolul principal în fil- 
mul lui. La drept vorbind, de altfel, alegerea aceasta m-a sur- 
prins mult. Credeam că va cere cuiva mai matur să joace 
acest rol. Cineva ca Robert, de exemplu. 

Ridică din umeri și izbucni în râs. Un râs puţin cam 
forțat, care n-avea nimic spontan. 

— Dar trebuie să ştie ce face! exclamă ea. 

Ştia foarte bine ce face! se gândi Alexi. Reuşise s-o 
despartă de Martin Steel, şi asta era tot ce conta pentru el. 
Angajându-l pe Martin pentru turnarera unui film în Anglia 
îi permitea să-l îndepărteze de fiica lui și să pună capăt unei 
idile pe care n-o aproba. 

— Bun, acum vă las, dragii mei, zise Penelope care tocmai 
observase sosirea unor noi invitaţi. Apropiaţi-vă de bufet. Am 
comandat totul la „Harper și Jones“, acel mic magazin din 
centrul orașului, și trebuie să spun că nu-mi regret alegerea. 

Imediat ce se îndepărtă, Miles își ridică ochii spre cer cu 
un aer exasperat. 

— „Acel mic magazin din centrul orașului“, repetă el 
imitând tonul afectat al gazdei lor. 

Toată lumea știa că firma „Harper și Jones“ era cea mai 
prestigioasă din Los Angeles, și că toată lumea bună făcea 
apel la ea. 

— Cred că o să iau un pahar, ca să mă ajute să suport 
toate astea, adăugă el. Totul este aici fals şi ipocrit. 

— Aceasta este legea junglei, Miles. E preferabil să-ţi 
compui un personaj în spatele căruia să te ascunzi ca să poți 
supraviețui în această lume, dragul meu. De altfel, nu-ţi 
spun nimic nou. 

Deodată, tânăra femeie îl zări pe soţul lui Penny, care 
stătea foarte aproape de Monica Houston, o tânără 
actriță blondă care deținuse rolul principal feminin în 
film, și pentru care tocmai primise un Oscar. Monica 
devenise un star în ziua în care Henri Rossini o făcuse 
amanta lui. Deocamdată, continua să locuiască în casa 
tatălui Alexandrei. Va încerca oare să se consoleze cu 
compania lui Robert de absenţa lui Henri? se întrebă 
Alexi. La urma urmei, legăturile erau atât de efemere în 
mediul acesta... 

Tânăra femeie privi gânditoare lichidul auriu care 
scânteia în cupa din mâna ei. Pe toată durata ado- 
lescenţei, suferise din cauza singurătăţii. Suferea încă și 

astăzi, în pofida prieteniei adevărate a lui Miles şi a lui 
Nancy, şi în ciuda profesiei pe care și-o iubea cu pasiune. 

În timp ce Miles îi povestea o anecdotă, ea își ridică 
privirea și zări pe neașteptate un bărbat pe terasă. I se tăie 
respiraţia. În locul acesta, unde erau reunite toate vedetele 
Hollywoodului, necunoscutul era fără discuţie cel mai fru- 
mos bărbat pe care-l întâlnise vreodată. 

În vârstă de aproximativ treizeci și cinci de ani, purta un 
smoching negru care-i punea în valoare umerii largi, corpul 
zvelt şi musculos. Cine era oare bărbatul acesta? Nu-l văzuse 
niciodată, era sigură. Şi-ar fi amintit cu siguranță această 
figură cu trăsături regulate, părul negru ca pana corbului și 
ochii atât de albaştri. Ochi care o fixau cu intensitate, de alt- 
fel, trezind în ea senzaţii cel puţin tulburătoare. 

Alexi luă o înghiţitură de șampanie înainte de a-l întreba 
pe Miles, pe un ton pe care-l voia cât mai firesc: 

— Spune-mi, îl cunoști pe bărbatul acela, de pe terasă? 

Miles se întoarse discret, apoi clătină din cap. 

— Nu, răspunse el. În orice caz, trebuie să fie o persoană 
importantă. Ai văzut cum Georgia Gold părea că-i soarbe 
literalmente cuvintele de pe buze! Pariez că a găsit un 
subiect pentru viitorul ei articol. 

Alexi îl privi din nou pe necunoscut. Într-adevăr, i se 
alăturase o tânără femeie, blondă, care arăta superb. 
Georgia Gold... Alexi nu putea s-o sufere pe această ziaristă 
aflată întotdeauna la vânătoare de bârfe și care, în trecut, 

scisese lucruri îngrozitoare despre ea. Această specialistă a 
cronicilor mondene nu se temea să deformeze și să falsifice 
adevărul. 

Zărind-o brusc pe Alexi, ziarista îi aruncă un zâmbet plin 
de ipocrizie înainte de a se întoarce spre interlocutorul ei, 
care-i punea o întrebare. „Este oare în legătură cu mine?“ se 
întrebă Alexi. Dacă așa stăteau lucrurile, Georgia Gold nu va 
schiţa un tablou măgulitor despre ea, era sigură... Dar nu 
trebuia totuşi să-şi imagineze cu uşurinţă ce era mai rău. 
Necunoscutul o privise câteva clipe, desigur, dar ăsta nu era 
un motiv suficient ca să simtă nevoia să afle mai multe 
despre ea. 

— Alexi? Mă asculti? 

Tânăra femeie tresări surprinsă auzind vocea lui 
Miles. 

— N-ai auzit un cuvânt din ce ţi-am spus! exclamă el, cu 
un aer amuzant. 

— Îmi pare rău, eram cu gândurile aiurea. 

— În cazul acesta, am să repet întrebarea: ai reflectat în 
legătură cu oferta care ţi s-a făcut pentru casa ta? 

— Nici nu se pune problema s-o vând, Miles. De altfel, nu 
înțeleg, de ce continuă să mă sâcâie cu propunerile lor. Asta 
mă scoate din fire. 

— Ar trebui totuși să chibzuiești bine înainte de a refuza. 
Preţul pe care ţi-l oferă ei este exorbitant. Și apoi, 
întreţinerea acestei proprietăţi te costă o avere. 

— Nu pot s-o vând, răspunse ea pe un ton ferm. Este un 
cadou de la tatăl meu. 

— Eşti liberă să hotărăști, bineînţeles. Dar așteaptă o zi 
sau două înainte de a le telefona. 

— O.K., Miles. Am să aştept o zi sau două... înainte de a 
refuza! răspunse ea pe un ton malițios. 

— Hotărât lucru, n-am întâlnit niciodată pe cineva atât de 
încăpățânat ca tine! Mă întreb cum reuşim să lucrăm împreună. 

Fl îi ciufuli părul cu un gest afectuos, apoi își consultă 
ceasul. 

— Dacă vrei să mă scuzi, draga mea, mă duc să dau un 
telefon ca să mă asigur că Nancy se simte bine. 

— De acord. Și nu uita să-i spui că îi vei duce pizza ei 
preferată. Asta o va consola că a scăpat bufetul pregătit de 
„Harper și Jones“! 

— Promit. 

Miles se îndepărtă râzând, în timp ce Alexi îşi croia drum 
pe terasă, acum arhiplină, ca să se îndrepte spre ringul de 
dans, unde câteva perechi evoluau pe muzica languroasă a 
viorilor din orchestră. 

— Sunteţi Alexandra Rossini, presupun? 

La auzul acestei voci grave, tânăra femeie tresări și-l zări 
pe necunoscutul care se apropiase de ea. 

— Da, eu... 

Se întrerupse, tulburată. Văzut de aproape, bărbatul 
acesta era și mai frumos. O stânjenea mai cu seamă faptul că 

o cerceta cu seriozitate, cu răceală chiar. Or, în mod 
obișnuit, bărbaţii n-o priveau în felul acesta. Se putea crede 
că necunoscutul voia să citească în ea. 

— Aveţi un avantaj asupra mea pentru că ştiţi cine sunt, 
răspunse ea. În ceea ce mă privește, nu cred că vă cunosc. 

— Este perfect. Îmi place să am un avantaj încă de la început. 

— Şi preferaţi să vă păstraţi anonimatul? 

Fl rămase tăcut timp de câteva secunde, și Alexi crezu că 
nu-i va răspunde. 

— Mă numesc Matthew Channing. 

— Matthew Channing! Sunteţi proprietarul studiourilor 
Brightwell din Anglia și al unei case de editură din New 
York. Mă înșel? 

— Nu. Bravo, domnişoară Rossini. 

Cine nu auzise oare vorbindu-se despre Matthew 
Channing? se întrebă tânăra femeie. Era din același soi ca și 
tatăl ei: negociator fără milă, om de afaceri inteligent și abil. 
Ciudat... Pentru un motiv pe care-l ignora, era decepționată 
că acest bărbat trăiește în mijlocul acelorași intrigi, că 
aparţine aceleiaşi lumi neîndurătoare ca tatăl ei. 

— Sunteţi aici pentru afaceri, domnule Channing? întrebă 
ea politicos. 

— Da. Am cumpărat o casă la Malibu Beach. Poate că v-ar 
plăcea s-o vedeţi, într-una din zilele acestea? 

Tânăra femeie nu știa ce să spună. Era oare o invitaţie 
personală, sau o ofertă de lucru? 

— Vă invit din motive exclusiv profesionale, preciză el, ca 
și cum îi ghicise gândurile. 

— Bineînţeles. 

Nu se simţise niciodată atât de stânjenită. Oare ce fusese 
cât pe ce să-și închipuie? Că această conversaţie ascundea 
un alt interes decât cel profesional? Ridicol! Cu atât mai 
mult cu cât bărbatul era probabil deja căsătorit și tată de 
familie... 

— Dar nu ne împiedică nimic să ne revedem și din alte 
motive, adăugă el. 

Își însoţi propunerea cu o privire foarte elocventă, care 
o făcu să roşească pe tânăra femeie. Nu exista nici o 
îndoială: o provoca! 

— Ce înţelegeți prin asta, domnule Channing? replică ea 
tăios. 

El izbucni în râs, vizibil încântat. 

— Haideţi, domnişoară Rossini, sper că nu vă înșelaţi cu 
privire la intenţiile mele. 

— Nu le cunosc, domnule Channing. Ar fi preferabil, 
fără îndoială, să vă exprimaţi mai limpede aceste 
intenţii. 

— Ei bine... mă gândeam la o cină mâine seară, urmată de 
un prânz și o cină în ziua următoare. Continuând după 
aceea cu un mic dejun răspoimâine dimineaţă... Este oare 
prea precipitat pentru dumneavoastră? 

— Sunteţi întotdeauna atât de expeditiv? 

— Da. Vedeţi, răbdarea mea este una din calităţile mele 
cele mai însemnate. Bun, unde ajunsesem? Ah da, la micul 
dejun. Sau poate la un brunch*; asta va depinde de ora la 
care ne vom trezi. Apoi sugerez o logodnă fulger și o 
căsătorie rapidă. 


Tânăra femeie izbucni în râs. 

— Şi un divorţ două săptămâni mai târziu, încheie ea. 

— Două săptămâni? Puțin cam mult pentru o căsătorie la 
Hollywood, nu? 

— Mai ales dacă se presupune că la început vin în casa 
dumneavoastră în calitate de decoratoare. Nu mă gândeam 
că voi fi prinsă într-un angrenaj infernal și să mă trezesc 
divorțată de clientul meu cincisprezece zile mai târziu! 

Fl schiţă un surâs, apoi o privi pe tânăra femeie drept în 
ochi. 

— Serios, domnişoară Rossini, ce-aţi spune să cinaţi cu 
mine mâine seară? 


* Cuvânt englezesc provenind din breakfast (mic dejun) și lunch (prânz); 


masă luată dimineaţa târziu, ţinând loc de mic dejun și de prânz (n.t.). 


Capitolul 2 


Din fericire, sosirea lui Miles îi permise să ignore între- 
barea lui Matthew Channing. Nu că n-ar fi dorit să-i accepte 
propunerea, ci pentru că, dintr-un motiv misterios, îi era 
teamă de el. 

— Iată-l pe prietenul și asociatul meu, Miles Thornton. 
Miles, ţi-l prezint pe Matthew Channing. Așadar, cum se 
simte Nancy? 

— Nu știu. Ea m-a asigurat că totul e în ordine și că nu tre- 
buie să-mi fac griji... Cu toate acestea, mă tem că nu este 
decât o aparenţă înșelătoare. Am să iau un taxi şi mă întorc 
acasă. 

— Ia mașina mea, spuse imediat Alexi, care își deschise 
poșeta, luă cheile Lamborghini-ului și i le întinse. Eu voi lua 
un taxi. 

— Nu, nu se pune problema. Eu... 

— Nu vă faceţi griji, interveni Matthew Channing. Îmi 
va face plăcere s-o conduc acasă pe domnişoara Rossini. 

Perspectiva aceasta o făcu pe Alexi să se simtă foarte stân- 
jenită, dar nu lăsă să se observe nimic și-i zâmbi lui Miles, 
care luă cheile și o sărută pe obraz. 

— Îţi mulţumesc. Trec mâine dimineaţă pe la tine, Alexi. 

După ce Miles își luă rămas-bun, tânăra femeie îi explică 
situaţia lui Matthew Channing. Să vorbească era cel mai bun 
remediu împotriva jenei care o cuprindea. 

— Nancy este soţia lui Mileas, ea... 

— Sunt la curent. Am întrebat-o pe Georgia Gold cine 
este bărbatul care vă însoțea, și ea mi-a spus tot ce știa 
despre el. 

„Și tot ce știa despre mine, fără îndoială... 
Alexi, iritată. 

— Înţeleg, murmură ea. În cazul acesta, știți desigur că 
mașina lui Miles este imobilizată în garaj în momentul aces- 
ta, că eu am băut șase cești de cafea neagră astăzi la birou, 
şi că... 

— Adevărat? Georgia trebuie să fi fost obosită! A uitat 
să-mi semnaleze că sunteți o adeptă a cafelei negre, 
replică el cu un râs ușor. Va trebui să adaug această mică 
informaţie dosarului pe care mi l-a furnizat deja. Este 
foarte interesant. 

Alexi l-ar fi întrebat bucuroasă care erau de fapt aceste 
informatii, dar n-o făcu. Problemă de demnitate. În afară de 
faptul că ghicea cu ușurință ce ineptii trebuia să fi înșirat 

se gândi 

Georgia pe seama ei: biata Alexandra Rossini, fetița dragă și 
răsfăţată a magnatului industriei cinematografice, rupsese 
legătura cu Martin Steel, care-i frânsese inima... 

— A fost foarte amabil din partea dumneavoastră să-i 
propuneţi lui Miles să mă conduceţi acasă, domnule 
Channing. Dar mai cu seamă n-aș vrea să vă deranjez. 

— Dar asta nu mă deranjează absolut deloc, vă asigur. 

Adoptase același ton politicos cu ea, dar în vocea lui se 
sesiza o urmă de ironie. 

— De altfel, dacă așa ar sta lucrurile, nu v-aș fi făcut pro- 
punerea, adăugă el. 

De asta, ea nu se îndoia. Matthew Channing nu era cu 
siguranță omul care să facă ceea ce nu-i plăcea! 

Pradă unei nervozităţi crescânde, Alexi schimbă cupa 
goală cu o cupă plină. Matthew Channing n-o slăbea o clipă 
din ochi şi ea nu mai ştia ce atitudine să adopte. 

— Foarte frumoasă recepţie, nu găsiţi? aruncă ea într-un 
efort disperat de a rupe tăcerea. 

Un surâs ironic apăru pe buzele lui Matthew și tânăra 
femeie blestemă spiritul care-i șoptise această remarcă 
idioată. Interlocutorul ei își dăduse cu siguranţă seama de 
tulburarea pe care o stârnea în ea și se amuza de situaţie. 

— Este o recepţie... să spunem, interesantă, răspunse el. 
Dumneavoastră, în schimb, sunteţi foarte frumoasă, 
domnişoară Rossini. 

În mod ciudat, complimentul acesta o tulbură. Era totuși 
obișnuită să atragă omagiile bărbaţilor, dar Matthew 


22 VALERIE DUHAMEL 


Channing avea un fel foarte deosebit de a-și exprima 
părerile, ca și cum căuta nu s-o flateze, ci s-o 
descumpănească. Ceea ce şi reuşise să facă, de altfel. 

— Mulţumesc, zise ea. 

Se strădui să-i susțină privirea care n-o slăbea nici o 
clipă, căutând cu disperare un alt subiect de 
conversaţie. 

— Cum vi se pare California, domnule Channing? 

— Ar trebui să-mi spuneţi Matt. La urma urmei, trebuie să 
vă conduc acasă, în seara asta. 

La aceste cuvinte, Alexi simţi că i se aprind obrajii. 
Vorbea ca și cum plecarea la sfârșitul recepției fusese sta- 
bilită dinainte. 

— Ca să răspund întrebării dumneavoastră referitoare la 
California, clima este aici mult mai blândă decât la Londra. 
Din punctul acesta de vedere, prefer să trăiesc aici. Cunoști 
Londra, Alexandra? 

Îi rostise numele cu o voce foarte blândă, care o făcu să 
se înfioare. Dotat cu un asemenea fizic şi cu o asemenea 
voce, ar fi putut să fie actor, se gândi ea. Totuși, fără să prac- 
tice această meserie, părea mult mai puternic și mai influent 
decât toate persoanele reunite aici. 

— Am fost trimisă la pension la Londra imediat după 
moartea mamei, răspunse ea. 

— Ţi-a plăcut acolo? 

Alexi reflectă o clipă înainte de a răspunde. 

— Nu eram nefericită, dar m-am simți puţin cam singură. 

Își sublinie observaţia cu un zâmbet jenat. Nu vorbise 
niciodată despre această perioadă a vieţii ei; atunci de ce se 
destăinuia unui străin? Fără îndoială, șampania îi dezlega 
limba... 

— Tatăl dumitale trebuie să vă fi lipsit, murmură Matt. 

— Fără îndoială. 

Rămaseră tăcuţi timp de câteva secunde, apoi Alexi 
întrebă: 

— ÎI cunoşti pe tata? 

— Să spunem că drumurile noastre s-au întâlnit. 

Răspunsul acesta n-o miră câtuși de puţin pe Alexi. Tatăl 
ei cunoștea atâţia oameni importanţi, chiar și în Anglia! 

Pe neașteptate, Matt își termină paharul și-l puse pe o 
masă. 

— Vrei să dansezi? o întrebă el. 

Cum orchestra cânta un slow deosebit de languros, 
Alexi șovăi o clipă, apoi sfârși prin a accepta. O senzaţie 
ciudată puse stăpânire pe ea când Matt o trase spre el. 
O senzaţie în care se amestecau teama, dorinţă, 
plăcerea... Era o senzaţie de o asemenea intensitate 
încât nici măcar nu-și dădu seama, câteva minute mai 
târziu, că slowul se terminase. Ar fi dorit să rămână așa 
toată noaptea, cu capul lăsat pe umărul lui Matthew 
Channing. Trebui ca el să se îndepărteze cu blândeţe de 
ea ca să înțeleagă în sfârșit că orchestra cânta acum o 
bucată mai antrenantă. 

— Vrei să stai jos? 

Prea emoţionată ca să poată vorbi, ea se mulțumi să 
accepte cu un semn din cap. Își dădea el într-adevăr seama 
de atracţia pe care o exercita asupra ei? Degeaba se strădui 
să-l cerceteze în timp ce se așezau la o masă din apropierea 
piscinei, deoarece fu incapabilă să descopere cea mai mică 
urmă de emoție pe faţa lui. Dacă cel puţin l-ar cunoaște mai 
bine... Deocamdată, se simţea complet dezarmată în faţa lui. 

Erau așezați la masă de câteva minute când un chelner 
veni să le aducă o tavă încărcată cu cocteiluri și alte băuturi, 
dintre care Matt alese un Perrier. 

— Când l-ai cunoscut pe tatăl meu? întrebă Alexi. 

— Sunt ani de zile de atunci. 

— Ce păcat că lipsește în acest moment! Ai fi putut să-l 
vezi în seara asta... 

— Se află în Anglia, nu-i așa? Turnează acolo noul film cu 
logodnicul dumitale, Martin Steel. 

— Fostul meu logodnic. De altfel, n-am fost niciodată 
logodiţi oficial. 

Fl îi adresă un zâmbet lipsit de căldură. 

— Este adevărat că tatăl dumitale dezaproba această 
legătură și că s-a străduit să rupă logodna? 

Revoltată de indiscreţia de care dădea dovadă interlocu- 
torul ei, tânăra femeie îl fulgeră cu privirea. 

— Faci o greșeală dând crezare tuturor celor scrise de 
Georgia Gold, replică ea cu răceală. 

— Sunt obişnuit să cercetez faptele şi să le judec eu 
însumi. Eşti încă în contact cu el, după plecarea lui? 

— Cu cine? Cu tata sau cu Martin? 

— Cu amândoi. 

Fl luă o înghiţitură de apă minerală, prefăcându-se că 
cercetează persoanele dimprejur, ca și cum răspunsul pe 
care ea urma să i-l dea nu-l interesa decât pe jumătate, dar 
Alexi avea totuşi convingerea că el o asculta cu cea mai mare 
atenţie. 

— N-am nici o veste de la ei de săptămâna trecută. De alt- 
fel, nu voi avea, fără îndoială, nici una înainte de 
întoarcerea lor. 

Şi, contrar a ceea ce credea toată lumea, nu resimțea nici 
o amărăciune din acest motiv. Legătura ei cu Martin nu 
fusese realmente serioasă. Asta, însă, Matthew Channing nu 
era cazul s-o afle. 

În momentul când el se pregătea să relanseze conver- 
sația, Georgia Gold se apropie de masa lor, cu un surâs pe 
buze. Un surâs adresat exclusiv lui Matthew, la drept 
vorbind. 

— Iată-te în sfârșit, Matthew! exclamă ziarista. Sper că nu 
ti-ai uitat promisiunea... Îşi aminteşti? Îmi rezervaseşi un 
slow. 

— Cum aș fi putut să uit, draga mea Georgia? replică el. 

Încântată, aceasta îi aruncă Alexei o privire 
triumfătoare. 

— Dar îmi pare cu adevărat foarte rău, soseşti prea târziu, 
continuă Matthew. Tocmai mă pregăteam de plecare. 

Surâsul ziaristei îngheţă imediat. 

— Deja? zise ea. Este încă devreme, dragul meu! 

— Rămâne pe altă dată, draga mea. 

— Am luat notă! replică Georgia, vizibil ușurată. 

Rochia ei de culoare argintie i se mula strâns pe trup și 
o crăpătură laterală îi dezvăluia piciorul până la șold. Un 
detaliu care părea să-l fascineze pe Matthew, până într-atât 
încât nu privea decât într-acolo. 

— Mi-ai citit cronica, săptămâna asta, draga mea Alexi? 
întrebă atunci Georgia cu o voce suavă. 

— Nu mai cred în povești de foarte mult timp, draga mea, 
susură Alexi. Prefer să citesc articole mai interesante decât 
cronicile mondene. 

— Regret că nu ti-ai făcut timp să-i arunci o privire, Alexi. 
Îţi recomand insistent cronica de mâine. Pregătesc câteva 
rânduri despre tânăra prietenă a tatălui dumitale, Monica. 
Se pare că este în raporturi foarte bune cu gazda noastră, în 
seara asta, nu găsești? 

Înainte ca Alexi să poată riposta, Georgia se îndepărta 
deja, adoptând un mers legănat, studiat și provocator. 

— Nu înţeleg de ce a invitat-o Penny pe femeia asta, 
bombăni nemulțumită Alexi. Este o adevărată pacoste! 

— Are totuși picioare frumoase... 

Alexi ridică din umeri. Se considera oare nostim? Să-i fie 
de bine! În ceea ce o privea, n-o detestase niciodată atât pe 
această ziaristă ca în seara asta! 

— Penny a invitat-o numai ca să redacteze o dare de 
seamă despre recepţie în cronica ei, reluă Matt. 

— Da. Şi i-a dictat fără îndoială tot ce trebuie să scrie: cre- 
atorul rochiei pe care o purta în seara asta, numărul invi- 
taţilor şi numele lor, preparatele de la bufet, comandate la 
„Harper și Jones“... 

— Fi, haide, Alexandra, de ce tonul acesta dezgustat? 
replică el pe un ton fals îngrozit. Nu știi că recepţia aceasta 
este cea mai importantă care s-a ţinut la Hollywood, să 
spunem... de o săptămână? 

Tânăra femeie izbucni în râs. 

— Ei bine, dacă nu te supără, Matt, cred că ar fi timpul 
să... 

— ...Să plecăm? Atât de curând? Nici măcar n-ai trecut pe 
la bufet! 

— În seara asta mă abtin, zise ea căutând-o cu privirea pe 
gazda lor. Crezi ca avem o mică șansă să ne eclipsăm dis- 
cret? 

— Nici cea mai mică, după părerea mea. 

Matthew avea perfectă dreptate. Avură nevoie de o 
jumătate de oră ca să traverseze terasa. Toată lumea 
îi saluta, mai cu seamă pe Matt, care părea respectat 
și căutat de toţi. I se sorbeau cuvintele, i se 
propunea invitație după invitaţie, pe care el le refuza 
una după alta cu un anume tact, Alexi trebui să 
recunoască. 

Ajunseseră în hol când se întâlniră cu Monica Houston 
şi Robert James. Alexi nu simţea să aibă vreo afinitate 
deosebită cu tânăra actriţă, pe care o considera o intri- 

gantă. Tatăl ei, însă, părea să ţină la ea. Și pe bună drep- 
tate! Cu bogatul ei păr blond, ochii mari albaștri și 
formele sculpturale, actriţa era extrem de seducătoare. 

Imediat după încheierea prezentărilor, Monica îi adresă 
lui Matt cel mai frumos zâmbet al ei. 

— Alexi, vino într-una din zilele următoare acasă, la masa 
de prânz, propuse ea fără să-și ia ochii de la Matt. Și adu-l și 
pe prietenul dumitale... Mă simt atât de singură, în momen- 
tul acesta! Henri nici măcar nu mi-a telefonat după sosirea 
în Anglia, îţi dai seama? 

Nu era nimic uimitor în asta, se gândi Alexi. Tatăl ei avea 
o singură pasiune în viață: munca. Ea era cea mai în măsură 
s-o știe! 

— Doar îl cunoști, Monica. Când se află la o turnare, nu 
mai are importanţă decât dragul lui film, îi explică cu o voce 
blândă, înainte de a i se adresa lui Robert. Felicitări pentru 
Oscarul primit. 

— Mulţumesc, Alexi. Dar nu-l datorez decât tatălui dumi- 
tale. 

Tânăra femeie îi zâmbi mașinal. S-ar fi putut crede că 
repeta discursul rostit la ceremonia de înmânare a premi- 
ilor. Spre marea ei ușurare, Matthew dădu în sfârșit sem- 
nalul de plecare și dispărură. 

Liniştea nopții îi învăluia în timp ce se îndreptau spre 
Jaguarul lui Matt. În mașină, Alexi îi indică drumul de 
urmat, apoi Matt alese un CD și imediat după aceea 
răsunară primele acorduri ale unei fugi de Bach. 

Tânăra femeie aruncă o privire furișă în direcţia 
însoţitorului ei înainte de a-şi sprijini capul de spătarul 
scaunului. La ce se gândea oare Matthew în clipa asta? 
Se aștepta oare să-l invite acasă la ea, în seara asta? Sau 
chiar să... Ei bine, dacă avea asemenea intenţii, se înșela 
amarnic. Aventurile de o noapte n-o interesau nicio- 
dată. 

După vreo zece minute, mașina cotea pe aleea mărginită 
de copaci, care ducea la casa Alexandrei. Era vorba de o casă 
veche, pe care tânăra femeie o renova cu multă grijă, con- 
sacrându-i toate weekendurile. Grădina, din care o parte 
era încă părăginită, își păstrase un farmec puţin sălbatic care 
o cucerise imediat. 

— Îţi place aici? întrebă Matt. 

— Da, mult. De fapt, nu locuiesc în casa aceasta decât de 
câteva luni. Înainte, am avut un apartament în oraș. 

— Este puţin cam mare pentru o persoană singură, nu 
găseşti? 

Opri motorul și se întoarse spre ea. 

— La drept vorbind, da, răspunse tânăra femeie. Dar 
n-am cumpărat-o, este un cadou de la tata. 

— Un mic cadou de la dragul dumitale tată! replică el pe 
un ton caustic. Asta nu mă miră. Georgia m-a prevenit că 
ești un copil răsfățat. 

Remarca aceasta n-o surprinse deloc pe Alexi. Era 
obișnuită cu așa ceva de pe vremea când era privită drept 
fata unui om bogat, superficială și fără minte. 

— Recunosc, nu mi-a lipsit niciodată nimic, spuse ea pe 
un ton liniștit. Dar nu se poate spune că sunt un copil 
răsfățat... Muncesc din greu ca să-mi ofer tot ce am. 

— Cu excepţia acestei case. Ai obținut-o datorită banilor 
altuia. 

— Îţi repet că a fost un cadou. Nu este totuși o crimă să 
ai bani, Matt! Sau atunci, eşti și dumneata la fel de vinovat 
ca tatăl meu. 

— Henri Rossini și cu mine n-avem nimic în comun, 
replică el pe un ton tăios. 

Putin doritoare să continue o discuţie pe această temă, 
Alexi se hotări să-și ia rămas-bun. La urma urmei, chiar dacă 
nu aproba întotdeauna comportarea tatălui său, îl iubea. De 
aceea, era preferabil să se oprească aici. 

— Îți mulțumesc că m-ai condus, spuse ea. Pot să-i ofer 
o cafea? 

— Altă dată. Dar n-ai răspuns încă la întrebarea mea... 

— Ce întrebare? întrebă ea cu un aer iritat. 

— Invitaţia mea la cină, pentru mâine seară. 

— Vrei să mă inviţi la cină, cu toate că sunt fata bogată și 
răsfăţată a lui Henri Rossini? Mă uimești... 

— Ştiam cine ești când ţi-am făcut invitaţia, murmură el. 
Dar, la urma urmei, nimeni nu este perfect, nu-i aşa? Fără să 
mai punem la socoteală că ai alte atuuri pentru a compensa 
restul: silueta dumitale este aproape de perfecţiune. 

— Ei bine, ai un fel cel puţin original de a declara unei 
femei că îţi place, domnule Channing! 

— Am meritul de a fi sincer, domnișoară Rossini. Este o 
calitate rară la Hollywood. 

— Sunt de aceeaşi părere. 

— Atunci, ești de acord cu ora opt, mâine seară? 

— De acord. 

Răspunsul o uimi pe ea însăși. De ce cedase oare, la 
urma urmei? N-ar fi știut să spună... 

— Aşadar, pe mâine, Alexandra. 

— Pe mâine. 

În timp ce urca cele câteva trepte care duceau la ușa de 
la intrare, simţi în spate privirea lui Matthew. El nu demară 
decât la câteva minute după ce ea închise ușa. 

Alexi se simţi atunci cuprinsă de un sentiment inexplica- 
bil. Era oare decepţie că n-o sărutase, sau uşurare? Nu știa. 
În orice caz, Matthew Channing avea darul de a o irita și tul- 
bura în cel mai înalt grad. Acest amestec de autoritate şi de 
senzualitate care emana din fiinţa lui avea ceva derutant... și 
foarte periculos. 

Hotărât lucru, acceptase putin prea repede invitaţia de a 
doua zi! Încercarea va fi fără îndoială dificilă. Va ști oare să 
se arate la înălțime? 


Capitolul 3 


Miles intră ca o vijelie în biroul lui Alexi și-i întinse un 
dosar. 

— Poţi să arunci o privire pe proiectul acesta, Alexi? 

— Sunt schițele pentru bucătăria familiei Madison? 

— Da. Va trebui să le examinezi înainte de a-ţi da acordul. 

— Par foarte bune, Miles. Ca de obicei, de altfel. 

Ridicând capul, Alexi constată că Miles părea mult mai 
puțin abătut, în după-amiaza asta. Fără îndoială pentru că 
Nancy îl sunase în cursul dimineții ca să-i spună că starea ei 
se ameliorase evident... 

Se pregătea să-l întrebe cum stăteau exact lucrurile, când 
se auzi o bătaie în ușă. Secretara își făcu apariţia, ţinând în 
braţe un buchet enorm de orhidee albe și roșii. 

— Pentru dumneata, Alexi... 

— Ia te uită, ia te uită... Martin se neliniştește deja pentru 
tine? aruncă Miles cu un zâmbet malițios pe buze. 

— M-ar mira, replică Alexi. Martin este extrem de încântat 
pentru că a obţinut acest rol și n-ar face nimic ce ar putea 
să nu fie pe placul tatei. Ca gestul de a-mi trimite flori, de 
exemplu. 

Intrigată, luă buchetul, apoi deschise plicul care-l 
însoțea. 

— „Pe diseară. Matt“, citi ea cu voce tare. 

— Cel mai puţin lucru ce se poate spune, este că domnul 
acesta nu-și pierde timpul! exclamă Miles. De fapt, nu mi-ai 
povestit cum s-a terminat recepţia, aseară. 

— Oh, nu s-a întâmplat nimic extraordinar. Am plecat 
devreme. 

Alexi întinse buchetul secretarei ca să pună florile într-o 
vază. 

— Nimic extraordinar, într-adevăr? continuă Miles, din ce 
în ce mai ironic. 

Drept răspuns, Alexi îi aruncă o privire întunecată, care-l 
făcu să izbucnească în râs. 

— Îmi pare rău, draga mea, dar păreai atât de ferme- 
cată încât m-am întrebat dacă nu era ceva serios, de data 
asta. 

— Trebuie doar să cinăm împreună, diseară, nimic mai 
mult. 

— Asta mă linişteşte. Are reputaţia că frânge inimile, 
Alexi... 

— Nu este vorba decât de o cină, Miles, repetă ea, destul 
de iritată. 

— De acord, nu mai spun nimic. Dar n-aș vrea să suferi. 

— Voi fi prudentă, îţi promit... Îţi multumesc, Miles, 
adăugă ea pe un ton îmblânzit. 

— Pentru ce îmi mulţumești? întrebă el luând niște 
dosare de pe biroul asociatei sale. 

— Îţi mulțumesc pentru că-ţi faci griji pentru mine. Tu și 
cu Nancy sunteţi ca un frate și o soră pentru mine. 

— Atunci, ascultă-ţi fratele mai mare când îţi dă sfaturi, i-o 
întoarse Miles. Nu te încrede în aceşti donjuani și 
reflectează la oferta care ţi s-a făcut în legătură cu casa. 

Soneria telefonului le întrerupse conversaţia. Miles ieși 
pe ușă, făcându-i complice cu ochiul tinerei femei, în timp 
ce ea ridică receptorul. 

Câteva minute mai târziu, la terminarea convorbirii tele- 
fonice, zări scrisoarea primită chiar în dimineaţa aceea, în 
care i se propunea din nou o sumă considerabilă pentru 
casa ei. Cum secretara intra iar în birou aducând florile, îi 
întinse plicul pe al cărui antet figura adresa și telefonul 
agenţiei însărcinate cu tranzacţia. 

— Jenny, vrei să-mi faci un serviciu, te rog? Sună-i pe cei 
de la „Morgan Real Estate“ la numărul de pe plic și spune-le 
că oferta clientului lor nu mă interesează. Casa aceasta nu 
este de vânzare, oricare ar fi prețul. 

Secretara încuviinţă şi părăsi încăperea. Câteva secunde 
mai târziu, pe aparatul telefonic al lui Alexi se aprinse un 
bec, semnalându-i că ordinul fusese executat. Tânăra 
femeie luă scrisoarea, o rupse în patru și aruncă bucăţile 

în coșul de hârtii. Avea dreptate să refuze, ştia bine. O 
dată, îşi va lăsa inima să-i dicteze legile ei în această 
afacere. 

De obicei, se ferea să acţioneze necugetat sau să se lase 
condusă de sentimente. Mai ales când era vorba de 
bărbaţi... 

Alexi contemplă cu detașare orhideele superbe trimise 
de Matthew Channing. Devenise sceptică și neîncrezătoare. 
Sigur, nu fusese întotdeauna atât de lipsită de entuziasm. 
Adolescentă, fusese chiar naivă și încrezătoare, gata să 
creadă plăcutele promisiuni pe care bărbaţii curtenitori i le 
şopteau la ureche. O naivitate pe care şi-o pierduse când, la 
vârsta de optsprezece ani, înţelesese că bărbatul pe care-l 
iubea nu vedea în ea decât pe fiica lui Henri Rossini. 

Astăzi, ca femeie matură și cu experienţă, se ferea să-și 
asculte elanurile inimii. Acesta era prețul ce trebuia plătit ca 
să nu sufere. De aceea, sfaturile lui Miles referitoare la 
Matthew Channing erau de prisos: faţă de un bărbat atât de 
periculos, n-avea intenţia să renunţe la principiile ei. 
Dimpotrivă, trebuia să-şi sporească vigilenta. 


Restul după-amiezii, Alexi nu-și dădu seama de trecerea 
timpului și-și părăsi biroul spre ora șase, cu mintea încă pre- 
ocupată de problemele în curs de rezolvare. 

Cu toate acestea, încetul cu încetul, în timp ce conducea 
mașina, chestiunile profesionale cedară locul unui imagini 
tulburătoare: aceea a lui Matt. Își reamintea trăsăturile lui 
cu claritate halucinantă, în vreme ce nu mai reușea să-și 
reamintească nici măcar figura lui Martin. Ce să mai spună 
de faptul că nu-l cunoștea pe Matt decât din ajun! 

Casa ei îi apăru în sfârșit în faţa ochilor, o construcţie 
mare și albă, în fundul unui parc imens. Matt avea dreptate, 
locuinţa aceasta era mult prea mare pentru ea. Era proiec- 
tată pentru a adăposti o familie numeroasă, cu o droaie de 
copii jucându-se în parc, pe peluzele imense sau pe 
terenurile de tenis din spatele casei. Nu, hotărât lucru, casa 
aceasta nu era potrivită pentru o tânără femeie celibatară 
care-şi petrecea cea mai mare parte a timpului la serviciu! 

Cu toate acestea, nu-și regreta nicidecum hotărârea. Și, 
cine ştie? Poate într-o zi râsetele propriilor copii vor răsuna 
între acești pereți... 

Când pătrunse în hol, o întâmpină doar o liniște pro- 
fundă. Puse în trecere un CD în casetofon și vocea lui Phil 
Collins o însoţi în timp ce urca scara care ducea la camera 
ei. Decorase ea însăși toată casa și interiorul luxos al 
locuinţei ar fi putut servi drept showroom pentru agenţia 
lor. 

Într-o încăpere alăturată dormitorului, se afla garderoba 
sa. Mângâie încruntată stofele scumpe, mătasea, cașmirul... 
Ce să aleagă oare pentru această seară? Dacă ar fi putut măcar 
ghici unde avea Matthew Channing intenţia s-o invite... 

Optă în cele din urmă pentru o rochie neagră, destul de 
scurtă, cu un decolteu rotunjit care-i punea în valoare 
pielea albă și delicată a gâtului. Apoi, o dată hotărârea luată, 
se retrase în baie ca să facă duș. 

În sfârșit gata, cobori la parter ca să-și umple un pahar cu 
apă minerală în așteptarea lui Matt. Perspectiva acestei seri 
o umplea de neliniște. De ce? Aceasta nu era totuşi prima ei 
întâlnire cu un bărbat, oricât de seducător era Matthew 
Channing! 

Într-un fel, Miles avusese dreptate s-o pună în gardă în 
privința lui. Matt stârnea într-adevăr în ea o reacţie 
neobișnuită. 

Degetele tinerei femei se crispară în jurul paharului când 
zări o mașină angajându-se pe alee. Câteva clipe mai târziu, 
se auzi soneria de la ușa de intrare. 

Alexi nu se grăbi. Ajunsă în hol, își trecu mâna prin păr, 
inspiră adânc, apoi deschise ușa... pentru a se trezi în fața 
unui necunoscut în uniformă. Soferul lui Matthew 
Channing, după toate aparențele. 

— Domnișoara Rossini? întrebă el pe un ton foarte politicos. 

— Da. 

— Domnul Channing este încă în ședință. Vă roagă să-l 
scuzati şi m-a trimis să vin să vă iau. 

— Bine, eu... înțeleg, se bâlbâi ea, luată pe nepregătite. 

— Sunteţi gata? 

O clipă, simţi dorința nebunească să răspundă nu. Matt 
era reţinut la o ședință de lucru... De câte ori nu folosise 

tatăl ei același pretext ca să-și trimită șoferul la una dintre 
amantele lui? Nici el nu știa să-și părăsească sacrosancta 
muncă, pentru indiferent ce motiv. Își imagina întotdeauna 
că însoţitoarele lui puteau să-l aştepte. Chiar și mama ei, se 
gândi Alexi într-un acces de revoltă. 

— Hm... domnişoară Rossini? Poate că ar trebui să vă luaţi 
lucrurile? 

Ea deschise gura ca să-și formuleze refuzul, apoi ridică 
din umeri. Nu mai era timp să dea înapoi. Era gata, și ar fi 
fost pe cât de nepoliticos, pe atât de neserios să refuze 
acum invitaţia. 

— Vin imediat, zise ea. Mă duc doar să-mi iau vesta și 
poșeta. 

Așezată în lunga limuzină neagră, Alexi nu acordă nici o 
atenţie direcţiei pe care o lua șoferul și nu se smulse din 
gândurile ei abătute decât în clipa când zări panoul pe care 
scria Malibu Beach. 

— Unde mergem, exact? întrebă ea. 

— Domnul Channing, mi-a cerut să vă conduc acasă la 
dânsul. 

Mânia tinerei femei cedă imediat locul neliniștii. Nu 
bănuise nici o clipă că şoferul o va duce acasă la Matthew 
Channing. Gândul de a cina în doi, în casa lui, o făcea 
extrem de nervoasă. 

Maşina se opri în sfârşit în faţa unei case mari, situată pe 
țărmul oceanului. Şoferul o conduse pe Alexi până la ușa de 
la intrare, pe care i-o deschise, apoi dispăru. Dezorientată, 

tânăra femeie traversă holul, apoi intră în salon. S-ar fi putut 
crede că se afla într-un decor de cinema... Pereţii lambrisaţi 
dădeau impresia că te găseai pe o corabie, iar ferestrele 
imense permiteau să vezi oceanul cât puteai cuprinde cu 
ochii. 

În sufrageria alăturată salonului se afla o masă aranjată 
pentru două persoane. Lumânările se reflectau în paharele 
de cristal, şi trei trandafiri roșii erau așezați într-o vază fin 
cizelată. Atmosfera era și mai romantică datorită razelor 
soarelui ce cobora spre asfintit, şi care umpleau încăperea 
cu o lumină purpurie. 

— Ah, domnișoara Rossini! 

Surprinsă să audă o voce de femeie, Alexi se întoarse. O 
femeie între două vârste înainta spre ea, cu un surâs amabil 
pe buze. 

— Sunt Rosie, menajera domnului Channing, spuse ea. 
Domnul Channing n-ar trebui să mai întârzie. Pot să vă iau 
vesta? 

Alexi îi întinse vesta și luă loc pe canapeaua pe care i-o 
indica Rosie. 

— Ce doriţi să beti, domnişoară? Un Martini? Mi-am luat 
permisiunea să vă pregătesc unul. Dar dacă doriți altceva... 

— Un Martini va fi perfect, mulțumesc. 

Rosie îi întinse un pahar, apoi dispăru. În încăpere nu se 
mai auzea decât zgomotul valurilor care se spărgeau de 
țărm. Vor cina așadar aici, și nu la restaurant. În tête-à-tête... 
Cuvintele lui Matt îi reveniră dintr-o dată în memorie. Mai 


40 VALERIE DUHAMEL 


întâi o cină, apoi un prânz, urmat de un... Nu! O judecase 
foarte prost dacă-și închipuia că-și va atinge scopul atât de 
repede. 

— Bună seara, Alexandra. Îmi pare rău pentru această 
întârziere. 

Tânăra femeie își ridică privirea. Matt era acolo. Superb. 
Pur şi simplu superb. Nici un alt cuvânt nu era potrivit pen- 
tru a descrie silueta lui zveltă, pusă în valoare de costumul 
de culoare închisă, și trăsăturile perfecte ale feţei lui. 

Dinspre partea lui, părea că și el o supunea unui examen 
atent. Ceea ce vedea trebuie să-i fi plăcut, deoarece schiță 
un zâmbet. 

— Eşti fermecătoare, Alexandra, murmură el. 

— Mulţumesc. 

— Vom cina aici, sper că asta nu te supără. Mi-am spus că 
locul acesta va fi mai agreabil și mai potrivit pentru a face 
cunoștință. Rosie este o bucătăreasă excelentă, vei vedea. 

Agreabil? Potrivit? Alexi era departe de a-i împărtăși 
părerea. La drept vorbind, nu se simţea deloc în largul ei şi, 
ca să-și ascundă tulburarea, luă o înghițitură de Martini. 

— Apropo, mulțumesc pentru flori, murmură ea. Sunt 
foarte frumoase. 

Drept orice răspuns, el schiță un zâmbet scurt, apoi veni 
să ia loc alături de ea. 

— Aşadar, ce părere ai despre mica mea casă? întrebă el. 

— Este foarte... sofisticată. S-ar putea spune că este un 
decor de film. 

Își trecu din nou privirea peste încăpere, simulând un 
aer indiferent, pentru a nu-i dezvălui cât de tulburată era. În 
jurul ei pluteau efluviile apei de toaletă a lui Matt, discrete, 
desigur, dar ameţitoare. 

— Am să te duc să vizitezi restul casei, spuse Matt. Aș vrea 
să refac decorarea unor încăperi. Dormitorul, de exemplu, 
ar avea nevoie de serviciile dumitale. 

— Atâta timp cât nu-mi ceri să rămân pentru micul dejun, 
accept să mă ocup de decorarea camerei, replică ea privin- 
du-l drept în ochi. 

— Mă bănuiești de intenţii deplasate, Alexandra! Mă 
subestimezi. Când voi dori să rămâi pentru micul dejun, am 
să ţi-o cer în mod deschis. 

— Pff! Oricum, noi am luat deja în considerare micul 
dejun, căsătoria și divorțul. Ca să punem punct, 
hotărâserăm de comun acord să ne limităm la problemele 
pur profesionale. 

— Am ajuns într-adevăr la această concluzie? 

— Da. Și din momentul în care n-o să mă consideri 
drept o nouă jucărie, vom ajunge poate să ne 
înţelegem. 

— Mmm... Simt că vor fi unele probleme între noi, declară 
el râzând. Deoarece nu văd într-adevăr cum aş putea să te 
privesc altfel. 

Tânăra femeie tresări. Gândea oare cu adevărat ceea ce 
spunea? În momentul acesta, ar fi fost incapabilă să spună 
dacă glumea sau nu. 

Din fericire, Rosie apăru tocmai în clipa aceea în cadrul ușii. 

— Pot servi cina, domnule Channing? 

— Da, Rosie. 

Câteva minute mai târziu, se așezau la masă și Rosie le 
servi o supă delicioasă de somon pe care o savurară în 
tăcere. De fiecare dată când avea posibilitatea, Alexi își cer- 
ceta gazda. Era atât de fascinant cu faţa lui cu trăsături 
autoritare şi pielea bronzată de soarele Californiei... 

Când ochii lor se întâlniră, Alexi își duse paharul cu vin 
alb la buze ca să-și ascundă tulburarea. 

— Îţi place meseria dumitale, Alexandra? 

— Da, mult. Agenţia pe care am înființat-o cu Miles 
reprezintă totul pentru mine. 

Acesta era adevărul. Pasiunea pe care o simţea pentru 
munca ei îi umpluse un gol în viață, un gol pe care-l supor- 
tase ani de zile. 

— Sunteti situaţi într-un cartier foarte elegant, mi se pare, 
zise Matt. Chiria trebuie să fie foarte ridicată, nu? 

— Da, dar în schimb, suntem mai aproape de clientela 
noastră. Avem noroc, în momentul acesta se îngrămădesc 
contractele. 

Abia își sfârșise fraza când surprinse o licărire ciudată în 
ochii albaștri ai lui Matt. Ca şi cum părea nelămurit... 

— Presupun că tatăl dumitale v-a finanţat afacerea? 

— Nu! ripostă ea, iritată. 

Începea să se satutre de a fi tratată drept o fetiță răsfăţată. 
Desigur, la început, tatăl ei îi propusese s-o ajute, dar ea 

refuzase. Nu voia cu nici un preţ să-i fie datoare cu ceva, 
deoarece ar fi profitat de acest avantaj ca să-i impună voința 
lui. Lui Henri Rossini îi plăcea să simtă că fiica sa era în 
puterea lui, după cum îi plăcea să conducă viaţa tuturor 
celor din jur. 

— Miles și cu mine am contractat împrumuturi la bancă, 
zise ea. Suntem plini de datorii până peste cap. Dar n-avem 
nici o altă obligaţie care să apese asupra noastră, ăsta-i prin- 
cipalul. Cu alte cuvinte, suntem stăpâni pe soarta noastră! 
Sper numai, să nu crească prea mult chiria în lunile 
următoare. Dacă ar trebui să ne mutăm, afacerile ar avea de 
suferit, asta-i sigur. 

Timp de o fracțiune de secundă, se întrebă de ce 
încredința toate aceste informaţii, de fapt unui străin? 

— În fine, sunt sigură că ne vom descurca, încheie ea 
zâmbind. 

— Cu toate relaţiile tatălui dumitale, ar trebui să fie posi- 
bil, replică el, ironic. 

— Dumneata n-ai făcut niciodată apel la relaţii? 

— Ba da, dar atitudinea dumitale mă surprinde. 

— De ce? 

— Ai fost crescută în bogăţie și cu toate acestea strigi în 
gura mare că ești independentă. Îți scoţi imediat ghearele 
când ţi se sugerează că ai putea fi ajutată. Mărturiseşte că e 
ceva ciudat, totuși! 

— Mă apăr pentru că ai plăcerea răutăcioasă să-mi repeți 
că sunt un copil răsfăţat. Într-un cuvânt mă acuzi că sunt 

ceea ce, de fapt, nu sunt. De altfel, pot să-ţi spun că n-am 
fost întotdeauna bogată. Părinţii mei au divorțat la puţin 
timp după ce m-am născut, și am locuit cu mama, într-o 
casă modestă. N-am avut nici un contact cu tatăl meu până 
la moartea mamei. 

— Ce vârstă aveai atunci? întrebă el, cu ochii aţintiţi 
asupra ci. 

— Doisprezece ani. 

— Ai suferit mult, nu-i așa? 

Alexi clătină din cap. Nimeni nu va şti vreodată cât de 
afectată fusese de moartea mamei sale, care o înconjurase 
întotdeauna cu tandreţe și afecţiune. Henri Rossini, nu 
avea niciodată timp de consacrat unei copile de doi- 
sprezece ani. Neștiind cum să se descurce cu ea, o trimi- 
sese la pension în Anglia și după aceea n-o revăzuse decât 
episodic. 

— Recunoaște totuși că nu ţi-a lipsit niciodată nimic, 
Alexandra! Henri Rossini te-a răsfăţat întotdeauna. 

Nimic mai fals, dar ea nu se putea supăra pe Matt că o 
credea, deoarece toată lumea gândea așa și toate ziarele 
relatau același lucru. Desigur, din punct de vedere material 
nu-i lipsise nimic. Dar banii nu-i dăduseră nici afecţiune, 
nici dragoste. 

Cu toate acestea, Alexi se feri să-l contrazică pe Matthew 
Channing și-și plecă ochii. Nu voia cu nici un preţ ca el să-i 
ghicească suferința cumplită. 

— Ai dreptate, zise ea pe un ton tăios. Am avut bani. 

Când menajera își făcu apariţia cu felul principal de mân- 
care, Alexi profită de acest scurt răgaz ca să-și recapete 
stăpânirea de sine. Se tulbura întotdeauna când vorbea de 
copilăria ei. 

— Muschi de vacă! Este unul din felurile mele preferate 
de mâncare, exclamă ea. 

— Sunt foarte mulțumit că-ți place. Rosie este un adevărat 
maestru bucătar, să știi. 

— Şi este deosebit de dotată ca să ghicească ce-mi place! 

— Ti-am spus-o, am un dosar foarte gras despre dumnea- 
ta, Alexandra! 

În clipa în care Alexi își ridică ochii, întâlni privirea 
ironică a lui Matt și izbucniră amândoi în râs. Acest acces de 
veselie destinse atmosfera. Cu toate acestea, Matthew, zâm- 
bind încă, continua s-o cerceteze pe Alexi cu un are straniu, 
cu un fel de detaşare. 

— Ai un zâmbet frumos, Alexandra, murmură el pe 
neașteptate. Un zâmbet luminos, plin de viaţă, și uneori atât 
de vulnerabil. 

— Eu... Multumesc pentru compliment. Dar nu sunt vul- 
nerabilă, te asigur. 

— Adevărat? 

— Da. De altfel, reușesc să supraviețuiesc foarte bine în 
jungla de la Hollywood. Este o dovadă, nu? 

Nu voia ca el să ghicească în ce măsură era de fragilă. 
Adolescentă fiind, ridicase un zid între ea și lumea exte- 
rioară şi nimeni n-ar fi putut bănui că avea nevoie de 

afecțiune. Hotărâtă, sigură de ea, puternică, iată imaginea 
pe care dorea s-o ofere celor din jurul ei, mai cu seamă lui 
Matthew Channing. 

— Prin urmare, semeni puţin cu tatăl dumitale? o întrebă 
el. Eşti oare la fel de ambițioasă şi de neîndurătoare ca el? 

— Bineînţeles! Sper că ştiai la ce pericol te expui când ai 
invitat o Rossini la dumneata acasă. Suntem deosebit de 
neînduplecaţi, în familia noastră. 

— Sunt mulțumit să te aud spunând așa ceva. Asta îmi va 
uşura sarcina. 

— Poftim? 

— Draga mea, prefer să am în faţă o adversară pe măsura mea. 

Vocabularul acesta războinic o descumpăni pe Alexi. 

— Mă consideri drept o adversară, domnule Channing? 

— Ei bine, ești extrem de dezirabilă, Alexandra. Jocul 
merită osteneala. 

— Despre ce joc vorbeşti? Detest genul acesta de 
subînțelesuri, declară ea, stânjenită. 

Schiţând un zâmbet ironic, el își ridică paharul și-i adresă 
un toast: 

— Pentru frumoasa mea adversară! 

Alexi nu-l imită, mulţumindu-se să-l privească, surprinsă. 
Nu înțelegea atitudinea lui Matt, toate cuvintele acestea cu 
dublu înţeles, pe care le spunea. Simţea în mod nelămurit 
că reprezenta o ameninţare pentru ea. 

— Domnule Channing, sunteţi chemat la telefon, anunţă 
pe neașteptate Rosie. 

— Cine este? întrebă el cu un pic de nerăbdare în glas. 

— Avocatul dumneavoastră. Insistă să vă vorbească. 

— De acord, voi vorbi din birou. Te rog să mă scuzi câte- 
va clipe, Alexandra... 

De fapt, Matt reveni abia după o jumătate de oră. 
Mâncarea se răcise; Alexandra terminase și Rosie strângea 
farfuriile. 

— Iartă-mă, era vorba despre o afacere urgentă, declară 
el. 

— Nu face nimic... Apropo, tot nu mi-ai spus de ce ai 
venit în California, adăugă ea ca să relanseze conversaţia. 

— În fond, în momentul acesta ar fi trebuit să mă aflu la 
New York, dar, din nefericire, am multe lucruri de rezolvat 
aici. 

— Îmi amintești de tata. Gata mereu să cutreiere lumea 
pentru a rezolva treburi urgente! 

— Industria cinematografică nu înseamnă deloc odihnă, 
să știi. 

— Îţi place meseria dumitale? 

— Da, dar studiourile Brightwell nu reprezintă decât o 
parte anexă și neînsemnată a activităţilor mele. Într-un fel, 
este un hobby. În realitate, sunt mereu în căutarea unor noi 
provocări. 

Își însoţi spusele cu o privire insistentă, una dintre acele 
priviri derutante cu care Alexi începea să se obișnuiască. 

— Ce ai spune de o mică plimbare pe plajă înainte de a 
trece la desert? sugeră el. 

Pusese întrebarea pe un ton atât de cald, de mângâietor, 
încât Alexi se simţi incapabilă să refuze. Cu zâmbetul pe 
buze, se ridică de la masă și-l urmă pe terasă. 

Cum tânăra femeie se înfioră, Matt propuse să-i împru- 
mute haina lui. 

— Nu, va fi mai bine îndată ce vom începe să mergem, 
murmură ea. 

El o luă de braţ ca s-o ajute să coboare cele câteva trepte 
care duceau la plajă. Luna aureola peisajul cu o lumină 
opalescentă, conferindu-i o înfățișare aproape ireală, și 
Alexi se opri locului, fermecată. 

— Este frumos, nu-i așa? murmură Matt. Îmi place 
oceanul, forta lui sălbatică și neîmblânzită. 

O străbătu un fior de gheaţă. 

— Ţi-e frig, Alexandra? 

Înainte ca ea să poată răspunde, o trăsese spre el, trecân- 
du-și un braț în jurul umerilor ei. În clipa aceea, ar fi dat 
totul să se refugieze lângă el, să-și pună capul pe pieptul lui, 
să se lase legănată la căldura îmbrățişării lui... Dar era 
imposibil. ÎL cunoștea abia de douăzeci și patru de ore! Cu 
toate acestea, nu încercase niciodată senzaţii atât de 
intense, atât de vii în prezenţa unui bărbat. 

— Unde locuiești exact, la Londra? aruncă ea ca să rupă farmecul. 

— Am o casă pe malul Tamisei. 

— Şi... locuiești singur? 

— Este un mod ocolit de a mă întreba dacă există o 
femeie în viaţa mea? 

— Nu! Sunt curioasă, pur și simplu... și mă întrebam cum 
este viaţa dumitale în Anglia. 

— Duc o viaţă dintre cele mai normale. Muncesc mult, 
profit de ceea ce am. Și trăiesc singur, adăugă el, amuzat. 
Răspunsul meu este oare satisfăcător? 

Ea ridică din umeri, simulând cea mai mare indiferență. 

— Puțin îmi pasă mie să știu cu cine trăieşti! exclamă ea. 

— Adevărat? 

Fl îi mângâie obrazul cu un deget, urmând apoi curba 
delicată a buzelor. Inima lui Alexi începu să bată nebunește. 
Matt urma s-o sărute, era convinsă, și se pregăti să-i 
primească sărutul cu o nerăbdare crescândă. 

— Ar trebui să ne întoarcem acum, Alexandra. 

La aceste cuvinte, Alexi simți cum o cuprinde o imensă 
deceptie. 

— Cum vrei, murmură ea. 

Porni gânditoare în urma lui, în timp ce el se îndrepta 
spre casă. Atmosfera salonului, parfumată de aroma cafelei 
pe care Rosie tocmai o pregătise, îi procură totuși o reală 
consolare. 

— Ce doriţi la desert? întrebă Rosie. Am şarlotă cu 
căpşuni, sau îngheţată de ciocolată cu frişcă. 

— Pentru mine doar o cafea, mulțumesc, răspunse 
Alexandra. 

— Sper că nu tii regim? îi aruncă Matt. 

— Nu, dar într-adevăr nu-mi mai e foame. Masa a fost deli- 
cioasă. 

— Sunt mulțumit că ţi-a plăcut, răspunse el aducându-i 
un pahar de brandy. Am apreciat mult compania dumitale. 
Vrei să cinăm din nou împreună sâmbătă seara? Aș vrea să 
te invit la un mic restaurant pe care-l cunosc. 

— Cu plăcere, Matt. 

Răspunsese fără nici o ezitare. După incidentul de 
adineauri de pe plajă, crezuse că el nu va dori s-o revadă, 
pentru că n-o sărutase și, în mod ciudat, perspectiva aceas- 
ta o întristase. 

— Cât timp trebuie să rămâi la Los Angeles? întrebă ea. 

— Atât cât va fi necesar pentru afacerile mele. Am de gând 
să vând casa aceasta peste doi ani, dar nu ştiu exact cât timp 
voi petrece aici. 

— Înţeleg. 

Pentru ea, mesajul pe care tocmai i-l transmisese era cum 
nu se putea mai limpede: nu va sta niciodată decât tempo- 
rar în California. Prin urmare, era mai bine să nu-și facă nici 
un fel de iluzii referitor la un posibil viitor între ei. 

Preocupată de gândurile ei, nu observase că el se aşezase 
lângă ea pe canapea și tresări când începu să-i mângâie 
părul. 

— Am însă impresia că afacerile mele mă vor reţine mai 
mult timp decât prevăzusem, murmură el. Da, simt deja că 
vor fi complicaţii... 

Un fior plăcut o străbătu pe Alexi în timp ce mâna lui 
Matt cobora de-a lungul gâtului ei într-o mângâiere subtilă 
și înnebunitoare. Apoi, cu o încetineală deliberată, își 

înclină capul spre ea și buzele lor se uniră într-un sărut 
pasionat. Subjugată, Alexi îşi trecu mâinile în jurul gâtului 
lui și se abandonă plăcerii minunate a îmbrăţișării lor. În 
clipa asta, nu mai avea decât o singură dorință: să-l iubească 
și să fie iubită de el. 

Când el se îndepărtă de ea, se priviră lung fără să ros- 
tească o vorbă, aproape năuciţi, surprinși de intensitatea 
reacției lor. Pentru că Alexi avu impresia că citește în ochii 
albaștri ai lui Matt aceeași surprindere, aceeaşi emoție pe 
care o simţea ea însăși. 

— Presupun că lucrezi mâine dimineață? șopti Matt. 

— Eu... da... bâigui ea, făcând eforturi să-și recapete 
stăpânirea de sine. 

— Rămâi aici. Steve te va conduce mâine dimineaţă la 
birou. 

— Nici nu se pune problema, Matt. 

Vorbise cu o voce nesigură, aproape tremurătoare. Nu, 
nu dorea o aventură de o noapte. Dar de ce nu reușea să 
adopte același ton detașat ca el? Cu ce dezinvoltură îi pro- 
pusese, pe ocolite, să-şi petreacă noaptea cu el! 

— De acord, Alexandra. Altă dată, poate. 

Atunci când îl privi, Alexi simţi că i se strânge inima. 
Refuzul pe care i-l opusese părea că nu-l afectase câtuşi de 
puțin. Visase oare, când crezuse că-și pierduse stăpânirea de 
sine, doar cu câteva clipe mai devreme? 

Da, fără îndoială. 

Se ridică, descumpănită. 


52 VALERIE DUHAMEL 


— Eu... trebuie să plec, zise ea. 

— Nu te supără dacă îi cer lui Steve să te conducă acasă? 

— Nu, bineînţeles. 

Se prefăcu preocupată să-și caute vesta pentru a-și 
ascunde faţă de el tulburarea. Într-un fel, se simțea ușurată. 
În acelaţi timp, însă, și teribil de rănită de indiferența pe 
care o manifesta faţă de ea. 

Ca un desăvârșit stăpân al casei, o conduse până pe 
peron și o urmă când ea cobora treptele. 

— Noapte bună, Matt. 

— Ţin să te însoțesc până la mașină, răspunse el luând-o de braţ. 

Şoferul deschise portiera când îi zări. În momentul când 
să se așeze pe bancheta din spate, Alexi se întoarse spre 
Matt, cu inima bătând să-i spargă pieptul. Era oare ultima 
oară când îl vedea pe Matthew Channing, bărbatul care 
ştiuse să scoată la iveală femeia pasionată şi senzuală care 
dormita în ea? Bărbatul pe care ea îl respinsese... 

— Îţi mulţumesc pentru această cină delicioasă, Matt. 

— Mulţumesc. 

Se priviră, nemișcaţi. Doamne! se gândi Alexi, cum 
puteau să se arate atât de politicoşi, atât de curtenitori și de 
distanti, după ce doar cu câteva clipă mai devreme se 
sărutau cu pasiune? 

— Noapte bună, frumoasă copilă. 

Matt se aplecă spre ea și-i atinse buzele cu un sărut uşor, 
delicat, prea scurt. 

— Pe curând, Alexandra. 


Capitolul 4 


În această zi de sâmbătă, Alexi reușise în mod 
excepțional să plece de la birou destul de devreme ca să-și 
poată petrece acasă o întreagă după-amiază. Era ocazia 
ideală pentru a se consacra în sfârșit câtorva treburi 
mărunte de amenajare, care își aşteptau rândul de luni de 
zile. 

Îmbrăcată într-un şort de blugi și un tricou vechi, cu 
părul legat în coadă de cal, Alexi lucra în plin soare, afară, 
ocupată cu revopsirea ramelor ferestrelor, a căror vopsea se 
scorojise cu timpul. 

Auzi pe neașteptate un zgomot de motor și se întoarse. 
O mașină necunoscută tocmai se angajase pe aleea 
grădinii. 

Lui Alexi îi scăpă un suspin de exasperare. Nu aștepta pe 
nimeni şi n-avea nici cea mai mică dorință să vadă lume. De 

fapt, încă din ajun, era într-o dispoziţie groaznică. Așteptase 
toată săptămâna un telefon de la Matt Channing ca să 
confirme întâlnirea lor. În zadar. Nici măcar nu găsise de 
cuviință să-i ceară secretarei să telefoneze pentru a anula 
invitaţia. Nimic, nici un semn de viaţă! Nu mai era fără 
îndoială interesat de o femeie care nu cedase primelor lui 
insistente... 

Contrariată și furioasă pentru că era atât de afectată de 
atitudinea lui Matt Channing, Alexi se obişnuise cu ideea de 
a-şi petrece weekendul singură. 

Câteva clipe mai târziu, mașina se opri şi din ea cobori 
un bărbat. Fără nici o tragere de inimă, Alexi lăsă pensula, 
își şterse mâinile pătate de vopsea și porni pe alee în 
întâmpinarea lui. 

— Domnișoara Rossini? întrebă necunoscutul, sprijinit de 
portiera maşinii, un Porsche. 

— Da? 

— Sunt Jones Yates, de la agenţia Morgan, zise bărbatul 
cu un zâmbet mieros. 

— Înţeleg, replică tăios Alexi fără a încerca să-și ascundă 
iritarea. 

— Aş putea avea o discuţie cu dumneavoastră, 
domnişoară? 

— Ascultaţi, dacă aţi venit în legătură cu oferta de 
cumpărare, vă întrerup imediat. Este inutil să vă pierdeţi 
timpul, domnule Yates. Casa mea nu este de vânzare. 
Credeam că am fost foarte clară. 

— Da, domnişoară. Cu toate acestea, am fost rugat să vă 
fac o nouă ofertă, mult superioară celei precedente, la care 
poate nu veţi rămâne indiferentă. 

— Vă repet că vă pierdeţi timpul. 

— Aşteptaţi să auziţi suma totală care vi se propune. 

Cifra exorbitantă pe care o anunţă agentul imobiliar o 
lăsă pe Alexi fără glas. Apoi începu să râdă. Cine putea fi 
oare atât de nebun ca să vrea să cheltuiască atâţia bani pen- 
tru această proprietate? 

— Aş putea să cunosc identitatea acestui cumpărător 
generos? întrebă ea. 

— Regret, dar doreşte să-și păstreze anonimatul. 

— N-are decât! Oricum, casa mea nu este de vânzare. Vă 
însărcinez să i-o spuneți. 

La aceste cuvinte, fața domnului Yates se contractă 
ușor. 

— Înainte de a refuza, reflectaţi o clipă și gânditi-vă că 
preţul oferit este unul superior valorii reale a proprietăţii 
dumneavoastră, declară el. 

— Dar sunt perfect conștientă de asta! În schimb nu 
înțeleg jocul pe care-l face clientul dumneavoastră. De ce 
doreşte cu orice preţ să cumpere această casă? 

— Este oare cu adevărat important, când oferta este atât 
de seducătoare? 

— Ceea ce este important, e faptul că această casă nu este 
de vânzare! îi aruncă Alexi în culmea enervării. La revedere, 
domnule. 

Fără să-i mai arunce vreo privire, Alexi se răsuci pe 
călcâie și se îndreptă spre terasa unde erau îngrămădite 
claie peste grămadă cutii de vopsea, sticle cu terebentină și 
pensule. Puțin după aceea, auzi portiera trântindu-se și 
mașina tip sport demarând, făcând să scârțâie pietrișul aleii. 

Ar fi trebuit să se simtă ușurată, și cu toate acestea o 
teamă nelămurită pusese stăpânire pe ea. Cine dorea oare 
cu atâta încăpățânare să-i cumpere casa? Și de ce acest mis- 
ter? 

Cufundată în cea mai mare nedumerire, tânăra femeie 
ajungea în bucătărie ca să-și curețe pensulele, când soneria 
de la intrare o făcu să tresară. Dacă acest domn Yates 
îndrăznea să revină ca s-o sâcâie, îi rezerva o primire în felul 
ei. 

— Domnule Yates, v-am spus că eu nu... 

Stupefiată, se opri brusc. În fața ușii se afla Matt 
Channing, cu un zâmbet larg pe buze. Nemișcat, tăcut, își 
lăsă privirea să alerge peste silueta tinerei femei, părând să-i 
aprecieze picioarele goale, șoldurile înguste, pieptul rotund 
pe care se mula tricoul. 

Roșie de ruşine și de jenă, Alexi rămase fără glas. 

— Cu coada asta de cal și cu acest șort uzat, arăţi ca o ado- 
lescentă, zise el în sfârșit. Ce s-a întâmplat cu tânăra femeie 
sofisticată cu care am cinat acum câteva zile? 

— Şi-a luat o după-amiază liberă ca să lucreze liniștită 
acasă la ea, replică Alexi, căreia îi revenise uzul vorbirii. 
Dacă ar fi știut că vii, s-ar fi îmbrăcat în consecinţă. 

— În cazul acesta, sunt foarte multumit că n-am anuntat-o. 
Cred că o prefer așa. 

Remarca aceasta o făcu să zâmbească pe Alexi. 

— Complimentele îţi vor deschide toate ușile! exclamă ea 
dându-se la o parte ca să-l lase să intre. 

— Mulţumesc. Apropo, cine era acel biet domn Yates pe 
care te pregăteai să-l iei la goană? 

— Un agent imobiliar de la agenţia Morgan. Această 
agenţie dorește să cumpere casa mea și nu încetează să-mi 
scrie şi să-mi telefoneze. Acum câteva minute, s-a prezentat 
aici ca să-și reînnoiască oferta, îi explică ea îndreptându-se 
spre bucătărie. 

— Nu ştiam că ţi-ai pus casa în vânzare. 

În timp ce vorbea, se așeză pe unul din taburetele din 
colţul încăperii, unde se afla un bar. Alexi luă cafetiera și, 
fără să-i ceară acordul, îi umplu o ceașcă. 

— Dar nu este de vânzare! exclamă ea. Iată de ce povestea 
asta e de necrezut. Un cumpărător misterios, care refuză să-și 
dea numele, mi-a făcut deja trei oferte. 

— Oferte interesante? 

— Da, chiar foarte interesante. De fapt, ultima era extrem 
de generoasă. 

— Şi eşti tentată să accepţi? 

— Nu, replică Alexi cu fermitate. Cu nici un preţ. 

— Totul are un preţ, Alexandra... Mai așteaptă puţin și 
necunoscutul dumitale va sfârși prin a-l găsi pe cel care-ţi va 
conveni. 

— Te înșeli, Matt. Există oameni care nu pot fi cumpăraţi! 
Şi se întâmplă ca eu să fac parte dintre aceștia. 

— Adevărat? Apropo, sper că n-ai uitat de invitaţia mea la 
cină? Am rezervat o masă pentru ora opt, în seara asta. 

— Poftim? 

Indignarea puse stăpânire pe ea. Hotărât lucru, nu era 
lipsit de tupeu! Și dacă, neavând nici o veste de la el, și-ar fi 
organizat altfel seara? 

— Nu lua aerul acesta atât de mirat, Alexandra. Te-am 
întrebat dacă ești liberă, astă-seară și mi se pare că ai 
răspuns da. 

— Poate, dar credeam că... se bâlbâi ea, jenată să-i 
mărturisească resentimentele ei. Ei bine, deoarece nu mi-ai 
telefonat, am crezut că eşti foarte ocupat și că întâlnirea s-a 
anulat. 

— Bineînţeles că nu. De altfel, dacă ai terminat, propun să 
plecăm chiar acum și să petrecem împreună după-amiaza. 

Alexi şovăi. Era încă foarte devreme, abia ora unu, și avea 
încă o mulţime de lucruri de făcut. Dar ziua era atât de fru- 
moasă și Matt Channing atât de atrăgător în costumul lui de 
in de culoare crem, cu cămașa albastră care amintea de 
ochii lui, încât Alexi ardea de dorinţa de a-l urma. 

— Așadar? murmură el adresându-i un zâmbet seducător. 

— De acord. Dă-mi puţin timp să mă duc să mă schimb și 
ne reîntâlnim aici. 

Alexi sări în picioare și se pregătea să meargă în camera 
ei, când Matt o opri. 

— N-o face, îi spuse el. Arăţi foarte bine aşa cum ești... 

Se ridică în aceeaşi clipă, o prinse de braţ și o trase spre 
el, murmurând: 

— „„„Absolut fermecătoare. 

Își sublinie complimentul cu un sărut. 

— Dar dacă dorești într-adevăr să ascunzi aceste picioare 
superbe, grăbește-te, reluă el. Nu-ţi las decât câteva 
minute. 

— Ei bine, eu... nu voi întârzia mult, zise Alexi, încă în 
stare de șoc. 

Ajunsă în camera ei, trebui să se așeze o clipă pe mar- 
ginea patului ca să se liniștească. Trebuia neapărat să 
păstreze distanța, deoarece nu concepea să aibă o legătură 
cu un bărbat care intenţiona să se întoarcă în viitor în 
Anglia. 

Așezată la măsuţa de toaletă, Alexi desfăcu panglica 
ce-i ţinea părul și-și scutură capul ca să-i redea tot volu- 
mul. În timp ce întindea mâna ca să ia peria, privirea ei 
întâlni fotografia părinţilor, care se afla înrămată pe 
noptieră. Atunci, buzele ei schiţară un zâmbet plin de 
tristeţe. 

Fotografia aceasta fusese făcută în ziua căsătoriei lor. 
Susie, mama lui Alexi, își privea soțul cu adoraţie, în vreme 
ce Henri Rossini fixa aparatul, cu un aer semeţ. Până la 
moartea ei, Susie păstrase această fotografie pe noptieră, 
dovadă că şi după divorț continuase să-l iubească profund 
pe fostul ei soţ. 

— Nu este un om rău, Alexi, îi destăinuise ea fiicei sale, 
puțin înainte de moarte. Știu că, în felul lui, mă iubește încă. 
Problema este că n-a ştiut niciodată să mă iubească destul. 

Alexi închise ochii, copleșită. Evocarea acestei amintiri îi 
făcea tât de rău! O auzea încă și acum pe mama ei spunându-i 
că Henri nu-și recunoștea niciodată greșelile, nu admisese 
niciodată că nu găsea nicicând să-i acorde o clipă din progra- 
mul lui supraincărcat. „Dragostea este ca o floare, Alexi, 
încheiase ea. Ea cere să ai grijă de ea, altfel se ofilește și piere“. 

Alexi își șterse cu dosul mânii o lacrimă care i se rosto- 
golea pe obraz. De ce să reînvie un trecut atât de dureros? 
Mai bine să se pregătească. Matt Channing, o aştepta și ea 
trebuia să se grăbească. 

Se ridică plină de energie și se îndreptă spre garderoba 
ei. Întrucât Matt adoptase o ţinută ușoară, trebuia să facă la 
fel. Alexi alese prin urmare o pereche de blugi bej-deschis 
și o bluză ușoară din bumbac. În mai putin de un sfert de 
oră, cobora la Matt în salon. 

Stătea în faţa unei ferestre mari care dădea spre imense- 
le peluze încadrate de tufișuri și de arbuști verzi. 

— Ce grădină superbă! remarcă el. 

— Da, și mie îmi place foarte mult. Tata spera să poată 
cumpăra terenul care se găsește în spatele proprietăţii, pen- 
tru a construi un uriaș parc de distracţii. Din nenorocire — 
și din fericire pentru mine — i-a luat-o altcineva înainte. 
Parcela a fost vândută altcuiva. Atunci, tata mi-a dăruit mie 
această Casă. 

— Este un noroc, într-adevăr. Bun, dacă ești gata, ar tre- 
bui să plecăm. 

Alexi fu surprinsă să descopere pe alee o mașină 
decapotabilă de un roșu-aprins. 

— Unde este Jaguarul pe care-l conduceai săptămâna 
trecută? întrebă ea când luă loc pe scaunul de lângă 
șofer. 

— Pentru mine, varietatea este sarea vieţii. Îmi place 
schimbarea pentru că alungă plictiseala. Ce vrei, unor 
bărbaţi le place să-și schimbe soțiile şi se recăsătoresc în 
fiecare an; eu prefer să schimb mașinile. 

— Oricum, nefiind căsătorit... 

— Exact. 

Când mașina demară, Alexi își simţi părul fluturând în 
jurul feţei și se strădui să-l pună la locul lui. 

— Cum ai reușit să scapi de căsătorie până la vârsta de... 
treizeci și cinci de ani? întrebă ea. 

— De ce oare femeile pun întotdeauna genul acesta de 
întrebări? 

— Poate pentru că răspunsul le dă posibilitatea să-și facă 
o idee despre personalitatea dumitale? 

— Hm! Bine... motivul pentru care nu m-am căsătorit, 
Alexandra, este că ţin mult la libertatea mea. Sunt un om de 
afaceri mult prea ocupat pentru a putea avea legături 
serioase. Pe deasupra, cum ţi-am spus adineauri, îmi place 
varietatea. 

Întoarse capul și-i zâmbi. 

— Iată că ești informată asupra personalităţii mele, draga mea. 

— La drept vorbind, nu mi-ai spus mare lucru! Eşti unul 
dintre cei mai înrăiți seducători... 

— ...de care trebuie să te fereşti cu orice preţ! 

Râsul lui cald, muzical, o tulbură pe Alexi mai mult decât 
ar fi dorit. 

— Şi dumneata, Alexandra, de ce nu te-ai căsătorit? 

— Poate pentru că, la fel ca dumneata, tin la libertatea mea. 

— Ei bine, formăm o pereche ideală! 

Înainte ca ea să-i poată anticipa gestul, el îi luase mâna și 
o ducea încet la buze, stârnind în ea senzaţii pe cât de deli- 
cioase, pe atât de incontrolabile. Conștientă de propria ei 
neputinţă, îşi retrase mâna. 

— Unde mergem? întrebă ea pe un ton fals indiferent. 

— Te duc la cel mai bun restaurant cu preparate din peşte 
pe care-l cunosc. 

— Şi unde se găseşte? 

— La San Francisco. 

— La San Francisco! exclamă ea. Dar este la sute de kilo- 
metri de aici! 

— Acesta este motivul pentru care ne îndreptăm spre 
aeroport. Ne așteaptă un avion cu reacţie particular. 

— Evident, ce proastă sunt! Eşti la fel ca tata, ai mereu un 
avion de luat... 

— Într-adevăr. După cum știi, călătoresc mult, şi mărturi- 
sesc că, pentru mine, avionul este mijlocul de transport cel 
mai practic. 

O jumătate de oră mai târziu, se instalară în avionul lui Matt. 

— Ce lux! exclamă Alexi cercetând interiorul. 

Ochiul ei exersat de decoratoare nu lăsa să-i scape nici 
un amănunt. 

— Da, ţin la un anumit confort, îi explică Matt. Acum, 
dacă vrei, să ne pregătim de decolare. 

Ascultătoare, Alexi își prinse centura de siguranță. 
Decolară câteva minute mai târziu şi, curând după aceea, o 
muzică dulce răsună în habitaclu, în timp ce avionul atingea 
viteza de croazieră. 

— Vino, zise Matt ridicându-se, am să-ţi arăt apartamentul 
meu zburător. 

Încăperea în care se găseau, tapisată cu catifea albastră, 
fusese proiectată și concepută pentru a ţine loc de salon. 
Comunica apoi cu un mic birou care, la rândul lui, se înveci- 
na cu o bucătărie. 

Aici, Matt scoase din frigider o sticlă de șampanie. O 
deschise şi umplu două cupe de cristal. 

— Pentru o întâlnire plină de promisiuni! exclamă el 
ridicându-și cupa. 

— Pentru începutul unei prietenii, îl corectă ea, tulbu- 
rată, înainte de a lua o înghiţitură de şampanie. 

— Urmează-mă, am să-ţi arăt ultima încăpere. 

Era vorba de dormitor. O cameră luxoasă, tipic mas- 
culină. 

— Poate că, într-o zi, vom putea să bem pentru prietenia 
noastră în această cameră? murmură Matt. 


64 VALERIE DUHAMEL 


La aceste cuvinte, Alexi simți cum i se aprind obrajii. 
Deoarece ea însăși, văzând patul mare, avusese unele gân- 
duri de nemărturisit... 

— Alexandra, pari la fel de tulburată ca o tânără la 
împărtășanie! 

Hotărâtă să-și păstreze stăpânirea de sine, Alexi 
replică: 

— Nicidecum. De ce ar trebui să fiu tulburată? 

— Nu știu, dumneata trebuie să-mi spui. 

Considerând că era preferabil să schimbe subiectul, 
simulă că se interesează din nou de decor. 

— Îţi place să călătorești, dar păstrând în același timp un 
anumit stil, nu-i așa? îi aruncă ea. 

— Îmi place tot ce are clasă. Şi dumneata ai multă dis- 
tincţie, Alexandra. Asta n-are nimic de-a face cu ele- 
ganta veșmintelor pe care le porţi, sau cu educaţia pe 
care ai primit-o. Vorbesc despre felul dumitale de a fi. 
Îmi place cum îmi ţii piept, cum te comporti cu mine. 
Majoritatea femeilor ar fi jucat jocul seducţiei, dar nu 
dumneata. 

— Îţi mulţumesc pentru aceste complimente, dar... 

— Eşti foarte diferită de aceea la care mă aștep- 
tam. 

— O fetiţă răsfăţată şi capricioasă? întrebă Alexi, ca să-l 
provoace. 

— Oh, ai fost răsfăţată și ai avut norocul să te naști într-o 
familie bogată. Dar fără îndoială tocmai acesta este motivul 

pentru care mi se pare atât de uimitor să descopăr la dum- 
neata un spirit independent. Cum ţi-am spus-o deja, ești un 
adversar demn de mine. 

— Prin urmare o să ne luptăm? 

— De ce nu? 

Timp de câteva secunde, se măsurară din priviri. Pe 
neașteptate, avionul începu să trepideze și Alexi trebui să se 
sprijine de perete ca să nu cadă. Dar o zdruncinătură mai 
violentă o făcu să-și piardă echilibrul. Se trezi atunci așezată 
pe pat, alături de Matt. 

— E în ordine? o întrebă el cu blândeţe. 

Abia avu timp să încuviințeze, că Matt o îmbrăţișa și 
punea stăpânire pe buzele ei. A fost la început un sărut 
ușor, aproape timid, care deveni repede pasionat. Ca 
amețită de un vin dulce, tânăra femeie se abandonă plăcerii 
minunate pe care el o stârnea în ea. 

Dar atunci când Matt își strecură mâna sub bluza pe care 
o purta, se sperie. 

— Nu, Matt, şopti ea. 

El se îndepărtă imediat. Ochii lui albaștri reflectau o 
adâncă uimire. 

— Iartă-mă, murmură Alexi, dar nu pot. 

Plecându-și capul, își aranjă bluza cu o mână 
tremurândă. 

— Nu-i nimic, zise el cu blândeţe. Oricum, vom ateriza 
peste zece minute. Dacă vrei să te răcorești, te aştept în 
salon. 

Tânăra femeie se îndreptă spre baie, ușurată că Matt 
luase lucrurile așa cum erau. Cu toate acestea, în tonul lui 
detașat, aproape indiferent, pe care-l adoptase, avusese 
impresia că sesizează un uşor tremur. Reușise oare, pentru 
o clipă, să-l tulbure pe Matt Channing? 

Gânditoare, își cercetă imaginea în oglindă. Ochii ei 
străluceau de o lumină neobișnuită, iar obrajii îi erau roșii 
de emoție... Niciodată vreun bărbat nu produsese o aseme- 
nea impresie asupra ei. 

Totuși, trebuia să rămână în gardă. Matt Channing era un 
seducător pentru care ea nu reprezenta decât o cucerire în 
plus. De altfel, ca pentru a-i confirma temerile, Alexi zări în 
acel moment două halate brodate agăţate lângă duș. Unul 
era de culoare albastru închis, fără îndoială al lui Matt; al 
doilea, din mătase străvezie, nu putea fi destinat decât 
pasagerelor fermecătoare care se îmbrăcau în compania lui! 

leşi furioasă din încăpere trântind ușa în urma ei. La 
urma urmei, puţin o interesa felul în care se comporta 
Matthew Channing în viaţa particulară. 

— Vii la timp pentru aterizare, zise Matt întinzându-i o 
cupă de şampanie. Pentru o zi minunată cu dumneata! 


— Este prima dată când văd San Francisco scăldat în 
soare, remarcă Alexi în timp ce mergeau de-a lungul bule- 


SINGURĂTATEA ALEXANDREI 67 


vardului Fisherman's Wharf. De obicei, aerul nu este atât de 
transparent. Există întotdeauna un văl de ceață deasupra 
oceanului. 

— Am dat instrucţiuni foarte precise! exclamă el. Am 
anunţat că invit la San Francisco o tânără femeie de o fru- 
museţe excepţională și că în onoarea ei cer un timp străluci- 
tor. Și când Matt Channing dă ordine... 

Alexi izbucni în râs. 

— Nu mă îndoiesc, dar dacă de fiecare dată când o femeie 
frumoasă se plimbă la braţul dumitale în acest oraş soarele 
trebuie să strălucească, mă tem foarte mult că San Francisco 
este ameninţat de uscăciune! replică ea. 

— Dumneata vorbești despre femei frumoase, în timp ce 
eu vorbesc despre o frumuseţe excepţională, murmură el 
luându-i mâna. 

Alexiei îi fu greu să nu se simtă măgulită de acest com- 
pliment. Matt era un seducător incorigibil şi spusese proba- 
bil aceleași cuvinte la zeci de femei... Totuși, cuvintele nu 
erau mai puţin plăcute de ascultat. 

După-amiaza trecu foarte repede. Atmosfera orașului San 
Francisco avea evident ceva magic, dar în ziua aceasta, Alexi 
avea impresia că trăiește un basm. Oceanul părea mai albas- 
tru, lumina mai vie, baletul tramvaielor care traversau 
orașul, mai ametitor. Și Matt... Matt era absolut fascinant. 

La sfârșitul zilei o invită la cel mai bun restaurant cu 
preparate din pește, din regiune. Alegerea lor se opri asupra 
homarilor, însoţiţi de un excelent vin alb de California. 

— Îţi place vinul acesta? întrebă Matt. Provine de la Napa 
Valley, de la o podgorie pe care am cumpărat-o anul trecut. 

— Adevărat? Ești proprietarul unei podgorii? Credeam că 
activităţile dumitale se limitează la producţia cinematogra- 
fică... 

— Nicidecum! Am o editură la New York, un lanţ de 
hoteluri în Europa și, cum ţi-am spus, această podgorie. Am 
să te duc s-o vezi, dacă dorești. 

— Da, aș fi încântată. 

— De ce nu în weekendul următor? murmură el. 

— De ce nu... 

Totul mergea prea repede, se gândi Alexi, mult prea 
repede. N-avea nici o îndoială că atunci când Matt Channing 
invita o tânără femeie să-şi petreacă la el câteva zile, aştepta 
ca ea să împartă patul cu el. Or, ideea de a nu fi decât un 
trofeu în plus pe lista cuceririlor amoroase ale lui Matt n-o 
încânta pe Alexi peste măsură. 

Începu să-l cerceteze cu discreţie. „Bărbatul acesta poate 
să-ţi facă rău“, îi șoptea glasul raţiunii. Cu toate acestea, 
Alexi ştia că dacă Matt își va reînnoi invitaţia, ea va accepta. 

— Vorbește-mi puţin despre dumneata, Matt. 

Matt păru surprins, apoi zâmbi. 

— Ştii deja tot ce este important, nu? 

— Stiu că ești un om de afaceri respectat, că ești 
celibatar, dar nu ştiu nimic altceva despre dumneata. De 
exemplu, cum a fost copilăria dumitale? Cum sunt părinţii 
dumitale? 

Timp de o fracțiune de secundă, Alexi crezu că vede o 
licărire de mânie strălucind în ochii lui Matt. Va refuza oare 
să răspundă la întrebări atât de inofensive? 

— Să vedem, cu ce să încep? zise el în cele din urmă, 
schițţând un zâmbet slab. Tata era american, mama engle- 
zoaică. S-au cunoscut în California și s-au căsătorit aproape 
imediat. 

— Este o poveste frumoasă. 

— Erau foarte îndrăgostiţi unul de celălalt. Din nefericire, 
au trăit puţini ani împreună, deoarece mama a murit la 
scurt timp după ce am împlinit șapte ani. 

— Oh! Îmi pare rău că am provocat aceste amintiri! 
exclamă Alexi. 

— Nu-i nimic, te asigur. Câtva timp, tata a reușit să mă 
crească singur, apoi una dintre prietenele lui, cu un copil 
mai mic decât mine, a venit să se instaleze la noi. Își părăsise 
soţul și avea nevoie de o casă unde să locuiască. Nu era 
nimic între tatăl meu și ea, în afară de prietenie. De fapt, 
situaţia le convenea perfect: ea avea nevoie de un acoperiș, 
iar tata de cineva căruia să mă încredinţeze. 

— Şi atunci? S-au îndrăgostit și s-au căsătorit, presupun? 

— Nu, nicidecum. Prietena tatălui meu n-a rămas la noi 
decât două luni. După aceea, a fost obligată să plece. 

— De ce? 

— Pentru că soțul ei căpătase certitudinea că soţia lui îl 
părăsise pentru tatăl meu. A hotărât să se răzbune pe el și 
să-l distrugă. 

— Să-l distrugă? repetă tânăra femeie, uluită. 

— Da, pe plan financiar, cel puţin. Bărbatul acela era 
foarte puternic, avea numeroase relaţii. El a provocat fali- 
mentul tatălui meu, l-a făcut să-și piardă casa și tot ce avea. 

— Este îngrozitor, Matt. Îmi este greu să-mi imaginez o 
asemenea înverșunare. 

— Adevărat? 

Pradă unei nervozităţi vizibile, Matt își trecu mâna prin 
păr, apoi se ridică brusc. 

— Plecăm, Alexandra. 

Ea se supuse fără să rostească un cuvânt, uimită de 
această schimbare de atitudine. Se urcară curând în limuzi- 
na neagră pe care Matt o închiriase. Matt dădu ordin șofe- 
rului să-i ducă la aeroport, apoi îşi lăsă capul pe spate și 
închise ochii. 

Cât de vulnerabil părea, în clipa asta! se gândi Alexi 
urmărindu-l pe furiș. Nu bănuise niciodată existenţa unei 
slăbiciuni la acest bărbat care părea mai solid ca o stâncă. 
Instinctiv, ca să-l protejeze, să-l liniştească, tânăra femeie își 
strecură mâna în cea a lui Matt. 

El deschise imediat ochii și se întoarse spre ea. Apoi 
degetele lui se împletiră cu cele ale tinerei femei. 

— Nu încetezi să mă surprinzi, Alexandra. 

— Este un compliment? 

— Da. Eşti minunată și... 

Se întrerupse o clipă, cu ochii aţintiţi pe faţa tinerei 
femei, care simţi cum inima ei o lua razna. 

— „Şi te doresc din toate puterile mele, murmură el. 

Se aplecă foarte încet spre ea. În clipa când s-o sărute, se 
opri brusc și, strecurându-și un deget sub bărbia ei, o obligă 
să-și ridice capul spre el. 

— Vreau să te căsătorești cu mine, Alexandra. 

Mai întâi, ea crezu că n-a înţeles bine. Apoi, încetul cu 
încetul, pătrunse înţelesul cuvintelor lui. 

— Nu aştept un răspuns imediat, zise el. Nu te grăbi, 
reflectează săptămâna asta. 

— Matt, ai înnebunit? rosti ea cu o voce lipsită de infle- 
Xiuni. 

— Nicidecum. 

— Dar abia ne cunoaștem... 

— Acesta a fost și cazul părinţilor mei când s-au căsătorit. 
Și cu toate acestea, adineauri găseai povestea lor foarte fru- 
moasă! Alexandra, crede-mă, nu te cer în căsătorie fără să 
mă fi gândit serios înainte. 

Cum se apropiau de aeroport, tânăra femeie preferă să 
nu spună nimic. Câteva minute mai târziu, șoferul îi 
deschidea portiera. Încă ameţită de ceea ce auzise, abia își 
dădu seama. Ce însemna oare această ciudată cerere în 
căsătorie? Era oare doar un capriciu din partea unui bărbat 
obișnuit ca toată lumea să se supună voinţei lui? 

— Sper că o să mă ieri, dar nu pot să te însoțesc, spuse 
pe neașteptate Matt. O treabă urgentă mă reţine la San 
Francisco, dar pilotul meu, Michael, va avea grijă să te 
întorci acasă în totală siguranță. 

Încetul cu încetul, Alexi își revenea din surprinderea ei. 
Cum șoferul continua să-i ţină portiera deschisă, coborî din 
mașină şi-i mulţumi cu un zâmbet. Matt o urmă ca să-și ia 
rămas bun. 

— Drum bun la întoarcere, Alexi! Îţi voi telefona 
săptămâna viitoare. 

În semn de rămas-bun o strânse în braţe, apoi o sărută 
pe obraz. Ce mult ar fi vrut s-o păstreze lângă el, în seara 
asta, după mărturisirile lui... Dar îmbrăţişarea lor a fost 
scurtă. Câteva clipe mai târziu, Matt urca din nou în limuzi- 
na care demară imediat. 

Cu inima strânsă, tânăra femeie privi mașina îndepărtân- 
du-se. „Vreau să te căsătorești cu mine, Alexandra“, spusese 
el. Dar ce motive puteau oare să-l îndemne pe Matthew 
Channing să vrea să se căsătorească, el care ţinea mai mult 
ca la orice la libertatea lui și care o striga în gura mare, de 
altfel? Dragostea? Alexi nu îndrăznea să creadă în dragostea 
fulgerătoare. Atunci? 

Pierdută în gânduri, se îndreptă încet spre avion. Matt îi 
dăduse o săptămână să reflecteze. O săptămână pe care 
intenţiona s-o folosească pentru a elucida această enigmă. 


Capitolul 5 


— Ai citit articolul Georgiei Gold, astăzi? întrebă Miles 
intrând în biroul lui Alexi, vineri dimineaţa, săptămâna 
următoare. 

— Da, l-am citit. 

— Și? 

— Şi, ce? 

— Trebuie să ai o părere despre acest articol, nu? La urma 
urmei, prietena tatălui tău este aceea care se expune la 
brațul lui Matthew Channing! 

Tânăra femeie scoase un oftat adânc. 

— Ascultă, Miles, Monica nu este căsătorită cu tata, iar 
Matt este doar un prieten. 

— Da, un prieten care te-a invitat să-ţi petreci week- 
endul trecut cu el la San Francisco, zise Miles pe un ton 
ironic. Un prieten despre care n-ai încetat să-mi vorbeşti 

toată ziua de luni: „Ce părere ai despre el, Miles?“, „Ştii de 
ce se află în California?“, sau „Crezi că se va stabili în 
regiune?“... 

— Exagerezi! exclamă Alexi, conștientă că dă dovadă de 
rea-credință. Am petrecut o zi împreună și asta a fost totul. 
În ceea ce priveşte articolul, știu din experienţă că nu tre- 
buie nicidecum să crezi tot ce se scrie în ziare. Și mai cu 
seamă articolele Georgiei Gold! Nu mai departe decât 
săptămâna trecută, insinua că Monica avea o legătură cu 
Robert James. 

— Dacă spui tu... Îmi făceam griji pentru tine, înţelegi? În 
aceste condiţii, nu vei avea nici o obiecţie să te ocupi tu 
însăţi de vila lui Matt Channing? Îţi aminteşti că mi-a tele- 
fonat miercuri ca să i se trimită un decorator, nu-i așa? 

— Da, bineînţeles. Acum că am pus la punct treaba asta, 
poate am putea să ne consacrăm unor lucruri mai impor- 
tante, nu crezi? 

Puțin dornică să vorbească despre Matt Channing, ea 
răsfoi câteva dosare și declară: 

— Despre conturile agenţiei, de exemplu. Constat că 
mulți clienţi ai noști încă nu ne-au plătit. 

— Ştiu. Le-am trimis avertismente, dar deocamdată n-am 
obţinut nici un răspuns. Iată de ce trebuie să încheiem 
neapărat acest contract cu Matt Channing. Altfel, urmează 
catastrofa. 

— De acord, Miles. Dar, te rog, nu-mi împuia urechile cu 
Matt Channing. 

Ea îi aruncă o privire rugătoare și Miles sfârși prin a 
scoate un oftat adânc. 

— O.K., Alexi. Nu uita că luna asta avem termene impor- 
tante de plată. Trebuie să ne plătim furnizorii, mai avem 
chiria... 

— Nu te neliniști. Clienţii noști ne vor plăti de pe o zi pe 
alta. La nevoie, vom putea găsi oricând banii necesari pen- 
tru a încheia luna. 

— Tu, poate, dar nu eu. 

— Nu fi ridicol! Ce importanţă are care dintre noi 
investește bani în agenţie? Esenţialul este ca ea să continue 
să funcţioneze. 

— Da, dar situaţia noatră este precară. Ştii că ţin să iau 
asupra mea partea de sarcini care îmi revine. Și dacă m-aş 
simţi incapabil să le rezolv, cred că aș lăsa totul baltă. 

Alexi își privi gânditoare prietenul. Cum să-l condamne 
că dorea cu toată puterea să rămână independent? Ea însăşi 
refuzase întotdeauna ajutorul tatălui ei când i-l propusese. 

După plecarea lui Miles, tinerei femei îi veni foarte greu 
să se concentreze asupra problemelor pe care le avea de 
rezolvat. În realitate, era foarte preocupată de întârzierea 
plăţilor, dar și mai mult încă de tăcerea lui Matt Channing. 

Oare ce fel de bărbat era? O cerea în căsătorie și apoi o 
lăsa fără nici o veste timp de o săptămână. Mai rău, se afișa 
public cu alta! Ce însemna oare jocul acesta crud? 

Cu atât mai mult cu cât telefonase de două ori în timpul 
săptămânii la agenţie. O făcuse însă numai pentru chestiuni 

profesionale și pe ea n-o ceruse niciodată. Şi apoi, ca pen- 
tru a pune gaz pe foc, ziarul monden publica în dimineața 
asta un articol pe prima pagină, despre „noul cuplu de la 
Hollywood“: Monica Houston și Matt Channing. Gelozia o 
făcea oare să vadă roșu în faţa ochilor de fiecare dată când 
se gândea la acest articol? se întrebă Alexi. 

Nu, imposibil. S-o știe pe amanta tatălui ei în braţele 
altuia, iată ce o sâcâia. Henri Rossini se va simţi cu siguranță 
jignit și Alexi nu suporta această idee. 

Exasperată, umilită, tânăra femeie se ridică brusc în 
picioare. Matt Channing credea că poate manevra oamenii 
cum avea chef, după bunul lui plac? Ei bine, va vedea că și-a 
găsit nașul! 

Fără să se gândească prea bine la ce făcea, Alexi îşi luă 
poșeta și părăsi agenţia, hotărâtă să-i facă o mică vizită aces- 
tui individ puţin demn de stimă și să-i spună în faţă ce crede 
despre el. În timpul drumului cu mașina până la Malibu, 
mânia nu i se potoli. Ajunsă însă în faţa superbei vile a lui 
Matt, se simţi ca o proastă. În ce calitate putea să-i facă 
reproșuri sau să-i dea o lecţie de morală? La urma urmei, 
n-avea de ce să se justifice față de ea. Chiar dacă o ceruse în 
căsătorie, ea nu-i dăduse răspunsul și prin urmare... Prin 
urmare, era liber ca pasărea cerului! 

În clipa aceea, îi reveniră în memorie cuvintele lui Miles: 
„Trebuie să încheiem neapărat acest contract cu Matt 
Channing. Altfel, urmează catastrofa“. Pe buzele tinerei 
femei apăru un surâs. Cel mai bun mijloc de a-și lua revanșa 

asupra lui Matt Channing nu era oare să limiteze relaţiile lor 
la raporturi pur profesionale și să răspundă atitudinii lui 
deplasate prin cea mai mare răceală? 

În această stare de spirit se duse Alexi să sune la ușa vilei. 
O briză călduţă aducea efluvii iodate dinspre oceanul foarte 
apropiat. Un singur zgomot tulbura liniștea: țipătul batjo- 
coritor al unui pescăruș. Tinerei femei îi trecu prin minte 
ideea de a face cale-ntoarsă. Rosie, însă, deschisese deja ușa, 
cu un zâmbet pe buze. 

— Bună ziua, domnişoară Rossini. Domnul Channing vă 
aştepta. 

După trecerea primului moment de surpriză, Alexi simți 
cum o cuprinde din nou mânia. Așadar, ştia că va veni? 
Arogant cum era, își imaginase probabil că nu se va putea 
împiedica să-i facă o vizită, după o săptămână de tăcere... 

— Domnul Channing este în biroul său. Urmaţi-mă, vă 
rog. 

Menajera deschise o ușă și o invită pe tânăra femeie să 
intre într-o încăpere spațioasă. Culorile bej şi maro ale 
tapetului dominau, în armonie cu lemnul patinat al 
mobilierului și cu nuanţa roșcată a pieii. Pereţii erau deco- 
raţi cu câteva tablouri flamande de mare valoare, iar o 
bibliotecă imensă ocupa un întreg perete. 

Așezat într-un fotoliu capitonat cu piele, Matt Channing 
era ocupat cu examinarea unui dosar. 

— Bună ziua, Alexandra, zise el ridicându-și privirea. Sunt 
încântat să te văd. 

— Bună ziua. 

— Ia loc, te rog. 

Îi arătă cu mâna scaunul care se găsea în fata lui, și îndată 
după ce Alexi se așeză, se întoarse spre o măsuţă plasată 
lângă biroul său, pe care se afla o cafetieră și cești de 
porțelan. 

— Cafea? propuse el. 

Alexi acceptă cu un semn din cap și Matt se grăbi s-o 
servească. În ciuda mâniei, tânăra femeie, care nu-l slăbea 
din ochi, nu se putu împiedica să-l admire. Totul la el expri- 
ma rafinament și bun-gust. Îmbrăcat într-un costum gri de 
flanelă, care-i punea în valoare statura înaltă, era de o fru- 
museţe ce tăia respiraţia. 

— Bine, reluă el cu o siguranță calmă. Este vorba de o 
vizită personală sau profesională? 

Întrebarea o luă pe neașteptate. Și ea care se gândea să-l 
jignească prezentându-se la vila lui din motive exclusiv pro- 
fesionale! 

— Dorești să-ţi redecorezi interiorul, nu-i așa? întrebă ea 
cu răceală. 

Matt se așeză din nou în fotoliul lui, cu un zâmbet ironic 
pe buze. 

— Exact, am discutat despre asta cu Miles Thornton, zise el. 

— Ar fi venit el însuși dacă ar fi avut posibilitatea, dar 
agenda lui este plină până săptămâna viitoare. 

— Sunt foarte mulţumit că așa stau lucrurile, deoarece 
doream să aflu tocmai părerea dumitale. 

— Adevărat? Ce gen de decorație dorești? 

— Ai mână liberă, răspunse el privind-o drept în ochi. 
Faci ca și cum ar trebui să aranjezi propria dumitale casă... 
Acum, dacă ţi-ai terminat cafeaua, am să-ţi arăt vila. 

Alexi se ridică și-și puse ceașca pe măsuţă. Ambiguitatea 
cuvintelor lui Matt Channing nu-i scăpase: „propria dumi- 
tale casă“, spusese el. Era un mod de a-i reaminti discret 
cererea lui în căsătorie. Totuşi, ce să creadă oare despre 
indiferența pe care i-o arăta de când venise? Îi venea să 
creadă că visase ziua minunată petrecută la San Francisco și 
seara care urmase! 

— Îţi las libertatea să decorezi această casă după gustul 
dumitale, dar nu te atinge de încăperea asta, zise el pe 
neașteptate. Este vorba de domeniul meu rezervat. Aici 
lucrez, și refuz să se schimbe ceva. 

— Foarte bine. 

Alexi își scoase din poșetă blocnotesul și nota 
instrucţiunile lui Matt Channing. Vizita începu cu camerele 
de oaspeți situate la etaj, prevăzută fiecare cu o mare sală de 
baie. Fiecare avea caracteristica ei proprie și o culoare 
deosebită. 

În sfârșit, în fundul culoarului lambrisat, Matt deschise 
ultima ușă. 

— lată camera mea. 

Inutil să precizeze! se gândi Alexi descoperind 
încăperea. Puțin intimidată, intră și cercetă mobilele din 
lemn de abanos, tapiseriile de culori închise, imensul pat 

cu baldachin. La fel ca biroul, locul acesta reflecta per- 
sonalitatea lui Matt Channing în ce avea el mai riguros. 

— Cred că o femeie trebuie să revadă decorarea acestei 
încăperi, zise el. Ce părere ai despre patul cu baldachin? 

— Nimic deosebit. 

— Ai încercat deja așa ceva? 

Licărirea ironică din fundul ochilor lui Matt o făcu pe 
tânăra femeie să-și iasă din fire. Dacă el credea că va putea 
continua să-și bată joc de ea, se înșela! 

— Ascultă, întrebările dumitale sunt complet deplasate! 
exclamă ea. Mă aflu aici ca să-ţi redesenez interiorul și nu ca 
să-ţi comunic impresiile mele personale! 

— Adevărat? Credeam că tocmai pentru asta te angajasem. 

— Da, dar este vorba de casa dumitale, nu de a mea. Mai 
presus de orice, ţin să-ţi respect gusturile. Ale mele nu se 
iau în considerare. 

— Este oare un mod de a-mi spune că nu doreşti să vii să 
trăieşti aici? 

Descumpănită, Alexi ezită o clipă. 

— Ca să fiu sinceră cu dumneata, Matt, nu m-am grăbit să 
reflectez la propunerea dumitale, pretinse ea. Am avut 
impresia că era vorba de un capriciu sau de o glumă din 
partea dumitale. 

— De o glumă? În cazul acesta, trebuie să crezi că am un 
simţ al umorului foarte deosebit. 

— La drept vorbind, nu știu ce să cred, Matt. Nu mi-ai 
telefonat, săptămâna aceasta, și din asta am tras concluzia că 

nu era ceva serios între noi. Și apoi, a fost articolul acela 
insinuând că Monica și dumneata... 

Abia rostise aceste cuvinte că le și regretă. Îi furnizase lui 
Matt o armă pe care o va întoarce fără îndoială împotriva ei. 

— Așadar, asta era! exclamă el cu un aer zeflemitor. Acum 
înțeleg motivul răcelii dumitale. 

— Nicidecum! Am venit pentru motive profesionale și 
prin urmare... 

— Nu ești cumva un pic geloasă? 

— Absolut deloc! exclamă ea, roșie la faţă. N-am nici un 
motiv să fiu geloasă! 

— În privinţa asta, ai dreptate. 

Înainte ca ea să poată reacționa, el o trăsese spre sine. 

— N-ai nici un motiv să fii geloasă pe Monica Houston, 
pur și simplu pentru că nu este nimic între ea și mine, mur- 
mură el. Din întâmplare, s-a trezit plasată lângă mine în tim- 
pul unei recepții și, pentru că se interesează de un nou film, 
a cărui turnare tocmai a început, ne-am lansat într-o 
discuţie despre producţia de filme în Anglia. În momentul 
acela, o ziaristă a găsit de cuviinţă să facă o fotografie. 

— Este inutil să-mi înșiri toate astea! 

— Şi dacă n-am cerut să-ţi vorbesc atunci când am tele- 
fonat la agenţie, este mai cu seamă pentru că nu voiam să-ți 
dau impresia că încercam să te cumpăr prin mijlocirea aces- 
tui contract. Crede-mă, Alexandra, adăugă el cu blândeţe, 
doream să-ţi las cea mai deplină libertate de reflecţie. Și 
doresc din tot sufletul să te aud spunându-mi da. 

Alexi își ridică privirea spre el și crezu că inima va înceta 
să-i bată. Părea atât de serios! Nu, nu trişa, se gândi ea, tul- 
burată. 

— Ce-ai spune de o cină în doi, astă-seară? reluă Matt. 
Vom putea să ne continuăm discuţia... 

— ertaţi-mă că vă deranjez, domnule, zise Rosie 
deschizând ușa, dar domnișoara Houston este aici și 
dorește să vă vorbească. 

La aceste cuvinte, Alexi se simţi străbătută de un fior de 
gheaţă. Ce căuta oare Monica acasă la Matt Channing? 

— Foarte bine, Rosie, spune-i să aştepte puţin. Alexandra, 
reluă el întorcându-se spre ea, eşti de acord pentru seara 
asta? 

Un vârtej de gânduri contradictorii o împiedica pe tânăra 
femeie să reflecteze. Să-și petreacă seara cu Matt? Nimic nu-i 
făcea mai mare plăcere. Dar ideea că Monica putea fi aman- 
ta lui o îngheţa. 

— Nu, regret, murmură ea. În seara asta trebuie să rămân 
la birou cu Miles. Altă dată, poate. 

— Bine. În cazul acesta, să mergem la Monica. 

Actriţa aştepta în salon, în picioare în faţa ferestrei care 
dădea spre plajă. Silueta ei fermecătoare se detașa pe fon- 
dul albăstriu al oceanului și al cerului. Scundă, dar 
admirabil proporționată, cu părul blond răsfirat pe umeri, 
semăna cu o păpuşă de porțelan. 

— Matt, dragule! exclamă ea. 

Când o zări pe Alexi, surâsul îi îngheță pe buze. 

— Alexi! Ce surprinză! Astăzi nu ești la birou? 

— Alexandra mi-a acordat puţin din timpul ei ca să-mi dea 
sfaturi în materie de decorare, Monica. Are însărcinarea să 
schimbe totul în casa aceasta. 

Cuvintele lui Matt avură efectul scontat. Monica păru 
imediat uşurată. 

— Sunt sigură că Alexi va face minuni, aprecie ea. Este 
foarte talentată. În orice caz, dacă ai nevoie de o altă părere 
feminină, nu ezita să mă consulti. 

— Eşti foarte amabilă, Monica, răspunse Matt. 

Apoi se îndreptă spre bar. 

— Ce pot să vă ofer de băut? Ceai cu gheaţă, o băutură 
alcoolică? 

— Pentru mine, un ceai cu gheaţă va fi perfect, zise 
Monica fandosindu-se. De fapt, Matt, am venit să-ţi propun 
o ieșire călare. Mi-am amintit că ai vorbit despre lungile tale 
plimbări pe câmpiile din Anglia și... 

— Excelentă idee! zise Matt întinzându-i un pahar. Din 
nefericire, câteva întâlniri mă retin aici, în după-amiaza asta. 

— Ce păcat! Şi dacă am cina împreună? Speram să ne 
putem continua conversaţia din celalată seară... 

— De ce să nu prânzim aici, mai degrabă? propuse Matt 
privind-o pe Alexi. 

Monica aruncă o privire neliniștită spre fiica lui Henri 
Rossini. În mod evident, se temea că nu va putea rămâne 
singură cu Matt Channing. Dar, oricum, exasperată de com- 
portarea Monicăi, Alexi prefera să plece. 

— Trebuie să mă întorc la birou, spuse ea cu răceală. 

— Adevărat? Te vedem atât de puţin, draga mea, zise 
Monica pe un ton mieros. 

— Îmi pare rău, trebuie să mă întorc. 

— Te conduc, murmură Matt. 

Ajunsă în pragul ușii, Alexi aruncă un la revedere indiferent și 
se răsuci pe călcâie. Spre marea ei surpriză, Matt o prinse de braţ. 

— Alexandra, te porți ca o femeie geloasă. Te asigur că nu 
este nimic între mine și Monica. Prin urmare, este inutil să-mi 
arunci aceste priviri furioase! 

— Te înșeli complet în privința sentimentelor mele, 
ripostă ea cu o totală rea-credință. 

Cu o mișcare bruscă, își desprinse braţul și deschise portiera mașinii. 

— Când vrei să înceapă lucrările? întrebă ea cu răceală. 

— Cât mai repede posibil. 

— N-am abordat aspectul financiar. La ce nivel se află 
bugetul dumitale? 

— Alexandra, îmi este perfect indiferent, zise el zâmbind. 
Numai rezultatul mă interesează. 

— Foarte bine. De acum înainte, am toate informaţiile 
necesare. La revedere. 

— Când îmi vei da vești despre dumneata? se interesă el. 

— Foarte curând. 

— Cu atât mai bine. N-am fost niciodată o persoană foarte 
răbdătoare, Alexandra. Și când îmi pierd răbdarea... 

Nu-și termină fraza. Fără să mai aștepte, Alexi porni 
motorul și demară. 

Lamborghini-ul ei alerga pe ţărmul ocenului, de-a lun- 
gul plajelor încântătoare ale Californiei. Cufundată în 
gândurile ei, însă, Alexi nu acorda nici o atenţie peisaju- 
lui. Numai scena care se desfășurase acasă la Matt îi pre- 
ocupa mintea. 

O asalta fără încetare aceeași întrebare: de ce voia să se 
căsătoarească oare cu ea? Pentru că o dorea? Poate. De 
fiecare dată când își îndrepta ochii spre ea, Alexi simţea în 
el o dorinţă violentă, de nestăvilit. 

Era însă asta de-ajuns? Matt nu vorbise niciodată de tan- 
drete, de iubire, de pasiune. Și mai ales, nu vorbise nicio- 
dată de fidelitate! În clipa asta chiar, se găsea în compania 
Monicăi, care își desfășura probabil toată priceperea ca să-l 
cucerească. Cine știe până unde putea să-l antreneze 
această femeie? 

Da, se gândi ea brusc, strângând volanul mai tare, da, era 
geloasă! 

Copleșită de disperare, Alexi opri mașina la marginea 
șoselei, își sprijini capul de spătarul scaunului și închise 
ochii. O senzaţie stranie puse stăpânire pe ea la gândul că 
se îndrăgostise de Matt Channing. 

De ce se temea, de fapt? Nu voia să sufere, să fie rănită? 
Până acum, bărbaţii n-o interesaseră niciodată. Îi consi- 

derase mai curând superficiali și căutase să evite aceste flir- 
turi care, la fel ca Martin, nu vedeau în ea decât fiica lui 
Henri Rossini. 

Matt era însă cu totul altfel. Putin îl interesa pe el averea 
lui Henri Rossini, deoarece era el însuși extrem de bogat. 
Cât privește ambiția... Reuşise deja în mod strălucit. 

Prin urmare, dacă Matt Channing voia s-o ia în căsătorie, 
nu putea fi decât pentru ea însăși! Şi poate chiar o iubea? Ce 
mult dorea să creadă... 

Cu inima uşoară, demară și porni în direcţia centrului orașului. 


Lunea următoare, Alexi se îndreptă foarte devreme spre 
agenţie. Rămase extrem de surprinsă când intră în biroul ei. 
În încăpere erau aranjate fermecătoare buchete de orhidee 
albe amestecate cu trandafiri roșii, răspândind un parfum 
delicat. 

— Superb, nu-i așa? remarcă secretara ei, încântată. Am 
pus plicul şi pachetul care însoțeau florile pe biroul dum- 
neavoastră. 

— Mulţumesc, Jenny. 

Alexi zări imediat micul pachet strecurat într-o cutie 
aurie împodobită cu o panglică roșie, și plicul alăturat. 
Devorată de curiozitate, luă cuțitul de tăiat hârtie și 
deschise plicul. 

„Te invit la cină, diseară, Matt“, citi ea extrem de 
bucuroasă. Cum să nu fie cucerită de atenţii atât de roman- 
tice? 

Cutia aurie ascundea un etui pe care era gravat numele 
unui bijutier celebru. Alexi ridică încet capacul și rămase 
uluită: pe un fond de catifea neagră, strălucea un pandantiv 
din diamante şi rubine, agăţat de un lanţ de aur. Cu mâna 
care-i tremura, îl ridică și-l admiră lângă fereastră. La lumi- 
na zilei, pietrele preţioase străluceau de-i luau ochi. 

— Extraordinar! 

Alexi tresări. Miles tocmai intrase în biroul ei şi nu-și 
ascundea admiraţia. 

— Sunt cu adevărat foarte impresionat! exclamă el. Lasă-mă 
să ghicesc, este vorba despre Matt Channing? 

Ea încuviinţă și puse bijuteria la loc în cutiuţa ei. 

— Trebuie să fie foarte îndrăgostit de tine, Alexi... 

— Nu ştiu, murmură ea, gânditoare. În orice Caz, mi-a 
cerut să mă căsătoresc cu el. 

De ce oare îi spunea asta? N-ar fi știut să spună... Fără 
îndoială din nevoia de a se destăinui unui prieten. Oricum 
ar fi fost, efectul produs asupra lui Miles fu surprinzător. Cu 
ochii măriţi de uimire și braţele atârnând pe lângă corp, 
părea stupefiat. 

— Înţeleg de ce zvonurile acelea stupide despre Monica 
și Matt te lăsau indiferentă, zise el în cele din urmă. Ascultă, 
sunt foarte fericit pentru tine, Alexi! Toate felicitările mele! 
Este extraordinar! 

— Nu te grăbi, Miles. Încă n-am spus da. 

— Poftim?! exclamă el încruntându-și sprâncenele. Și 
pentru care motiv? 

— Nu-l cunosc aproape deloc. 

— Şi ce-i cu asta? Există o parte de mister de descoperit și 
în căsătorie. Asta face tot farmecul, de altfel. 

— Poate. Matt mă atrage mult, dar... 

Miles se apropie şi-şi trecu un braţ în jurul umerilor ei. 

— Alexi, încetează să te mai minţi singură, eşti mai mult 
decât atrasă de el. ÎI iubeşti, este cât se poate de limpede. 
Îndată ce i se rostește numele, privirea ta se luminează. 

— Nu de mine mă îndoiesc, Miles, ci de el. 

— În locul tău, nu mi-aş mai pune întrebări. Priveşte în 
jurul tău! zise el arătându-i buchetele de flori aranjate în 
biroul ei. În specia feminină, Matt este probabil bărbatul cel 
mai râvnit din tot orașul. Sute de femei ar da oricât ca să fie 
în locul tău. Și tu ești aceea pe care a ales-o. Este limpede, nu? 
Te iubește, e nebun după tine... Prin urmare, nu lăsa să-ţi 
scape această șansă de a-ţi găsi fericirea, numai pentru că te 
temi Să-ţi asumi un risc. 


Spre sfârșitul dimineţii, după ce repetase de o sută de ori 
cuvintele lui Miles, Alexi îl văzu pe Matt intrând în biroul ei. 
Imediat, ca prin minune, toate temerile ei se risipiră. 

— Văd că ai primit darurile mele, zise el măturând 
încăperea cu privirea. 

— Da, şi mă gândeam să te sun puţin mai târziu ca să-ți 
mulţumesc. 

— Şi pentru a accepta invitaţia mea la cină, sper! 

— Poate să ti se refuze ceva? răspunse ea pe un ton de glumă. 

— Am impresia că ai prins acest obicei, Alexandra. Dar 
acum știi că, oricum, cu cât îmi reziști mai mult, cu atât mai 
mult sunt hotărât să te am. 

Tânăra femeie își plecă ochii, tulburată. În clipa aceea, 
Matt se apropie de ea și luă cutiuţa abandonată pe birou. 

— Acest mic cadou a fost pe gustul dumitale? 

— Da... 

— Cu atât mai bine! Și ce părere ai despre acesta? întrebă 
el întinzându-i o cutiuţă neagră. 

Ea o luă cu inima bătându-i cu putere și o deschise. Îi 
scăpă o exclamaţie de admiraţie. De data aceasta, era un 
inel cu un diamant enorm care strălucea pe mătasea neagră. 

— Bijutierul m-a asigurat că piatra este de o puritate abso- 
lută, zise Matt. Un diamant fără cusur pentru o frumuseţe 
fără cusur! 

Fl reluă cu delicateţe cutiuţa și scoase inelul ca să-l facă 
să joace în lumină sub privirea fascinată a lui Alexi. Apoi, cu 
nesfârșită blândeţe, luă mâna stângă a tinerei femei și-i 
trecu inelul pe deget. 

— Spune-mi că accepti să devii soția mea, Alexandra, te 
rog... 

Ea șovăi. Oare ce se va întâmpla dacă refuza? Matt se va 
întoarce în Anglia și nu-l va mai revedea niciodată. Gândul 
acesta era atât de insuportabil, atât de sfâşietor, încât se 
hotări în sfârşit să recunoască adevărul: îl iubea pe Matt 
Channing, îl iubea din tot sufletul, din toată fiinţa ei, și 
dorinţa ei cea mai arzătoare era să devină soţia lui. 

— Da, Matt. Vreau să mă căsătoresc cu tine. 

— Atunci, să spunem săptămâna viitoare. 

— Poftim? 

— Săptămâna viitoare, vom fi căsătoriți. 

— Săptămâna viitoare? repetă Alexi izbucnind în râs. Nu, glumești... 

— N-am fost niciodată mai serios. Duminică ne vom duce 
la o bisericuţă din Los Angeles și un preot ne va căsători. Vei 
deveni doamna Channing. 

— Dar de ce să grăbim lucrurile? Am nevoie de timp să mă 
organizez, să-mi anunţ familia, prietenii... 

— Inutil, Alexandra. Nu vreau să-ţi las răgaz ca să-ți 
schimbi părerea. 

— Nu-mi voi schimba părerea, Matt. Pot să te asigur. 

— Căsătorindu-ne foarte repede, vom scăpa de hoardele 
de ziariști și de fotografi... 

— Da, desigur. Totuși, trebuie să aștept întoarcerea tatei. 

— Nu, Alexandra. Ceremonia se va desfășura cu doi mar- 
tori și un preot. 

Își sublinie cuvintele cu un sărut pasionat care spulberă 
ultimele încercări de rezistenţă ale lui Alexi. 

— Da, săptămâna viitoare, murmură ea. 


Capitolul 6 


Alexi își contempla în oglindă rochia de tafta de culoarea 
şampaniei, care se evaza în jurul ei ca o corolă de floare. Ce 
minunăţie! Creatorul de modă care o imaginase se între- 
cuse pe sine: încrustaţii de dantelă, etolă de satin, nimic nu 
lipsea. 

În timp ce se învârtea în faţa oglinzii, își zări brusc ceasul 
deșteptător. Peste o jumătate de oră va deveni doamna 
Channing... Gândul acesta o entuziasma și în același timp o 
speria, deoarece bărbatul cu care urma să se căsătorească 
rămânea o enigmă pentru ea. Nu-i spusese niciodată că o 
iubește, nu fusese niciodată vorba de sentimente între ei. Şi 
peste câteva minute, vieţile lor vor fi unite pentru totdeau- 
na. 

La naiba cu îndoielile și şovăielile! se gândi ea dintr-o 
dată. La urma urmei, era sigură de ea, sigură că-l iubeşte 

îndeajuns pe Matt pentru ca să se lipsească de jurăminte 
pasionate care, oricum, nu erau adeseori decât minciuni 
sau iluzii efemere. 

De fapt, nu vedea decât o singură umbră pe tablou: 
Henri Rossini nu va fi prezent. După ce telefonase de zece 
ori unde se făceau filmările și lăsase mesaje, Alexi nu 
primise nici un semn de la tatăl ei. Hotărât lucru, el nu se 
va schimba niciodată. Când lucra la un film, nimic nu mai 
conta, nici măcar unica lui fiică. 

Un suspin uşor scăpă de pe buzele tinerei femei în timp 
ce-și retușa machiajul. Abia terminase această operaţie când 
soneria de la ușa de intrare tulbură tăcerea. Era cu siguranță 
Nancy, se gândi Alexi. Urmau să meargă la biserică amân- 
două în marea limuzină albă a lui Matt. Miles și soţia lui 
erau cei doi martori la căsătorie, așa cum dorise Matt. 


Matt și Miles le așteptau pe cele două tinere femei în faţa 
bisericii. Amândoi erau foarte eleganti în costumele lor de 
culoare închisă, dar Alexi n-avea ochi decât pentru Matt, mai 
seducător ca niciodată. Pentru această ocazie, purta mănuși 
albe și o garoafă roșie la butonieră. 

Când Alexi cobori din mașină, el o învălui într-o privire 
pasionată. 

— Peste câteva minute voi fi un bărbat în culmea fericirii, 
Alexandra, murmură el depunând un sărut pe gâtul tinerei 
femei. 

Ceremonia se desfăşură ca în vis. Schimbul de con- 
simțăminte, binecuvântarea preotului, semnăturile în 
registru... Câteva minute fuseseră suficiente pentru ca 
Alexandra Rossini să devină doamna Channing. 

Beată de fericire, Alexi părăsi biserica la braţul soțului ei. 
Lumina orbitoare a soarelui o făcu să clipească din ochi și, 
timp de o secundă, avu impresia că toată lumea părea să fie 
în armonie cu fericirea ei. 

Vizibil foarte emoţionaţi, Miles şi Nancy aruncară asupra 
lor confeti multicolore, sporind și mai mult farmecul 
momentului. Îi îmbrăţișară apoi și-i sărutară pe proaspeţii 
căsătoriţi și se îndreptară cu toţii spre limuzina albă care tre- 
buia să-i ducă la un restaurant din inima Hollywoodului. 

Potrivit obiceiului său, Matt organizase totul cu grijă. 
Consimţind că ceremonia trebuia sărbătorită în intimitate, 
rezervase întregul restaurant pentru seara aceea. La sosirea 
lor, un pianist începu să cânte o melodie romantică și cele 
două cupluri fură conduse într-un salon decorat cu fast 
pentru această ocazie. 

Aici, Matt deschise o sticlă de Dom-Perignon, șampania 
preferată a Alexandrei. 

— Te gândești într-adevăr la toate, zise tânăra femeie 
luând paharul pe care i-l întindea. 

— Sper. Pentru fermecătoarea mea soție! 

— Pentru proaspeţii căsătoriţi! exclamară în cor Miles şi 
Nancy. 

— Şi pentru martorii noștri, adăugă Alexi zâmbind. 

— Am fost foarte impresionați că ne-aţi ales drept mar- 
tori, zise Miles. Toate urările noastre de fericire. 

Alexi puse o mână pe umărul prietenului ei. 

— Mulţumesc, Miles. 

— Aţi ales un loc pentru luna voastră de miere? 
întrebă atunci Nancy. Numai dacă nu cumva este un 
secret... 

— Nicidecum, răspunse Matt. O duc pe Alexi să petreacă 
două zile la podgoria mea de la Napa Valley. 

— Numai două zile?! exclamă Miles. Și eu care eram 
pregătit să mă despart de preţioasa mea colaboratoare pen- 
tru cel puţin o săptămână... 

— Adevărat, Matt? De ce să nu plecăm pentru mai mult 
timp? întrebă Alexi. 

— Îmi pare rău, draga mea. În dimineaţa aceasta am aflat 
că luni va trebui să particip la o şedinţă importantă la New 
York, astfel că suntem nevoiţi să ne întoarcem duminică 
seara. Sper să nu fii prea decepționată. 

Tânăra femeie schiță un surâs slab ca să-și ascundă 
tristeţea. Dar se simţea atât de dezamăgită! Cât de mult îi 
amintea Matt, în clipa asta, de tatăl ei! Henri Rossini acor- 
dase întotdeauna prioritate afacerilor sale. Soţia și fiica lui, 

în schimb, nu avuseseră dreptul decât la o parte infimă din 
timpul și atenţia lui. De aici eșecul căsătoriei lui și divorțul 
dramatic care urmase. 

— Şedinţa aceasta nu poate fi amânată? murmură ea. 

— Nu. 

Apoi, cum chelnerul șef îi solicita părerea cu privire la 
alegerea vinului, el se întoarse și tânăra femeie se strădui să 
facă o bună figură faţă de prietenii ei. 

— Unde veţi locui la întoarcerea de la Napa Valley? 
întrebă Nancy, puțin mai târziu. 

— La mine, în vila de la Malibu, răspunse imedit Matt. De alt- 
fel, intenționam să-i cer lui Miles să contacteze agenţia imobiliară 
care voia să cumpere casa Alexandrei. Va trebui să-i anunţe că 
proprietara şi-a schimbat părerea și este de acord să... 

— Nu ţi-am spus că nu doresc să vând casa?! exclamă 
Alexi, uluită. 

— Draga mea, am discutat chestiunea asta ieri seară şi-mi 
amintesc perfect că ai acceptat să vii să locuiești la Malibu. 

— Desigur, dar asta nu înseamnă că am intenţia să vând 
acea casă! 

În mod straniu, Matt începea să dea semne de 
nerăbdare. 

— În fine, draga mea, ar fi absurd! îi aruncă el. O casă la 
Malibu, o alta la Londra, un apartament la New York, fără să 
mai punem la socoteală proprietatea de la Napa Valley... La 
ce ne-ar folosi o casă în plus? 

În tăcerea jenantă care urmă, Alexi se gândi că soţul ei 
avea fără îndoială dreptate. Cu toate acestea, fără să ştie 
prea bine de ce, găsea insistența lui cel puţin ciudată. 

— Foarte bine, Matt, cedez, spuse ea în cele din urmă. 
Miles, mi-ai face un serviciu dacă te-ai ocupa de problema 
asta în absenţa mea. 

Restul mesei se desfășură într-o atmosferă de bună 
dispoziţie şi nici un alt incident notabil nu veni să strice 
petrecerea. Atunci când voia, Matt știa să fie un companion 
fermecător, se gândi Alexi văzându-l discutând cu Nancy, 
care părea să-i soarbă cuvintele, încântată. 

— Strălucești de fericire, Alexi! exclamă Miles, cu o ceașcă 
de cafea în mână. Și trebuie să admit că soţul tău este un 
bărbat extraordinar. E limpede că te adoră. 

Tânăra femeie își ridică ochii spre Matt și tresări. Nu 
numai că o fixa cu o intensitate tulburătoare, dar avu impre- 
sia că citește în privirea lui o ostilitate care o îngheță. Era 
absurd! De ce i-ar fi purtat pică Matt? De altfel, acum îi zâm- 
bea. Trebuie să fi visat... 

— Este timpul să plecăm, Alexandra, spuse el apropiindu-se 
de ea. 

O jumătate de oră mai târziu, ajungeau la aeroport unde 
îi aştepta avionul personal al lui Matt. 

Era aproape miezul nopţii când ajunseră la Napa Valley. 
Matt avea acolo un aeroport privat pe care avionul ateriză 
fără necazuri. O limuzină îi conduse până la casă. 

Când mașina coti pe o alee, Alexi zări în fundul par- 
cului forma impunătoare a unei case mari din lemn, 
luminată toată. Pe măsură ce se apropiau, tânăra femeie 
simţi cum îi crește nerăbdarea. Era atât de nerăbdătoare 
să admire frumoasa locuinţă care va fi de acum înainte a 
ei! 

Când șoferul îi deschise portiera, respiră adânc, 
inspirând cu plăcere mirosul de iasomie și de regina 
nopții. Apoi cercetă locul. În faţa ei se ridica o vilă în stil 
colonial spaniol, cu arcade caracteristice. O balustradă din 
fier forjat, susţinând jardiniere pline cu flori multicolore, 
făcea încojurul clădirii, dând vizitatorului o impresie de 
veselie. 

— Este minunat! exclamă Alexi, entuziasmată. 

— Nu-i așa? Un administrator se ocupă de domeniu în 
timpul absenței mele și trebuie să recunosc că se descurcă 
foarte bine. 

Ușa de intrare se deschise brusc, lăsând să treacă o 
tânără fată foarte bucuroasă. 

— Matt, ce bucurie să te revăd! exclamă ea. 

În vârstă de douăzeci sau poate douăzeci și unu de ani, 
era extrem de frumoasă și emana din ea o impresie de 
prospețime și spontaneitate absolut fermecătoare. 

— Şi eu sunt foarte mulțumit să te văd, Joanna. 

EI lăsă jos bagajele și strânse mâna pe care i-o întindea tânăra. 

— Alexandra, ţi-o prezint pe Joanna Bradley, fata admi- 
nistratorului. 

Alexi îi zâmbi la rândul ei Joannei, care se mărgini să-i 
adreseze o privire insolentă înainte de a se răsuci pe 
călcâie. Jignită de această primire, tânăra femeie şovăi o 
clipă, apoi urcă și ea cele câteva trepte care duceau la 
Casă. 

— Matt, ţi-am pregătit tortul tău preferat, zise tânăra cu o 
voce alintată când intrară în casă. Vrei o felie acum? 

— Nu, mulţumesc. Mai curând mâine dimineaţă, 
răspunse Matt. Mă răsfeţi, să știi. 

Aruncă o privire în jurul lui, cu un aer satisfăcut. 

— Bravo! exclamă el. Casa este remarcabil de bine ţinută! 

— Da? Tata mi-a spus că vii, murmură Joanna. În con- 
secinţă, am pus totul în ordine. 

Stând puţin mai la o parte, Alexi nu spunea o vorbă. De 
ce să întrerupă această încântătoare scenă a reîntâlnirii? se 
gândi ea cu amărăciune. Oricum, Matt şi Joanna păreau să 
fi uitat cu totul de existenţa ei. 

Tot flecărind vesel, urcară amândoi la etaj și Alexi sfârși 
prin a merge în urma lor. În cele din urmă, Matt deschise o 
ușă care dădea într-o cameră mare. În centrul încăperii se afla 
un pat imens cu baldachin, ale cărui perdele împodobite cu 
flori și păsări se potriveau cu tapetul de pe pereți. 

După ce-i adresase un ultim semn de mână lui Matt și o 
ingorase cu aroganță pe Alexi, Joanna se făcu nevăzută. 

— Sala de baie se află în dreapta, dacă dorești să faci o 
baie sau un duș, zise Matt după câteva secunde. 

— Mulţumesc. 

Tânăra femeie se aşezase pe marginea patului, pradă unei 
imense oboseli. În această nouă casă se simțea complet 
străină, ca și cum nu era decât o intrusă și nu soţia stăpânului. 

Stingherită, se duse să-și caute obiectele de toaletă și 
cămașa de noapte, apoi se închise în baie. Aici făcu un duș 
lung cu apă caldă, în speranţa de a se destinde. În zadar. O 
tortura o neliniște inexplicabilă. De ce? Pentru că Joanna 
Bradley și Matt păreau foarte atașați unul de altul? 

Străduindu-se să-și alunge din minte gândurile pe care le 
considera ridicole, Alexi îşi trase pe ea cămașa de noapte și 
dezabieul, apoi se întoarse în dormitor. 

Îl găsi pe Matt așezat la un birou plasat în apropierea 
ferestrei. Răsfoia nişte documente. Când intră, el își ridică 
privirea și o măsură cu răceală din cap până-n picioare. 

— Alexandra, vrei să-mi acorzi o clipă, te rog? Aș vrea să 
semnezi câteva hârtii înainte să mergem la culcare. 

Puțin surprinsă de această cerere neașteptată, Alexi se 
apropie de birou. 

— Despre ce este vorba? întreb ea. 

— Despre contractul nostru de căsătorie. El precizează ce 
se va întâmpla în caz de divorț. 

— De divorţ? repetă Alexi, contrariată. Dar abia ne-am 
căsătorit, Matt! 

Fl îi adresă un surâs îngăduitor, din cele pe care le 
adresezi copiilor prea naivi. 

— Stiu, draga mea. Dar asta este pentru cazul când, mai 
târziu, am întâmpina dificultăți. Priveşte, iată ce îți va reveni 
exact și cred că vei considera că sunt foarte generos. 

Cum Alexi nu făcea nici o mișcare, el îi întinse stiloul. 

— Haide, draga mea... 

— N-ai încredere în mine, zise ea cu un glas care-i tremura. 

— Bineînţeles că am, Alexandra. Altfel, de ce m-aș fi 
căsătorit cu tine? 

Răspunsul acesta n-o linişti câtuși de puţin pe tânăra 
femeie, cu atât mai mult cu cât o licărire stranie și 
neliniștitoare strălucea în ochii lui Matt. 

— Dar poate că tu n-ai încredere în mine! îi aruncă el pe 
neașteptate. Îţi repet: dacă va trebui să divorțăm, pensia pe 
care o vei primi va fi foarte generoasă. Vrei să citești înainte 
de a semna? 

Cu o simplă mişcare din cap, Alexi îl anunță că nu. Apoi 
luă stiloul și-și scrise numele în partea de jos a contractului. 

— Mulţumesc, zise Matt foarte liniștit. 

După toate aparențele, el considera incidentul închis. 
Alexi, însă, nu reușea să-și revină în fire. 

— Ei bine, ce s-a întâmplat, îngerașule? întrebă el cu o 
voce dezmierdătoare. 

— De ce m-ai forțat să semnez acest contract? Mai ales în 
seara căsătoriei noastre... 

— Nu te-am forţat. 

— Totuşi, nu mi-ai lăsat nici o posibilitate de alegere! 

— Nu spune asta. Există întotdeauna o cale de ales. 

— Da, ai dreptate, replică ea cu o voce lipsită de energie. 
Şi-mi dau seama c-am greşit căsătorindu-mă cu tine! 

Abia rostise aceste cuvinte că le regretă imediat. Da, vru- 
sese să-l rănească, la fel cum o rănise el. Dar cuvintele îi 
depășiseră gândul. 

— Dacă-i aşa, ce urmăreai devenind doamna Channing? 
izbucni el. Banii mei, poate? 

— Vorbeşti fără să te gândești! N-am nici o nevoie de banii 
tăi! Uiţi că-mi câștig foarte bine existenţa și că tata este și el 
foarte bogat. 

— Nu uit absolut nimic, Alexandra, nici cine ești tu, nici 
cine este tatăl tău. Un om arogant, crud și neînduplecat! 

— Cum îndrăznești să vorbeşti în felul acesta despre tatăl meu? 

El nu răspunse dar, ca pentru a o umili și mai mult, făcu 
să alunece una din bretelele cămășii de noapte pe care o 
purta. 

— Matt?! Ce faci? 

— Pun capăt acestei discuţii. 

Timp de câteva secunde, rămase împietrită, atât de mult 
o revolta atitudinea lui Matt. Apoi, respinse brusc mâna pe 
care el o pusese pe pieptul ei. 

— Ajunge! ţipă ea. 

— De ce? Nu-ţi place să fii atinsă, draga mea? 

Era mai mult decât putea suporta și mâna ei porni sin- 
gură. După aceea, privi fascinată urma degetelor ei apărând 
pe obrazul lui Matt. 

— lată cine nu este foarte descurcăreţ, Alexandra, zise el 
cu un glas răgușit. Cred că doamna Channing are nevoie de 
o mică lecţie! 

Speriată, tânăra femeie făcu un pas înapoi. Dar Matt o 
prinsese deja de braţ. Cu o mişcare agilă, scoase deza- 
bieul lui Alexi și făcu să-i alunece cămașa de noapte la 
picioare. 

— Eşti foarte frumoasă, într-adevăr foarte frumoasă. 

O trase spre el și începu să-i mângâie spatele cu o 
mișcare lentă, senzuală. Timp de câteva secunde, Alexi 
încercă să reziste plăcerii care urca în ea. Dar cum ar fi putut 
s-o facă, de vreme ce simţurile o trădau, când toată fiinţa ei 
năzuia spre o plăcere și mai mare? 

— Acum, vreau să te aud spunând „te rog, Matt, fă 
dragoste cu mine“, murmură el. 

Ea deja nu-și mai aparținea. Vocea lui Matt, privirea lui, 
mâinile lui ţeseau în jurul ei legături subţiri ca pânza de 
păianjen care o ţineau prizonieră mai sigur decât niște 
lanţuri. Oricum, însă, n-avea nici cea mai mică dorință să 
scape. În clipa asta era o prizonieră care consimţea, o 
femeie îndrăgostită. 

— Te rog, Matt... 

Cuvintele se stinseră pe buzele ei în timp ce el se apleca 
spre ea ca s-o sărute. Apoi, foarte încet, o ridică în braţe și 
o duse pe pat. Aici, puse stăpânire pe buzele soţiei lui, cu 
mare blândeţe. Tremurând, Alexi închise ochii și lăsă să-i 
scape un geamăt de dorinţă şi în același timp de suferință. 

Matt vru să se îndepărteze, dar Alexi îl reținu cu toată 
puterea lângă ea. Atunci, el își lăsă degetele să alunece de-a 
lungul pieptului ei cu pielea mătăsoasă, peste pântecul 
neted și peste şoldurile zvelte, murmurând cuvinte fără șir. 
Ameţită de un val de senzaţii voluptuoase, Alexi se arcuia, se 
unduia, oferindu-se cu totul. Dar Matt, amant expert și 
atent, nu se grăbea, acoperind-o cu mângâieri și sărutări 
fierbinţi, prelungind supliciul așteptării până la limitele 
suportabilului. 

Veni în ea, în sfârșit, și ea îi cuprinse cu picioarele 
mijlocul ca să-l primească mai bine. Apoi, încetul cu încetul, 
în timp ce corpurile lor își găseau singure ritmul dragostei, 
Alexi simţi plăcerea urcând în ea. Matt o strânse brusc cu 
toată puterea, apoi își înfundă faţa în părul ei răspândit pe 
pernă, iar strigătul lor înăbușit păru să răsune mult timp în 
liniștea camerei. 

A doua zi dimineaţa, când se trezi, Alexi găsi gol locul de 
lângă ea. În încăpere se răspândea o lumină blândă, 
provenind de la soarele care se strecura printre jaluzele. 

Tânăra femeie se întinse, apoi suspină de satisfacţie. Ce 
noapte minunată petrecuseră! Îi revenea în memorie 
amintirea îmbrăţișărilor lor pătimașe, făcând-o să regrete 
absenţa soțului ei. Ce mult i-ar fi plăcut să se trezească în 
braţele lui, să-și petreacă prima lor dimineaţă alături de el... 

Se ridică din pat, resemnată, și se îndreptă spre baie. 
Luna lor de miere era foarte scurtă, astfel că trebuia să pro- 
fite cât mai mult posibil, fără să piardă timpul singură în pat. 

Un sfert de oră mai târziu, îmbrăcată într-o rochie scurtă 
din bumbac de culoare galben-deschis, Alexi cobora scara 
cu pași sprinteni. Ajunsă la parter, fu uimită de liniştea care 
domnea în casă. Putin îngrijorată, se duse în salon. 
Nimeni... 

Deodată, auzi ecourile unei conversații provenind din 
bucătărie și, liniștită, își spuse că Joanna trebuia probabil să 
pregătească micul dejun în compania lui Matt. 

Intrând în bucătărie, Alexi constată totuși că se înșelase. 
În încăpere nu se găsea decât Joanna, care asculta radioul 
cu volumul dat tare. 

— Bună ziua! strigă Alexi. 

— Bună ziua, mormăi tânăra fată fără să-și ridice ochii de 
la tarta pe care o pregătea. Cafetiera este acolo. 

Îşi însoţi cuvintele cu o mişcare din cap. 


SINGURĂTATEA ALEXANDREI 105 


— L-aţi văzut pe Matt, în dimineaţa asta? întrebă Alexi, 
hotărâtă să nu ţină seama de atitudinea ostilă a Joannei. 

— Da, am luat micul dejun împreună. 

Alexi simți din nou o împunsătură în inimă. Intimitatea 
care părea să existe între Matt și Joanna era pentru ea foarte 
greu de suportat. 

— Înteleg, zise ea pe un ton aspru. Şi după aceea a spus 
unde se duce? 

— La vie. 

În tăcerea care urmă, Alexi o cercetă pe tânăra fată care 
plasa cu atenţie fructe pe fundul unei tăvi. Nişte blugi 
spălăciți se mulau pe corpul ei zvelt, în timp ce tricoul, 
foarte decoltat, lăsa să se ghicească începutul sânilor. O 
ținută cel puţin provocatoare... 

— Matt mi-a spus că v-aţi căsătorit ieri. 

Remarca aceasta brutală o surprinse pe Alexi. Joanna 
părea să insinueze că Matt fusese constrâns să se căsăto- 
rească! 

— Da, ceremonia a avut loc ieri, răspunse Alexi simplu, 
puțin dornică să înrăutăţească situaţia. 

— Asta mă miră mult. 

— De ce? 

— Pentru că este îndrăgostit de altă femeie. Se numeşte 
Carole și Matt a invitat-o foarte des aici. 

În mod straniu, Alexi nu resimti nimic. Poate că în sinea 
ei se aştepta la o descoperire de genul acesta, într-o zi sau 

alta. Cerând-o în căsătorie, Matt nu vorbise niciodată de 
dragoste. Cu toate acestea, speranţa secretă de a reuși să-l 
cucerească şi să-i câștige inima îi permisese tinerei femei să-i 
țină piept. Până acum, cel puţin... 

Părăsi bucătăria fără un cuvânt și ieși din casă. Apoi, se 
duse mașinal să se refugieze la umbra copacilor care 
mărgineau terasa și descoperi pe neașteptate un peisaj 
splendid. Cu respiraţia tăiată, îşi uită pentru o clipă temerile 
şi contemplă colinele care unduiau cât vedea cu ochii, 
acoperite de păduri și de vii. Culorile frunzișului copacilor 
se amestecau armonios cu cele ale viilor, sub lumina 
dimineţii, făcând-o să se gândească la un tablou impre- 
sionist. 

Curând, însă, peisajul vesel îşi pierdu culorile și se 
înceţoșă. Alexi se gândea, cu lacrimi în ochi, că nu era prima 
femeie căreia Matt îi arătase acest domeniu, și gândul aces- 
ta o făcea să sufere. Cine putea fi oare această Carole, a cărei 
existenţă i-o dezvăluise Joanna? Singura, unica iubire a lui 
Matt? 

Cuprinsă de slăbiciune, tânăra femeie se lăsă să alunece 
la rădăcina unui copac și izbucni în hohote de plâns. Va tre- 
bui oare să accepte să-l împartă pe Matt cu alta? 

Nu, ştia deja că nu va putea niciodată să tolereze o 
asemenea situaţie. 


Capitolul 7 


— Poate că este un punct de vedere egoist, Alexi, dar sunt 
ușurat că n-ai lipsit mult timp, zise Miles la sfârșitul 
săptămânii care urmase după întoarcerea tinerei femei. Cu 
toate comenzile care s-au adunat în ultimul timp... Nu știu 
cum aș fi reușit să mă descurc singur! 

— Da, ştiu, murmură Alexi. Surplusul acesta de muncă 
este mai curând un semn bun. 

— Fără să mai socotim că tu şi cu Matt veţi putea oricând 
să vă luaţi câteva zile de vacanţă când veți avea timp, nu? 
Apropo, ai citit ziarele astăzi? Vorbesc despre „povestea de 
dragoste a anului“! 

— Încă n-am înțeles cum au aflat de căsătoria noastră! 

Alexi nu-și putu stăpâni o grimasă gândindu-se la arti- 
colul Georgiei Gold. Ce şoc avusese, de dimineaţă, când 
descoperise povestea căsătoriei lor relatată de celebra 

ziaristă! Nici un amănunt nu lipsea. Să crezi că Georgia asis- 
tase la ceremonie, ascunsă în spatele unui stâlp al bisericii! 

— De fapt, ce mă supără cel mai mult este că tata a aflat 
de căsătoria mea din mass-media, declară ea. 

— N-ai nimic să-ţi reproșezi, Alexi. Ai încercat să-l anunti, 
dar în zadar. Haide, nu te mai gândi la asta. Ah, era cât pe 
ce să uit... Nancy m-a întrebat dacă veţi avea o seară liberă, 
săptămâna viitoare, să veniţi la noi la cină? 

— Ei bine, Matt este încă la New York... 

— Când trebuie să se întoarcă? 

— Nu știu, răspunse ea, încurcată. EI este puţin cam ca 
tata, să ştii. După ce a plecat, nu mi-a telefonat o singură 
dată. Te asigur că aceştia doi sunt făcuţi să se înţeleagă! 

— Eşti sigură că nu dramatizezi situaţia, Alexi? Matt este un 
om de afaceri foarte ocupat. Gândeşte-te că se află în fruntea 
a numeroase companii răspândite în toată lumea! În aceste 
condiţii, nu are prea mult timp pentru el... Dar sunt sigur că 
asta nu-l împiedică să se gândească la tine și să te adore. 

Alexi se mulțumi să clatine din cap. Da, Matt avea un pro- 
gram supraîncărcat. Dar un simplu telefon nu i-ar fi cerut 
decât câteva minute... Oare unde se afla acum? Cine îi ţinea 
companie? De ce această tăcere prelungită? 

Incapabilă să găsească răspuns la toate întrebările care o 
frământau, Alexi începu să-și muște creionul. Din fericire, 
săptămâna aceasta, munca suplinise în parte golul lăsat de 
Matt și zilele trecuseră foarte repede. Dar nopțile... 

Nopțile, lucrurile stăteau cu totul altfel. N-ar fi crezut 
niciodată că Matt îi va lipsi atât de mult. Deoarece, singură 
în patul lor mare, tânăra femeie se plictisea. Amintirea 
mângâierilor lui Matt, sărutările lui o obsedau, con- 
damnând-o uneori la lungi insomnii. 

Deodată, se auzi soneria telefonului, care o smulse din 
gândurile ei. Mai iute decât ea, Miles ridică receptorul. 

— Da, o clipă, zise Miles. Alexi, este tatăl tău. Pe curând. 

leși imediat pe ușă, lăsând-o pe Alexi singură în birou. 

— Alo? Tată? 

— Ai înnebunit de tot, Alexi? urlă Henri Rossini în aparat. 

Surprinsă, tânăra femeie nu avu timp să răspundă. 

— Tocmai mi se spune că te-ai fi căsătorit cu Matt 
Channing săptămâna trecută. Sper că este o glumă? 

— Nu, este adevărat, răspunse ea liniștită. Îmi pare rău că 
ai aflat atât de târziu, tată. Am făcut tot posibilul ca să te 
anunţ. Dorinţa mea cea mai dragă era să asiști la căsătorie. 

După cuvintele ei urmă o lungă tăcere. 

— Tată, mai ești pe fir? întrebă ea încet. 

— De ce te-ai căsătorit cu el? 

— Pentru că-l iubesc, tată. 

— Poate, dar ai făcut cea mai mare greşeală din viaţa ta. 

— Nu, nu cred. 

În realitate, chiar dacă vorbele tatălui ei o răneau adânc, 
Alexi se așteptase la o reacţie de genul acesta. De fiecare 
dată când avusese un prieten, Henri Rossini n-o scutise de 

cuvinte aspre și critici dure, sub pretextul că tânărul bărbat 
nu era destul de bun pentru fiica lui. De data aceasta, însă, 
era prea târziu ca el să poată interveni. 

— Serios? îi aruncă el. ÎI cunosc pe Channing mai bine 
decât tine, închipuie-ţi. Mai cu seamă nu-ţi imagina că s-a 
căsătorit cu tine din dragoste! Așteaptă-mă, iau primul avion 
ca să te scot din asta. 

— Tată, eu... 

Legătura se întrerupse brusc, lăsând-o pe Alexi extrem 
de neliniștită. Având impresia că-i era imposibil să-și reia 
lucrul, se hotărî să se ducă acasă. Dar cum să uite cuvintele 
lui Henri Rossini? „Mai cu seamă nu-ţi imagina că s-a 
căsătorit cu tine din dragoste!“ spusese el... 


Se făcuse deja noapte când sună telefonul lui Alexi. 
Tresări și ridică receptorul cu o mână tremurândă. 

— Alexi, tatăl tău dorește să te vadă imediat, o anunţă 
Monica pe un ton înţepat. 

După care închise imediat. În ciuda mâniei pe care o 
simţea văzându-se tratată drept o fetiţă neascultătoare, Alexi 
urcă în mașina ei şi porni spre Beverly Hills. Roasă de curi- 
ozitate şi de îngrijorare, voia să audă explicaţiile lui Henri 
Rossini. 

Ajunse în sfârșit în faţa porţilor din fier forjat ale 
luxoasei proprietăţi a tatălui ei. Paznicul o lăsă să treacă și 
ea se duse să-și parcheze Lamborghini-ul la locul lui 
obișnuit. 

Îi deschise Monica. Fără să spună o vorbă, fără un zâm- 
bet, o conduse pe Alexi până în salonul unde o aștepta 
Henri Rossini. Ce sclifosită! se gândi Alexi. N-o avusese 
niciodată la inimă pe actriţă, dar în seara asta aproape că o 
ura! 

— A sosit fiica ta, dragul meu! anunţă Monica deschizând 
UȘA. 

Apoi se retrase, spre marea uimire a lui Alexi, care nu era 
obişnuită cu o asemenea discreţie din partea ei. Henri, care 
stătea pe canapea, se ridică brusc în picioare. 

— Aşadar, proastă mică, eşti mulțumită de tine? 

Uluită, Alexi privi faţa cu trăsăturile crispate de mânie a 
tatălui ei. Nu-i văzuse niciodată o asemenea expresie de ură. 
Bărbat frumos, surprindea de obicei prin înfățișarea lui 
tânără și dinamică. În seara asta însă, arăta mult mai bătrân 
decât cei șaizeci de ani ai lui. Avea faţa trasă și tenul livid... 
Numai ochii îi străluceau neobișnuit. 

— Trebuie să începi chiar de mâine procedura de divorț, 
zise el. Trebuie să-ţi anulezi imediat căsătoria. 

— Dar de ce? întrebă ea cu o voce tremurândă. 

— Pentru că Channing s-a căsătorit cu tine pentru un sin- 
gur motiv: ca să se răzbune pe mine. 

— Ca să se răzbune pe tine? repetă ea mașinal. Dar de ce 
m-ar uri atât de mult? 

— Te urăște pentru că ești fiica mea. Vrea să mă distrugă 
cum l-am distrus eu pe tatăl lui, în urmă cu peste douăzeci 
și cinci de ani. 

— Poftim? 

Alexi nu-și putea crede urechilor. Prin urmare, tatăl ei 
era bărbatul care se înverșunase împotriva lui Edward 
Channing... 

— Mama ta m-a părăsit pentru bărbatul acela! izbucni 
Henri Rossini, vizibil scos din sărite. Te-a luat cu ea și s-a 
dus să locuiască în casa lui. 

Se întrerupse o clipă, cu un aer rătăcit. 

— Am avertizat-O, totuși, reluă el. Dar ea nu m-a crezut. 
Mi-a subestimat puterea. 

— Și atunci? întrebă Alexi, urmărindu-i cuvintele cu sufle- 
tul la gură. Ce ai făcut? 

— Am făcut tot posibilul ca să-l ruinez pe Edward 
Channing, să-l distrug, pentru ca mama ta să-l părăsească. 
Mai întâi şi-a pierdut serviciul, apoi casa. În cele din urmă, 
a trebuit să se întoarcă în Anglia fără nici un ban. 

— Este monstruos! Mai ales că n-a fost niciodată nimic 
între Edward Channing și mama. A plecat pentru că era 
foarte nefericită cu tine. O neglijai... 

— Fetiţo, nimeni nu-și poate bate joc de Henri Rossini 
fără să suporte consecinţele! aruncă el cu dispreţ, fără s-o 

asculte. Edward Channing a aflat-o pe spinarea lui. Cu atât 
mai rău pentru el. Acum a venit rândul fiului său să 
primească o lecţie. 

— Nu! Nu pot să cred că Matt s-a căsătorit cu mine ca să 
se răzbune. Căsătoria noastră n-are nimic de-a face cu 
povestea asta. 

— Iluziile tale vor fi de scurtă durată, Alexi! Haide, acum 
du-te acasă. Nu la Malibu, ci în propria ta casă. Mă voi ocupa 
eu de toate. 

— Nu se pune problema să divorțez, tată. Și apoi, oricum, 
nu pot să mă întorc acasă. Am vândut casa, acum câteva zile. 

— Ce? Cui ai vândut-o? 

— Nu știu, cred că unei societăţi. Mă hărțuiau de luni de 
zile. 

— Bineînţeles! Şi sunt gata să pariez că societatea în 
chestiune se numește Holland Enterprises. Ea posedă deja 
terenul din spatele casei şi proiectează să dezvolte pe el un 
complex sportiv, tocmai pentru a-mi zădărnici planurile. 

— Nu știu, tată. Și îmi este indiferent. Aveam nevoie de 
bani pentru agenţie și... 

— Şi Matt ţi-a sugerat s-o vinzi, așa-i? 

— Da. De unde știi? 

— Foarte simplu: Matt Channing se află în fruntea soci- 
etății Holland Enterprises! 

De data aceasta, Alexi crezu că o să leşine. Cuprinsă de 
ameţeală, se agăţă de spătarul unui fotoliu ca să nu cadă. 

— Ai auzit destul, în seara asta, Alexi? o întrebă el. Bun, ai 
face mai bine să rămâi aici, în noaptea asta. 

În loc de răspuns, tânăra femeie clătină din cap. Da, va 
rămâne, deoarece nu se simţea în stare să conducă mașina. 
Dar numai noaptea asta. După aceea, va trebui să-l înfrunte 
pe Matt, ea singură, nu Henri Rossini. 

Ajunse ca într-un fel de transă în vechea ei cameră, cea în 
care își petrecuse o parte din adolescență, cea în care 
învățase să trăiască în singurătate. 

O cuprinse o stare îngrozitoare de confuzie și de 
neputinţă. Se aruncă pe pat și-și înfundă fata într-o pernă. 
Mai bine să încerce să nu se mai gândească, să facă să tacă 
aceste voci care o torturau: „Channing s-a căsătorit cu tine 
pentru un singur și unic motiv: ca să se răzbune pe mine“, 
„Matt Channing se află în fruntea societăţii Holland 
Enterprises...“ 

Durerea era atât de vie încât amorţea încetul cu încetul 
toate capacitățile tinerei femei; se prăbuși într-un somn de 
plumb. 


A doua zi dimineaţa Alexi se ridică din pat, se îmbrăcă 
şi se duse să-și caute tatăl care își lua micul dejun cu 
Monica. 

— Bună dimineaţa, îi spuse Henri îndată ce intră în 
sufragerie. Așază-te și ia o cafea. 

— Nu. Trebuie să plec imediat. Mă întorc la Malibu. 

Cum tatăl ei îi arunca o privire sumbră, crezu potrivit să 
precizeze: 

— Matt se află la New York. 

— Bine. Așteaptă câteva minute înainte să pleci, și-l vei 
vedea pe Martin. 

— Cum? Este în California? 

— Da, i-am acordat o săptămână de vacanţă. 

— Înţeleg. Îţi imaginai fără îndoială că am să mă refugiez 
în braţele lui ca să mă consoleze? Ei bine, nici nu se pune 
problema! Pe curând. 


Ajungând la Malibu, Alexi avu o strângere de inimă. 
Mașina lui Matt se afla pe alee. Nu numai că se întorsese, dar 
pe deasupra, nu era singur. O altă mașină se afla lângă a lui. 

Trăgând adânc aer în piept, tânăra femeie se strădui 
să-şi adune tot curajul. Prin urmare, confruntarea va avea 
loc mai curând decât crezuse... 

Urcă treptele peronului cu pași hotărâți şi sună la ușă. 
Câteva secunde mai târziu, Matt apărea în cadrul ușii, cu o 
expresie posomorâtă pe faţă. 

— Unde ai fost? o întrebă el pe un ton aspru. 

— Am ieşit. Am avut de făcut o vizită dimineaţa devreme. 

— Cui? 

— Te interesează? Cu toate acestea, n-am avut impresia că 
programul meu din ultimele zile a constituit una din pre- 
ocupările tale majore! 

— De acord, trebuie să recunosc că aș fi putut să-ţi tele- 
fonez, dar am fost copleșit de probleme și... Haide, intră, 
vom vorbi înăuntru despre toate astea. 

— Si tu, unde ai fost? întrebă la rândul ei Alexi, când 
ajunseră în hol. 

— Ştii bine, la New York. 

— Da, dar New York-ul este un oraș mare... 

— Am locuit ca de obicei în apartamentul meu. 

Fără să-i arunce o privire, Alexi porni spre camera 
lor. 

— Alexandra, noi trebuie să... Dar ce faci? 

Abia intrată în încăpere, ea deschisese șifonierul şi înce- 
puse să umple o valiză cu haine. 

— Îmi fac bagajele, Matt. Cu alte cuvinte, m-am hotărât să 
plec! 

— Vrei să mă faci să râd, sper! exclamă el smulgându-i 
valiza din mâini. 

Ea îl sfidă cu privirea, furioasă. 

— L-am văzut pe tata și el mi-a spus tot, zise ea pe un ton 
îngheţat. 

Spre marea ei uimire, Matt nu păru surprins. El se 
mulțumi să schiţeze un zâmbet cinic. 

— Nu se poate! Cu siguranţă nu ţi-a spus tot, draga mea 
Alexandra! exclamă el. Apropo, este oare tot atât de violent 
și de înăcrit? 

— Nu vorbi așa despre tatăl meu! 

— Sper că nu m-ai apărat în același fel când m-a insultat 
în faţa ta, Alexi! 

— N-a făcut altceva decât să-mi dezvăluie adevărul, afirmă 
ea, stânjenită. 

— M-ar mira! 

— Mi-a spus, mai cu seamă, că te-ai căsătorit cu mine ca 
să-ţi potolești setea de răzbunare, ca să-l ruinezi cum l-a 
ruinat el pe tatăl tău. 

Matt se apropie de ea și, înainte ca tânăra femeie să se 
poată eschiva, o lipise de el. 

— Ce faci, Matt?! exclamă ea, speriată. 

— A venit timpul să-mi potolesc setea de răzbunare, cum 
bine spune tatăl tău. 

O făcu să suporte un sărut brutal. În ceea ce o privea, 
Alexi refuză să cedeze dorinţei care punea stăpânire pe ea, 
și-l respinse pe Matt cu toată puterea. 

În aceeași clipă sună telefonul și Matt ridică recep- 
torul. 

— Un oarecare Martin Steel vrea să-ţi vorbească, 
Alexandra, zise el cu o voce înăbușită. 

Simulă că întinde receptorul tinerei femei, apoi închise telefonul. 

— Cu ce drept mă împiedici să vorbesc cu prietenii mei?! 
exclamă Alexi, indignată. 

— Am tot dreptul, Alexandra! Nu uita că ești soția mea și 
n-am să las nici un bărbat să-ţi dea târcoale! 

— Nu sunt proprietatea ta! 

— Alexandra, cunosc mijloace prin care să te trezesc la 
realitate. 

— Ah, da? Și ce ai de gând să faci? Să mă ţii prizonieră aici? 
Să mă baţi? 

— Haide, nu știu realmente ce să aleg, zise el închizând 
şifonierul. De exemplu, știi că am cumpărat clădirea în care 
funcţionează faimoasa agenţie Alexi-Miles? 

Cum tânăra femeie tăcea, stupefiată, el zâmbi. 

— În aceste condiţii, vei înţelege că este în interesul tău 
şi al asociatului tău să nu te arăţi atât de îndărătnică, draga 
mea. 

— Nu te vei cobori până la șantaj... murmură Alexi, 
tremurând de indignare. 

— Fără cuvinte mari, Alexandra, te rog. Dar orice s-ar 
întâmpla, poți să fii sigură că dacă încerci să mă părăsești, 
n-am Să ezit o clipă să provoc ruina voastră, crescând de 
exemplu chiria în mod exagerat. Bun, acum că am pus la 
punct situaţia, pregătește-te. Avem vizitatori care ne 
aşteaptă în salon. 


Capitolul 8 


— Iată-te în sfârșit, draga mea! exclamă Matt când tânăra 
femeie intră în salon. 

În camera ei, în timpul celor câteva minute pe care Matt 
i le acordase ca să se pregătească, Alexi reuşise să-și ia 
înfățișarea unei proaspete căsătorite fericite. De aceea, când 
intră în încăpere, afişa un zâmbet vesel. Nimeni n-ar fi 
putut bănui cât de mult o costa asta. 

— Vreau să-ţi prezint pe doi dintre cei mai buni prieteni 
ai mei, Paul Burns și Carole, soția lui, spuse Matt. 

De data aceasta, Alexi întâmpină toate dificultăţile din 
lume ca să continue să zâmbească. Carole... femeia de care 
Matt era îndrăgostit. Aşadar, Joanna nu minţise! 

— Încântată de cunoștință, reuși ea, totuși, să rostească. 

Carole îi întinse mâna, zâmbitoare. Înaltă, cu părul de un 
blond-arămiu, îmbrăcată într-un costum fustă-taior de 

culoare roşie care-i venea de minune, era o femeie foarte 
atrăgătoare. De altfel, soţul ei, un bărbat frumos de vreo 
cincizeci de ani, n-o scăpa o clipă din ochi. 

— Am auzit vorbindu-se mult despre dumneata, 
Alexandra, spuse el politicos. Ce păcat că nu l-ai putut însoţi 
pe Matt la New York! 

La aceste cuvinte, Alexi tresări. Totul devenea cum nu se 
putea mai limpede... Matt se dusese să-și întâlnească aman- 
ta, sub pretextul unei călătorii de afaceri! Iată de ce nu găsise 
o clipă liberă să-i telefoneze, ei, soției pe care n-o iubea... 

— Locuiţi chiar la New York? întrebă Alexi, mai puţin din 
curiozitate decât pentru a-și ascunde suferința pe care i-o 
provoca această descoperire. 

— Da, răspunse Carole. Este de altfel foarte comod pen- 
tru Paul, deoarece sediul societăţii Holland Enterprises, ai 
cărei fondatori sunt Paul și Matt, se află la doi pași de casa 
noastră. 

Hotărât lucru, conversaţia se dovedea plină de 
învățăminte! se gândi Alexandra, furioasă. Așadar, Matt nu 
fusese singurul care făcuse o afacere bună vânzând propri- 
etatea ei... 

— Ce vrei să bei, draga mea? o întrebă Matt. Cred că un 
coniac ti-ar prinde bine. Găsesc că eşti destul de palidă, 
astă-seară. 

Alexi se sili să-i susțină privirea ironică. Ce mult îl detes- 
ta în clipa asta! 

— Nu, un pahar de apă minerală va fi foarte bun, 
răspunse ea pe un ton tăios. 

— Sper că nu ești supărată pe noi pentru că ţi-am aca- 
parat soțul toată săptămâna trecută, Alexandra, reluă 
Carole. Tocmai după luna voastră de miere... 

— Nu, deloc! exclamă Alexi. Mai ales că am fost și eu 
foarte ocupată: recepții, dineuri, cocteiluri... 

Mintea, dar nu se punea problema ca Matt să ştie 
că-şi petrecuse toate serile așteptând un telefon de la 
el, 

— Adevărat? îi aruncă acesta întinzându-i un pahar cu apă 
minerală. 

— Matt ne-a povestit despre căsătoria voastră fulger, con- 
tinuă Carole, aparent fără să remarce tensiunea dintre cei 
doi soţi. Ce idee romantică! 

Intrigată, Alexi scrută figura rivalei sale, încercând să 
descopere pe trăsăturile ei expresia unei emoţii, chiar 
trecătoare. În zadar. De-a ce se juca oare Carole? Ar fi tre- 
buit să fie nebună de gelozie... În loc de asta, se arăta 
cuprinsă de admiraţie în faţa farmecului unei ceremonii de 
căsătorie oficiată doar cu doi martori, la câteva zile după ce 
bărbatul îşi formulase cererea. Numai dacă... numai dacă 
Matt era singurul îndrăgostit și dragostea lui nu era 
împărtășită! 

— Noi sărbătorim astăzi zece ani de căsătorie, zise Carole. 

— Felicitări, rosti Alexi maşinal. 

Era zdruncinată în convingerile ei. Și asta pe bună 
dreptate: privirea Carolei reflecta o asemenea dragoste 
pentru soțul ei încât îi era greu să creadă că i-ar putea fi 
infidelă. 

— Iată motivul pentru care în seara aceasta vă invităm la 
restaurant! adăugă Paul pe un ton vesel. Dar acum, Carole, 
e timpul să ne întoarcem la hotel. Cu toate aceste întâlniri, 
vom fi ocupați toată după-amiaza. 

Fără să mai întârzie, Paul și Carole Burns își luară rămas- 
bun. Matt și Paul stabiliseră să se întâlnească pentru o 
şedinţă de afaceri la Agenţia imobiliară Morgan. Nu exista 
nici o îndoială că asta era în legătură cu vânzarea casei ei! se 
gândi Alexi cu tristeţe. 


— Prestaţia n-a fost la înălţime, doamnă Channing! 
declară Matt pe un ton agresiv, intrând în salon. Va trebui 
să te străduiești mai mult data viitoare, dacă vrei să convingi 
oamenii că formăm un cuplu unit și fericit! 

— Cuplul nostru nu este nici una, nici alta. Atunci, la ce 
bun să ne prefacem? 

— Ei bine, de exemplu, ca s-o împiedicăm pe Georgia 
Gold să răspândească zvonuri neplăcute pe seama fiicei 
dragi a lui Henri Rossini... 

— Apropo de Georgia, tu ai fost acela care i-a furnizat o 
dare de seamă amănunţită despre oficierea căsătoriei noas- 
tre? 

Aștepta tremurând răspunsul, sperând totuși că Matt nu 
avusese indecenţa să facă așa ceva. 

— Da, draga mea, răspunse el sigur de sine. Asta nu mi-a 
cerut decât câteva minute la telefon. 

— Te detest! îi aruncă ea, la capătul răbdării. 

Acest țipăt al inimii nu păru să-l emoţioneze câtuși de 
putin. 

— Ce program ai, în după-amiaza asta? o întrebă el, 
nepăsător. 

— Nu te priveşte! 

— Eu cred că da. Mai ales dacă ai intenţia să te duci să-l 
întâlneşti pe Martin Steel... 

— Oh! Destul! exclamă ea. 

— Bun, acum cred că e timpul să plec. 

— Unde te duci? 

— Am întâlnire cu Paul. 

— Bineînţeles! Uitasem de marele vostru proiect al com- 
plexului sportiv. Așadar, ai dat o dublă lovitură... Ai de ce să 
fii mândru! 

El o privi câteva secunde, păru pe punctul să spună 
ceva, apoi sfârși prin a ridica din umeri. În clipa când era 
gata să iasă pe ușă, Alexi se repezi spre el și-l prinse de 
braţ. 

— Matt, aşteaptă. Am nevoie să ştiu ceva. Te-ai căsătorit 
cu mine numai cu scopul de a mă determina să-ţi cedez pro- 
prietatea? 

Întrebarea fu urmată de un scurt moment de tăcere, în 
timpul căreia tânăra femeie crezu că i se face rău, atât de 
repede îi bătea inima. O ultimă speranţă o susţinea. Matt nu 
putea fi atât de crud... 

— A fost unul dintre motive, într-adevăr, spuse el în cele 
din urmă. 

— Din sete de răzbunare, murmură ea, distrusă. 

— La început, voiam numai proprietatea ta ca să-mi 
închei socotelile cu tatăl tău. Apoi am dorit să posed totul. 
Pe tine, agenţia ta... 

În clipa aceea sună telefonul, întrerupând explicaţiile lui 
Matt. 

— Este cu siguranță Paul, zise Matt. Anunţă-l că 
sosesc, te rog. Vom relua discuţia noastră mai târziu, 
Alexandra. 

În timp ce el se îndepărta, Alexi ridică mașinal recep- 
torul. 

— Alexi? Este foarte greu să te găseasă cineva, zilele astea! 

— Martin! 

Auzind-o rostind acest nume, Matt se întoarse brusc și o 
fulgeră pe tânăra femeie cu privirea. 

— Pe diseară, Alexandra, spuse el pe un ton tăios. Nu uita 
că avem o invitaţie la cină. Să fii gata la ora șapte. 

Ușa de la intrare pocni atât de violent încât se 
zguduiră pereţii. Alexi scoase un oftat adânc, apoi 
întrebă: 

— Cum ai aflat numărul meu de telefon, Martin? 

— Mi l-a dat Henri. 

— Așadar, ştii că sunt căsătorită? 

— Da, dar Henri mi-a mărturisit că te-ai căsătorit cu acest 
bărbat din disperare. 

— Îmi pare rău că te decepționez, dar m-am căsătorit pen- 
tru că-mi iubesc soţul. 

— Adevărat? Cu toate acestea, aveam impresia că te 
pregăteai să-l părăsești. 

— Nicidecum. ÎI iubesc şi orice ar face, voi rămâne alături 
de el. 

— În aceste condiţii, presupun că n-o să-mi acorzi o a 
doua șansă... 

— Nu. În schimb, putem rămâne prieteni. Și, dacă vrei, 
vorbește-mi despre filmul la care lucrezi... 

— Ştii, Alexi, cred că n-am făcut niciodată altceva decât să 
vorbim despre filmele mele! 

Remarca aceasta o făcu să zâmbească pe Alexi care se 
aşeză pe canapea, gata să asculte relatarea prietenului ei. 

— Povestește-mi totul, Martin... 

Ceva mai târziu, la volanul mașinii ei sport, Alexi se 
îndrepta spre Hollywood. În mod straniu, hotărârea ei de a 
rămâne cu orice preţ alături de Matt îi permisese să-și 
recapete liniştea. Sau aproape! Deoarece problema agenţiei 
o frământa. Iată de ce se hotărâse să-i facă o vizită lui Miles. 

Când ajunse în fața vilei familiei Thornton, Nancy fu 
aceea care veni să-i deschidă. Fermecătoare ca de obicei, 
stăpâna casei o conduse pe tânăra femeie la soţul ei, care se 
bronza la marginea piscinei. 

— Alexi? Ce supriză plăcută! exclamă Miles ridicându-se 
în picioare. 

El o invită să ia loc, iar Nancy se duse după băuturi 
răcoritoare. 

— Sunt mulţumit că ai trecut astăzi pe la noi, Alexi, 
deoarece Nancy şi cu mine avem să-ţi anunțăm ceva. 

— Da? Și eu la fel, Miles. Matt a cumpărat localul în care 
se află agenţia noastră, îi spuse ea. 

Reacţia lui Miles o luă complet pe neașteptate. Se aştepta 
ca el să pară abătut, sau cel puţin uimit, dar în loc de asta, 
pe fața lui apăru o expresie de mare ușurare. 

— lată o veste excelentă, Alexi! Și eu care îmi făceam griji 
privind creșterea chiriei... Acesta este sfârșitul temerilor 
noastre. 

Timp de o clipă, Alexi șovăi să-i dezvăluie adevăratele 
intenţii ale lui Matt. În cele din urmă, însă, renunță. 
Deocamdată era inutil să-i întunece bucuria. 

— Acum este rândul nostru, continuă Miles. Nancy 
așteaptă un copil! 
— Miles! Este extraordinar! exclamă Alexi. 


În timpul drumului de întoarcere, Alexi se simţi totuși 
cuprinsă din nou de neliniște. Dacă Matt se hotăra să dis- 
trugă agenţia, Miles, Nancy și copilul lor vor fi primele vic- 
time... 

— Abia acum te întorci? îi aruncă Matt în timp ce tânăra 
femeie intra în dormitorul lor. 

El tocmai ieșea din baie, cu bustul gol și un prosop legat 
în jurul șoldurilor. 

— Da, dar voi fi gata pentru cină, mumură ea. N-ai de ce 
să-ți faci griji. 

— Ce s-a întâmplat, Alexandra? Pari foarte preocupată... 

— Vei mări chiria agenţiei? 

— Cine ştie? 

Fără să-i mai dea vreo atenţie, el se îndreptă spre şifonier 
ca să-şi aleagă un costum. 

— L-ai văzut pe Martin, în după-amiaza asta? o întrebă el 
după câteva minute. 

— Nu. 

— Ia te uită! Nu mă aşteptam la mărturisiri din partea ta. 

Exasperată, Alexi se duse să se închidă în baie. Când ieși 
de acolo, peste o jumătate de oră, dormitorul era pustiu. Se 
îndreptă spre şifonierul ei, deschizând larg ușile. În seara 
asta, dorea să-i placă lui Matt. Rochia ei din satin roșu, care 
îi evidenția de minune liniile siluetei, îi stătea perfect. 

După ce își perie cu grijă părul lung, pe care-l lăsă liber 
pe umeri, se machie ușor, apoi se hotări să poarte splen- 
didul pandantiv cu rubine și diamante pe care i-l dăruise 
Matt. La urma urmei, acum sau niciodată era ocazia! 

Când fu gata, Alexi respiră adânc și, simțindu-se mai 
sigură pe ea, cobori. 

Aflat în picioare în faţa ferestrei uriașe, Matt contempla 
întinderea întunecată a oceanului, luminat slab de lună. Se 
întoarse încet când o auzi intrând pe tânăra femeie. 

— Eşti foarte frumoasă, Alexandra, murmură el schiţând 
un zâmbet slab. 

Se va hotărî oare în sfârşit s-o ia în braţe? se întrebă Alexi, 
fremătând de teamă. Nu... El se mulțumi să arunce o privire 
ceasului de la mână și spuse: 

— Este timpul să plecăm, Alexi. 


O jumătate de oră mai târziu, Matt oprea mașina în faţa 
unuia dintre cele mai luxoase hoteluri din Hollywood. 

— Le-am spus lui Paul și Carolei că trecem să-i luăm, zise 
el. Ah, iată-i! 

Cu inima strânsă, Alexi observă cât de fermecătoare era 
Carole în rochia lungă de mătase albăstrie, care părea că 
plutește în jurul ei. De altfel, Matt părea de asemenea cuce- 
rit, constată ea. 

Ajunseră în fine toţi patru la restaurantul unde își 
sărbătoriseră căsătoria Matt și Alexi. De data aceasta, era 
arhiplin. Personalităţile cele mai de vază din regiune, 
celebrităţi ale filmului, cinau în ritmul unei muzici de jazz 
executate de un pianist. 

Imediat după ce intrară, șeful de sală îi conduse la o 
masă de unde puteau vedea totul. 

— Colierul dumitale este splendid, Alexandra! exclamă 
Carole. 

— Mulţumesc. Este un cadou de la Matt, declară 
Alexi. 

— Are mult gust... 

— ÎI cunoşti de mult? 

— Matt este un vechi prieten al lui Paul. L-am cunoscut în 
ziua căsătoriei noastre, răspunse Carole. 

— Înţeleg. 

Ceea ce înțelegea mai ales, era ceea ce vedea: pe Carole, 
superbă în rochia ei de seară și pe Matt, fermecat de fru- 
museţea ei și disperat de faptul că era îndrăgostit de soţia 
celui mai bun prieten al lui. 

— Alexandra? 

Vocea lui Matt o smulse pe tânăra femeie din gândurile 
ei triste. 

— Ce ai ales? 

Chelnerul şef stătea lângă masă și aștepta ca ea să-i 
comunice comanda. Cercetă distrată meniul și se hotărî 
pentru pește. 

Li se aduse curând o sticlă de vin alb provenind de la 
Napa Valley. 

— Carole, ai vizitat podgoria de la Napa Valley? întrebă 
Alexi. 

— Da, Paul şi cu mine am petrecut acolo un weekend, 
anul trecut. 

— Paul te-a însoţit? 

Întrebarea păru s-o surprindă pe Carole. 

— Bineînţeles! exclamă ea. 

În clipa aceea, o orchestră luă locul pianistului și în 
restaurant se răspândi o muzică agreabilă. Câteva perechi 
ajunseră pe ringul de dans. 

— Vrei să dansezi, Alexandra? întrebă Matt. 

Era mai mult un ordin decât o sugestie şi Alexi se supuse. 
Matt o luă de mână ca s-o conducă până la ringul de dans, 
strângându-i atât de tare degetele încât ea se strâmbă de durere. 

— Mă doare, murmură ea încercând să se desprindă. 

— Adevărat? Vrei să-mi explici ce te-a găsit adineauri? 
Gândeşte-te la invitaţii noștri şi arată-te puţin mai amabilă! 

— Îmi pare rău, Matt, dar n-am știut niciodată să mă 
prefac. Nu sunt fericită și mă tem să... 

Incapabilă să continue, îşi ridică spre Matt ochii plini de 
lacrimi. O expresie stranie apăru atunci în privirea lui Matt, 
amestec de regret și tristeţe... Îşi puse foarte încet un deget 
pe buzele ei, apoi o trase cu blândeţe spre el, ca pentru a o 
alina. 

Când muzica se opri, inima lui Alexi bătea să-i 
spargă pieptul. Ce mult ar fi dorit să rămână în braţele 
lui Matt ca să prelungească această senzaţie delicioasă 
de abandonare... Dar el o conducea deja spre masa 
lor. 

Seara i se păru lui Alexi interminabilă. Compania Carolei 
și a lui Paul era foarte plăcută și, în alte împrejurări, tânăra 
femeie s-ar fi distrat fără îndoială cu ei. În seara asta, însă, 
era peste puterile ei. 


Se făcuse foarte târziu când ajunseră la vila din Malibu. 
Obosită, Alexi intră în casă și urcă imediat în dormitor. Matt 
veni peste câteva minute și se aşeză pe marginea patului pe 
care Alexi se întinsese. 

— Este adevărat că te fac nefericită? întrebă el cu o voce 
nesigură. 


132 VALERIE DUHAMEL 


Prea emoţionată ca să vorbească, Alexi încuviință cu un semn din cap. 

— Sunt răspunzător de tot ce se întâmplă, Alexandra. 
Dar, mă crezi sau nu, n-am vrut niciodată să te rănesc. La 
început, era un joc: tu erai o Rossini, eu voiam casa, voiam 
să te seduc... Numai că am pierdut repede controlul asupra 
situaţiei. 

Se întrerupse o clipă, cu o cută de îngrijorare pe frunte. 

— În fine, cred că aveai dreptate să-ţi faci valizele, în după- 
amiaza asta, murmură el. N-aveam nici un drept să te folo- 
sesc așa cum am făcut-o. Tot ce pot să-ţi cer este să mă ierti. 

— Dar după-amiază refuzai categoric să... 

— După-amiaza trecută eram incapabil să judec liniștit. Și 
apoi, în seara asta, când am văzut tristeţea din ochii tăi, am 
înţeles cât de mult te-am făcut să suferi. 

În clipa asta, Alexi ar fi vrut să se arunce în brațele lui și 
să-i spună că se înșela, că-l iubea și că nu voia să-l 
părăsească. Orgoliul, însă, o împiedică s-o facă. 

— Acum e timpul să dormi. Îi voi cere lui Rosie să te ajute 
să-ți faci bagajele, mâine dimineaţă. Noapte bună, Alexandra. 

— Noapte bună, Matt. 

Nici măcar nu încercă să-l reţină. Ușa se închise încet, 
apoi fu liniște. Noaptea asta, la fel ca cele precedente, o va 
petrece singură, se gândi Alexi. 

Noaptea asta, care era fără îndoială și ultima pe care o 
petrecea la Malibu... 


Capitolul 9 


— Tin neapărat să participi la această recepţie, Alexandra. 

Tânăra femeie se strădui să susţină privirea tatălui ei, dar 
degetele i se încleştarseră pe ceașca de cafea. Cu siguranţă, 
era vorba de un ordin, și nu de o sugestie. 

— Nu, nici nu poate fi vorba, replică ea. 

— Au trecut două luni de când l-ai părăsit pe individul 
acela. E timpul să-ţi revii, să ieși, să întâlnești lume... Și apoi, 
Channing nu va fi acolo. Nu-ţi face griji, m-am informat, în 
momentul acesta nu se află la Hollywood. 

— Asta nu schimbă cu nimic situaţia! N-am să merg. 

Henri Rossini ridică din umeri şi Alexi rămase tăcută. Cu 
toate acestea, o mulţime de întrebări îi ardeau buzele. Oare 
ce știa exact tatăl ei? Unde se afla Matt? Plecase oare în 
Anglia? Ideea asta o îngheţa, dar nu îndrăzni să ceară mai 
multe precizări. 

Pierdută în gândurile ei, abia auzi uşa deschizându-se. 
Apoi o zări pe Monica. Îmbrăcată cu un luxos dezabie de 
mătase albă, aceasta se îndreptă spre Henri, pe care-l sărută 
pe obraz. 

— Bună dimineaţa, dragul meu, murmură ea cu o voce suavă. 

Incapabilă să suporte manerele afectate ale tinerei 
actriţe, Alexi se ridică brusc. 

— Trebuie să plec la birou, zise ea. Altfel voi fi în 
întârziere. 

— Dar nu ţi-ai luat micul dejun! protestă tatăl ei. Ar tre- 
bui să mănânci ceva... Şi apoi, aşteaptă o clipă. Spune-mi, 
i-ai telefonat lui Steve Wilson? 

— Nu, tată, n-am avut timp. Și... nu mi-e foame, 
mulțumesc. 

— Nu uita s-o faci astăzi, îi recomandă Henri. Nu uita că 
Steve este un avocat extrem de ocupat și că-ţi face o favoare 
acceptând să se ocupe de divorțul tău. 

Alexi dădu din cap și părăsi încăperea. Ajunsă pe culoar, 
scoase un oftat adânc. Ce favoare, într-adevăr! Dintre acelea 
din care Henri Rossini profita foarte mult, atunci când 
pretindea ca evenimentele și oamenii să se supună voinţei 
lui... Dar ea era hotărâtă să nu cedeze. Avocatul, oricât de 
strălucit ar fi, putea să se ducă dracului! Nu va porni nicio- 
dată o procedură de divorț! 

În clipa când traversa holul, auzi sunând telefonul și-i 
tresări inima în piept. Plecă urechea, o auzi pe secretara lui 

Henri răspunzând și apoi închizând imediat. Doamne! se 
gândi ea. De ce trebuia ca de fiecare dată când suna tele- 
fonul să-și închipuie că era Matt? Totul era definitiv 
încheiat între ei, trebuia să se obișnuiască neapărat cu 
această idee. 


Zece minute mai târziu, ajungea la agenţie. Miles îi 
adresă un surâs larg, dar compasiunea pe care i se păru 
că o citește în privirea lui o irită. N-ar fi trebuit să-i 
spună că o rupsese cu Matt! De altfel, atenţia manifes- 
tată de anturajul ei mai mult o supăra decât s-o încura- 
jeze. Oricum, nu se punea problema să cedeze. Cu atât 
mai mult cu cât programul zilei se anunța foarte 
încărcat, iar o problemă majoră implica supraviețuirea 
agenţiei: chiria exorbitantă pe care Matt se pregătea să 
le-o ceară. 

După ce trecu rapid peste corespondenţa zilei, Alexi se 
îndrepta spre biroul ei când Miles o prinse de braţ. 

— Alexi, cred că tu ar trebui... În fine, am impresia că ai 
putea să te odihnești puţin... Ai prea multe griji în momen- 
tul acesta! 

— Nu-i nevoie, Miles. Mă simt complet capabilă să-mi 
asum responsabilităţile. 

— Dar te simţi capabilă să te ocupi de vila din Malibu? 

— Vila lui Matt? întrebă Alexi cu o voce albă. 

— Da, tocmai a sunat adineauri. Dorește să știe când vor 
începe lucrările. 

— Şi... dorește să mă vadă? 

— Nu, dar a cerut vești despre tine. 

Cum funcţionara de la recepţia agenţiei manifesta un 
interes prea mare pentru conversaţia lor, Alexi îi propuse 
lui Miles s-o urmeze în biroul ei. 

— Trebuie să-ţi fac o mărturisire, declară Miles după ce 
închise ușa. Am abordat cu Matt chestiunea chiriei. 

— Si? 

— A răspuns că dorește să discute cu tine cât mai curând posibil. 

— Mulţumesc, Miles. Dar nu te mai frământa cu povestea 
asta. În curând vei fi tată. De aceea, gândește-te la soţia ta, 
la venirea copilului vostru. Mie îmi revine să mă ocup de 
problema asta. 

În realitate, o altă amenințare lansată de Matt o preocu- 
pa pe tânăra femeie. Cu câteva săptămâni în urmă, Matt îi 
dăduse de înţeles că dacă nu se supunea exigenţelor lui, va 
relata toată povestea lor Georgiei Gold, de data asta în 
amănunțime. Era preferabil să nu se gândească la scandalul 
care ar urma... Din ziua aceea, Alexi se temea în fiecare 
dimineață de apariţia ziarului, de frică să nu găsească în el 
un articol referitor la ei. Cu toate acestea, până acum nu 
fusese publicat nimic. De ce? Ce aştepta el, de fapt? 

— Vrei să te scap de casa Channing? o întrebă Miles. Aș 
putea trimite acolo pe cineva, în după-amiaza asta. 

— Mulţumesc, Miles, dar am muncit mult timp la 
pregătirea planurilor. Voi telefona intendentei lui Matt ca 
să-i spun că sosesc. Doi dintre lucrătorii noștri mă vor găsi 
acolo. 

— Foarte bine. Atunci, pe curând. 

Când porni spre Malibu, Alexi se gândi că poate își 
supraestimase forțele. Nu va reuși niciodată să facă faţă! 

Din fericire, când sosi acolo, Matt nu era prezent. 

— Sunt încântată să vă văd, doamnă Channing, o 
întâmpină Rosie cu un zâmbet larg. Vă rog să intraţi. Am să 
vă pregătesc o cafea. 

Înainte ca Alexi să poată răspunde, Rosie dispăruse 
deja în bucătărie. Descumpănită, tânăra femeie se trezi 
singură în mijlocul salonului cel mare, pe care-l cercetă 
cu tristeţe. Nimic nu se schimbase și cu toate acestea, 
totul era altfel. 

— Luaţi loc, doamnă Channing! exclamă atunci Rosie 
care tocmai intra în salon cu o tavă în mână. 

— Îţi mulţumesc, Rosie, dar aştept lucrătorii. Urmează să 
apară dintr-un moment în altul și trebuie să văd împreună 
cu ei programul zilei. 

— Prin urmare, nu doriţi să rămâneţi? Pentru masa de 
prânz sau poate pentru cină? Domnul Channing credea că 
aţi putea. 

— Poftim? Cum să ştie că voi veni astăzi? 

— Nu știu. Părea convins că veți telefona în după-amiaza 
asta şi prevăzuse să se întoarcă suficient de devreme ca să vă 
întâlnească. 

— Adevărat? Şi unde este acum? 

— Cred că trebuie să fie la San Francisco, pentru afa- 
ceri. 

În clipa aceea se auzi soneria de la intrare, anunțând 
sosirea lucrătorilor. Alexi le transmise planurile și le dădu 
instrucțiuni pentru executarea lucrărilor. 


O jumătate de oră mai târziu, după ce precizase sarcina 
fiecăruia, Alexi îşi strânse hârtiile. Era timpul să plece și cu 
toate acestea nu reușea să părăsească acest decor atât de 
familiar. În pofida scurtului timp pe care-l petrecuse aici, 
avea atâtea amintiri legate de această casă! 

Cuprinsă de o adâncă tristeţe, se îndreptă spre camera 
pe care o împărţise cu Matt. Intrând, recunoscu pe comodă 
cutiuţa care conţinea inelul ei de logodnă și verigheta. 
Alături, pe locul unde o lăsase, se găsea cutia din catifea 
roșie cu splendidul colier pe care i-l dăruise Matt. 

Brusc, zări o a treia cutie. Intrigată, se apropie și o 
deschise. O superbă brățară din aur masiv se odihnea pe o 

mică pernuţă din satin de culoare crem. Pe fața interioară a 
brățării, se puteau citi cuvintele: Cu toată dragostea mea, 
Matt. 

Închise cutia, cu lacrimi în ochi. Prin urmare, o altă 
femeie îi luase locul în inima lui Matt! O femeie pe care o 
iubea... Carole, fără nici o îndoială. 

Răvășită, se răsuci pe călcâie și se repezi spre ușă... pen- 
tru a se opri brusc. Matt era în faţa ei, cu o expresie severă 
pe faţă. 

— Bună ziua, Alexandra. 

— Bună ziua, reuși ea să spună. 

— Pot să știu cărui fapt datorez onoarea vizitei tale? 
întrebă el pe un ton tăios. 

— Ai uitat că trebuia să mă ocup de decorarea casei tale? 

— Decorarea... Desigur. 

— Sunt mulţumită că te văd, afirmă ea. Trebuie să știi că 
am început procedura de divorț, nu-i aşa? 

— Nu, nu eram la curent, replică el cu răceală. 

Când Matt înaintă spre ea, tânăra femeie, din instinct, se 
dădu la o parte. De fapt, el nu făcu decât să treacă pe lângă 
ea ca să se îndrepte spre masa de scris. 

— Deoarece ești aici, am să profit de ocazie ca să-ți 
înmânez asta, zise el. 

Scoase din geanta diplomat un plic gros pe care i-l 
întinse. 

— Despre ce este vorba? întrebă ea. 

— Despre actul de vânzare al localului agenţiei tale, o 
anunţă el pe neașteptate. L-am înregistrat pe numele tău. 
De acum înainte, agenţia îţi aparţine. 

— Dar, de ce? Nu înţeleg... murmură ea, stupefiată. 

— Deoarece nu-mi este de nici o utilitate, pur și simplu. 
Mă crezi sau nu, n-am avut niciodată intenţia de a te ruina 
sau de a provoca ruina ta și a lui Miles. Din momentul aces- 
ta, puteti fi liniștiți, amândoi. 

— Nu știu ce să spun, Matt, rosti ea cu efort. Mulţumesc 
mult. 

Încă nu îndrăznea să creadă că ceea ce se întâmpla era 
adevărat. De ce o asemenea generozitate din partea lui 
Matt? Din prietenie pentru Miles? Din dragoste pentru ea? 
Nu, era inutil să se amăgească... 

— Bine, Alexi, acum ai documentele. Întrebuințează-le cu 
folos, zise el închizând geanta diplomat. ÎL vezi încă pe 
Martin? 

— Hm, da, l-am revăzut, dar... 

— Iartă-mă că ţi-am pus această întrebare indiscretă. 
Bun, acum trebuie să plec. Peste o oră am întâlnire cu 
Paul. 

Alexi își căuta cuvintele ca să se justifice, ca să-l facă să 
înțeleagă că întâlnirea cu Martin era de ordin amical, dar nu 
putu rosti decât banalităţi. 

— Ai întâlnire cu Paul? întrebă ea. Credeam totuși că soţia 
lui, Carole, se află la New York... 

— Paul și cu mine avem câteva deosebiri de păreri... ceea 
ce ne obligă la ședințe frecvente. 

— Înţeleg, murmură Alexi, neîndrăznind să întrebe dacă 
motivul neînțelegerii lor era Carole. 

Rămaseră tăcuţi câteva clipe, apoi Matt întrebă: 

— Vei merge la recepţie, diseară? 

— Încă nu știu. Este posibil. Și tu? 

— Cu siguranţă, nu voi avea timp. 

— Poate că am putea merge, fiecare pe seama lui? În felul 
acesta, în ochii tuturor, secretul nostru ar fi păstrat. 

— Ascultă-mă, Alexandra, mai deveme sau mai târziu, 
vom fi nevoiţi să facem publică despărţirea noastră. De alt- 
fel, foarte curând, tot Hollywoodul va fi la curent. Zvonurile 
se răspândesc atât de repede, aici! 

Alexi tocmai deschidea gura să protesteze când cineva 
bătu la ușă. 

— lertaţi-mă că vă deranjez, domnişoară Rossini, dar aș 
vrea să am avizul dumneavoastă asupra alegerii culorilor 
din holul de la intrare, zise un lucrător intrând. 

— Cobor imediat. 

— Ei bine, n-ai așteptat prea mult ca să-ţi reiei numele de 
fată! exclamă Matt pe un ton ironic. 

— Nu port numele tău de suficient de mult timp ca toată 
lumea să-și amintească asta, replică Alexi cu amărăciune. Și 
cum tocmai mi-o reaminteşti, căsătoria noastră se sfârșește. 
Așa stând lucrurile, nu înţeleg care este problema. 

Adunându-și toată demnintatea, părăsi încăperea. Matt 
nu va ști niciodată cât de greu îi fusese să rostească aceste 
cuvinte... 


La sfârșitul zilei, complet epuizată, Alexi se îndreptă spre 
casa tatălui ei. Ultimul lucru de care se temea era o predică. 
Or, exact de asta avu parte când îl anunţă că nu telefonase 
avocatului. 

— Și pentru diseară? urlă el furios, în vreme ce Alexi se 
îndrepta, fără să răspundă, în direcţia scării. Ideea de a par- 
ticipa la această recepţie continuă să te sperie? 

— Nicidecum. Dar credeam că am lămurit această pro- 
blemă. N-am să merg. 

— Rău faci. Oricum, l-am anunţat pe Martin că vei veni. 

La aceste cuvinte, Alexi se întoarse și-și privi tatăl drept în ochi. 

— De ce te amesteci în treaba asta? l-am spus lui Martin 
că nu mai vreau să ies cu el. Și-ţi reamintesc faptul că tu 
însuţi, într-un timp, nu vedeai cu ochi buni legătura noas- 
tră. De altfel, ai făcut toul ca s-o rupem, dacă nu mă înșel. 
În cazul acesta, nu mai înțeleg. De ce ţii neapărat să reiau 
legătura cu el? 

— De ce? Numai pentru că prefer să te ştiu mai curând cu 
Martin Steel decât în compania lui Matt Channing. 

După aceste cuvinte, Henri ieși din încăpere trântind ușa 
în urma lui. Câteva minute mai târziu, Alexi urca în camera 
ei. Se săturase până peste cap de toate poveștile astea. 
Tebuia să-și schimbe dispozita. În fond, de ce n-ar merge la 
recepţia aceea? 

Punându-și poșeta pe pat, zări plicul pe care i-l înmânase 
Matt. ÎL luă și citi încă o dată documentele pe care le 
conţinea. De ce făcuse Matt asta? Spera să dejoace în felul 
acesta eventualele planuri ale lui Henri, sau voia să se 
dezică astfel de orice angajament faţă de ea? Și unde era 
Carole, în toate astea? 

Obosită să repete mereu întrebările cărora nu le putea 
găsi răspuns, ridică din umeri și începu să se pregătească 
pentru recepţie. Făcu un duș, apoi, îmbrăcată cu o rochie 
lungă din lame de culoare neagră, machiată cu grijă, se 
apropie de oglindă. 

Îi scăpă un oftat. Își pierduse iar din greutate și acum 
începea să pară într-adevăr slabă. Pielea ei era prea palidă, 
aproape străvezie, iar ochii păreau prea mari pentru faţa ei. 

Nemulțumită, se întoarse, își luă poșeta și ieși. În defini- 
tiv, ce importanţă avea? De ce s-ar sinchisi de înfăţişarea ei, 
de vreme ce singura persoană căreia dorea să-i placă nu va 
fi cu siguranță acolo? 


Capitolul 10 


— Eşti într-adevăr superbă, Alexi! exclamă Martin Steel. 

Fl își însoţi această observaţie cu o privire insistentă care 
o făcu pe tânăra femeie să se simtă stânjenită. 

— Mulţumesc, murmură ea. 

Se prefăcu apoi că cercetează invitaţii. 

— Văd că tot Hollywoodul se află adunat aici, astă-seară, 
adăugă ea. 

— Da... Mereu aceleași figuri, nu-i aşa? Sincer vorbind, 
încep să mă satur. Nu-ţi poţi închipui cât de fericit sunt să 
mă întorc în Anglia. 

— Când trebuie să pleci? 

— La sfârșitul săptămânii. Încă n-am terminat filmările și 
dacă nu mă întorc acolo cât mai repede posibil, producţia 
riscă să coste o avere. 

— Tata te va însoţi? 

— Bineînţeles! Și tu? Nu te tentează? 

— Poftim? 

— Te întreb dacă nu ti-ar plăcea să vii cu mine în Anglia. 

— Nici să nu te gândești! 

Se întrerupse o clipă, apoi își privi lung prietenul, cu 
curiozitate. 

— Spune-mi, nu cumva scumpul meu tată ţi-a sugerat, din 
întâmplare, această interesantă idee? 

— Hm, nu. În fine, nu chiar, bâigui el, jenat. De fapt, 
conta pe mine să te conving să pleci pentru câtva timp, 
înţelegi? 

— Prea bine! Ar fi gata să facă orice ca să nu mă mai întâl- 
nesc cu Matt. 

— Dar tu, ce crezi despre asta? 

— Nici nu se pune problema să plec. Pentru că... 

Pentru o fracțiune de secundă, șovăi. Cât de greu i se 
părea să rostească aceste cuvinte pe care ar fi vrut să le 
strige în fața întregii lumi! 

— Pentru că-l iubesc, spuse ea în sfârșit. 

— ÎL iubeşti? repetă Martin, cu un aer uluit. După toate 
aceste intrigi? 

Rănită, tânăra femeie simţi lacrimile umplându-i ochii. 
Martin își trecu imediat un braţ în jurul umerilor ei și, 
trecându-i un deget sub bărbie, o sili să-l privească. 

— Iartă-mă, Alexi. În fond, cred că sunt puţin gelos... 

Se întrerupse brusc văzând-o pe Georgia Gold apropiin- 
du-se. Ziarista îi adresă un zâmbet larg lui Alexi. 

— Bună seara! zise ea. Dar unde este soţul dumitale, în 
seara asta? 

— Matt este reţinut de afaceri, interveni imediat Martin. 
Îmi face plăcere s-o însoțesc pe Alexi. 

— Adevărat? replică Georgia pe un ton afectat și 
intenţionat neîncrezător. Apropo, Alexi, am auzit spunân- 
du-se că lucrurile nu merg prea bine în familia Channing și 
că ai părăsit domiciliul conjugal... 

— Doar „ai auzit spunându-se?“ Aveam totuși impresia că 
de obicei ești mult mai bine informată, susură Alexi. 

— Tocmai de aceea speram, întâlnindu-te, să aflu puţin 
mai multe. 

— De ce? o ironiză Alexi. Ai din întâmplare intenţia de a 
face din asta subiectul viitorului dumitale articol? 

Timp de o clipă, cele două femei se măsurară din priviri 
apoi, schimbându-și radical atitudinea, Georgia arboră un 
aer triumfător. 

— Liniştește-te, draga mea, eu am informaţii din sursă 
sigură. Din sursă foarte sigură, chiar. 

Își gratifică interlocutorii cu un surâs satisfăcut, apoi se 
îndepărtă cu mersul ei studiat. Alexi o urmări cu privirea, 
gânditoare. Cine era persoana cea mai susceptibilă să-i fi 
dezvăluit acestei ziariste afurisite amănunte de ordin parti- 
cular? Matt, fără nici o îndoială. Nu putea fi decât el. Numai 
dacă nu cumva Miles... Nu, imposibil. Până acum, acesta se 
arătase foarte discret. În ceea ce-l privea pe Henri Rossini, 
el prefera să nu audă de această căsătorie. Atunci, cine? 

— Alexi, vrei să dansezi? o întrebă Martin. 

— Cu plăcere. 

Cel puţin, se gândi ea, în timp ce dansau, nu vor vorbi 
despre Matt. Matt, a cărui imagine nu înceta s-o obsedeze; 
Matt, pe care spera să-l vadă apărând în orice clipă... 

În momentul când erau pe punctul să se amestece cu 
invitaţii grupaţi pe ringul de dans, orchestra începu să cânte 
un slow. 

— Am noroc, în seara asta! exclamă Martin, înlănţuindu-și 
partenera. 

Ea nu protestă când el o strânse aproape. Dimpotrivă, îşi 
trecu un braţ după gâtul lui și rămase așa, cu capul sprijinit 
de pieptul lui. 

— Asta îmi amintește de timpurile frumoase de odinioară, 
murmură Martin. 

— Poate, răspunse ea îndepărtându-se uşor. Dar aparține 
trecutului. Nu uita că astăzi sunt o femeie căsătorită. 

— N-am cum Să uit, pentru că nu încetezi să-mi 
reamintești. Şi eu... 

Dar Alexi nu-l mai asculta. Avea impresia că cineva o 
privea cu insistență. Senzaţia era atât de intensă încât tinerei 
femei aproape i se păru că era bătută pe umăr. Făcu încon- 
jurul ringului de dans cu privirea și, brusc, crezu că inima 
va înceta să-i mai bată; acolo, în stânga, îl recunoscu pe 
Matt. 

Îi reveni în memorie amintirea primei lor întâlniri. 
Privirile lor se întâlniseră în același fel, în timpul unei 

recepții... Şi o emoție asemănătoare cu cea pe care o simţea 
acum pusese stăpânire pe ea. Dar ce deziluzie, după aceea! 

— Alexi, nu te simţi bine? 

— Matt este aici. 

— Şi ce-i cu asta? Ce ai de gând să faci? Să te duci la el? 

Incapabilă să răspundă, Alexi întoarse capul. Privirea ei 
se îndreptă din nou spre Matt, aflat într-o conversaţie însu- 
flețită cu o persoană pe care-i era greu s-o distingă. 
Doamne! Ce frumos era... Pe neașteptate, avu loc o mișcare 
a mulţimii și Alexi fu cât pe ce să scoată un țipăt de surpriză. 
Însoțitoarea lui Matt nu era alta decât Carole! 

— Mergem să bem ceva, de acord? propuse Martin. 

Fără să-i aştepte răspunsul, o conduse în cealaltă parte a 
sălii, apoi îi puse din proprie iniţiativă o cupă de șampanie 
în mână. 

— Ascultă, Alexi, trebuie să-ţi revii în fire. Sunt căsătorii 
destinate chiar de la început eșecului. Priveşte în jurul tău! 
Jumătate din oamenii de aici sunt la a doua, sau chiar la a 
treia lor căsătorie. Aşa-i viaţa. Nu ești tu prima și nu vei fi cu 
siguranță nici ultima căreia i se va întâmpla asta. 

— Păstrează-ţi predicile pentru altcineva, Martin, te rog! 

Cu ochii plecaţi cu încăpățânare, tânăra femeie învârtea 
cupa între degete. 

— Mă întreb de ce Henri nu este aici, mormăi Martin. 

La aceste cuvinte, Alexi tresări. Ideea că Matt și Henri 
s-ar putea afla aici, în seara asta, numai acum îi trecuse prin 
minte. Ce se va întâmpla oare, atunci? 

— Am nevoie de aer, Martin. Scuză-mă. 

Îşi puse cupa pe o masă vecină, apoi își croi drum 
prin mijlocul mulțimii până la ușa cu geamuri care 
dădea pe terasă. Aici, se refugie într-un colţ liniștit ca să 
reflecteze. 

Cântecul oceanului foarte apropiat i se păru ciudat de 
melancolic și ea se sprijini de balustrada de piatră pentru a 
contempla plaja abia luminată de lună. Era o imagine 
sublimă, care-i reaminti brusc plimbarea nocturnă pe care o 
făcuse cu Matt doar cu câteva săptămâni în urmă. Ce 
departe i se părea acum momentul acela! 

Deodată, un zgomot de pași în spatele ei veni să-i tulbu- 
re meditaţia. Se întoarse și, zărindu-l pe Matt, simţi că i se 
strânge inima. 

— Iei aer, Alexandra? 

— Nu, pur și simplu am fugit. Sunt acolo oameni pe care 
nu doresc să-i văd. 

— Cine, de exemplu? Martin? Tatăl tău? 

— Ca și alţii, zise ea privindu-l pe Matt drept în ochi. 

Matt nu vru să înţeleagă aluzia, deoarece declară: 

— Ei bine, în cazul acesta, am să-ţi ţin companie. 
Atmosfera supraincălzită din interior începe să mă supere. 

— Credeam... în fine... mi-ai spus că nu vei veni, astă- 
seară. 

— Ei bine, mi-am schimbat părerea, asta-i tot. Nu este 
apanajul femeilor să fie nestatornice, nu crezi? 

— Aș fi vrut să mă anunti. Aș fi rămas acasă! 

— Ascultă-mă bine, Alexandra. Cred că voi mai sta câtva 
timp în California, dar n-am intenţia să te ţin la curent cu 
acțiunile şi gesturile mele de fiecare zi, nici cu 
deplasările, dineurile sau recepțiile mele. Prin urmare, se 
va întâmpla, firește, să ne întâlnim accidental, din când în 
când. 

Avea dreptate, ea o știa. Cu toate acestea, revolta fierbea 
în ea. De ce ţinuse să se afişeze în compania Carolei, dacă 
nu ca s-o umilească pe ea, soţia lui? Și el putea conta pe 
Georgia Gold ca să alimenteze scandalul. Mâine, tot 
Hollywoodul va fi informat de legătura lor... 

— Tu ai pus-o la curent pe Georgia Gold cu situaţia noas- 
tră? întrebă ea. 

— Nu. Dar presupun că nu mă crezi. 

— Într-adevăr. Deoarece îmi dau seama că încerci prin 
toate mijloacele să-mi faci rău. Te-ai folosit de mine. Ai pro- 
fitat de numele meu ca să te răzbuni. Și iată că acum nu eziți 
să mă ridiculizezi în public. 

Stând cu privirea pironită pe faţa tinerei femei, Matt nu 
răspunse imediat. 

— Într-un anumit fel, toate astea sunt exacte, sau mai 
degrabă erau exacte la început, zise el în cele din urmă. 

Păru să-şi caute cuvintele, apoi scoase un oftat adânc și 
continuă: 

— Recunosc că atunci când te-am întâlnit, n-am avut nici 
un fel de scrupule ca să mă folosesc de tine, iar tu te 
încăpăţânai în refuzul tău. Și cum purtai numele de Rossini, 

m-am înverșunat. În realitate, nu mă gândisem niciodată să 
te cer în căsătorie. Este adevărat, doream să te cuceresc şi să 
te determin în felul acesta să-mi cedezi bunurile tale. După 
aceea, aş fi plecat. Numai că, iată... lucrurile nu s-au petre- 
cut cum prevăzusem... 

Temându-se să nu izbucnească în plâns, Alexi își adună 
ultimele puteri și zise: 

— Te rog, Matt, taci. Nu vreau să ştiu... 

Cum ea încercă să se îndepărteze, el o prinse de braţ și 
o sili să-l privească. 

— Eu ţin însă să-ți explic comportarea mea, Alexandra. 
După asta, poate voi reuși să-mi regăsesc somnul. 

— Ti-ai pierdut somnul, tu care ai pus la cale toate 
mașinaţiile acestea? Este o glumă, presupun... 

— Nu sunt atât de insensibil cum crezi! Crede-mă, 
Alexandra, nu mai dorm. Am organizat și am planificat totul 
înainte de a te cunoaște. Voiam cu orice preţ proprietatea 
ta, dar mai cu seamă, și acesta era țelul meu principal, dore- 
am să mă răzbun pe Henri Rossini. Și apoi, te-am întâlnit... 
Începând din momentul acela, am înţeles că trebuia să-mi 
schimb planurile. 

— De ce? Pentru că mi-a trebuit prea mult timp ca să 
cedez farmecului tău? Erai grăbit să-ţi potolești setea de 
răzbunare. Și timpul trecea... 

— Nu, asta n-are nici o legătură. Dar nu pot să-ţi port pică 
pentru faptul că simţi atâta amărăciune, adăugă Matt după 
o clipă de ezitare. Am abuzat de slăbiciunea ta și... 

— De slăbiciunea mea? repetă tânăra femeie, surprinsă. 

— Tocmai rupseseşi legăturile cu bărbatul pe care-l 
iubeai. Martin plecase în Anglia fără tine. Atunci, evident, 
erai foarte vulnerabilă, nu-i așa? Altfel spus, era momentul 
ideal pentru mine. 

Alexi rămase tăcută. Prin urmare, Matt credea că nu se 
căsătorise cu el decât de ciudă... Ideea că-l iubea, pur și sim- 
plu, nici măcar nu-i trecuse prin minte. 

— Ce se întâmplă aici? 

Recunoscând vocea tatălui ei, Alexi simți cum o cuprinde 
panica. De data aceasta, confruntarea era inevitabilă... Şi 
când tânăra femeie văzu expresia furioasă pe care o afișa 
tatăl ei, panica ei spori. 

— Pretind explicaţii, Alexandra, ordonă el. 

Asemenea unei copile prinse în greșeală, Alexi roși și 
începu să se bâlbâie jalnic. 

— Fiica dumneavoastră şi cu mine avem o discuţie parti- 
culară, interveni atunci Matt. 

— Îndepărtează-te de ea, Channing! 

— Trebuie să consider asta drept o ameninţare, domnule Rossini? 

Henri Rossini făcu un pas înainte, cu un aer ameninţător. 

— Te rog, tată, îl imploră Alexi interpunându-se. Nu face 
o scenă. Voi intra înapoi. 

— Ai dreptate, murmură Matt. Vreau să am o convorbire 
cu tatăl tău. 

La ideea de a-i şti singuri pe amândoi, o străbătu un fior 
îngheţat. Trebuia să evite asta, cu orice preţ! 


SINGURĂTATEA ALEXANDREI 153 


— Nu... prefer să rămân, zise ea. 

— Intră! repetă tatăl ei. 

Matt se apropie și o împinse cu blândeţe spre ușă. 

— Du-te, Alexandra. Fii liniștită, totul va fi bine. 

Înţelegând că era inutil să insiste, se supuse și se 
alătură mulţimii din interior. Se amestecă printre invi- 
taţi, cu o privire absentă, preocupată numai de ceea ce 
se petrecera afară. Și dacă tatăl ei ar vrea să se bată? 
Ideea asta o îngrozi. Desigur, Henri era un bărbat 
robust, dar cu siguranță nu tot atât de puternic ca 
Matt... Matt, care ar putea foarte bine să-l omoare fără 
să vrea! 

În sfârșit, după un timp care i se păruse o eternitate, ușa 
terasei se deschise și apăru Matt. Părea foarte obosit și avea 
o cută amară în colțul buzelor. Înainte ca Alexi să aibă timp 
să se îndrepte spre el ca să-l întrebe ce se întâmplase, el tra- 
versă sala și, fără o privire spre ea, dispăru. 

Temându-se de ce putea fi mai rău, se repezi pe terasă. 
Acolo, spre marea ei ușurare, îl găsi pe Henri rezemat cu 
coatele de balustradă, cu privirea pierdută în gol. 

— Tată, te simţi bine? 

— Alexi, știi că am multă afecţiune pentru tine. 

— Da, bineînţeles, răspunse Alexi, surprinsă de această 
declaraţie neașteptată. Dar pentru numele lui Dumnezeu, 
ce înseamnă... 

— ÎI iubeşti încă, nu-i așa? 

Se întoarse spre ea și o privi lung. 

— Da, tată, îl iubesc. Din toate puterile mele! 

— Atunci, du-te după el. 

Surpriza o lăsă pe tânăra femeie fără glas. 

— Şi grăbeşte-te, draga mea, adăugă Henri zâmbind. 

— Aşteaptă puţin... Sunt săptămâni de când mă îndemni 
să-l părăsesc. Ce s-a întâmplat? 

— Toată lumea poate face greșeli, rosti el ridicând din 
umeri. 

Neliniștită brusc, Alexi se încruntă. Tatăl ei nu părea în 
apele lui. 

— Ascultă, tată, mă duc s-o caut pe Monica. 

Henri refuză, cu un semn din cap. 

— Monica şi cu mine nu mai suntem... de acord în 
momentul acesta. Fa este, dacă îndrăznesc s-o spun, una 
din greșelile mele. În această după-amiază, am surprins-o 
vorbind la telefon cu Georgia Gold. Și am înţeles limpede 
că-i dădea unele informaţii despre tine. 

Lui Alexi îi venea să-și dea palme. Bănuise pe toată 
lumea, în afară de Monica. Ce proastă fusese! 

— Haide, Alexi, doar n-o să rămânem toată noaptea aici, 
zise Henri. Vino, acum. 

Își luă fiica de brat și o conduse înăuntru. 

— De fapt, trebuie să-l întâlnesc pe un anume Paul Burns, 
spuse el. 

— Paul Burns? Dar acesta este asociatul lui Matt! 

— Deocamdată, dar va fi în curând al meu. Matt a hotărât să 
revândă, la un preţ rezonabil, părţile lui din complexul sportiv. 

— Cum? Vinde tot? 

— Alexi! Fii drăguță, arată-mi unde se află Paul Burns, și 
după aceea poţi să fugi. 

Aflată încă sub șocul a ceea ce tocmai aflase, Alexi avu 
nevoie de câteva clipe să-şi recapete stăpânirea de sine. 
Reuși în sfârșit să-l descopere pe Paul, care dansa cu 
Carole. 

— Asta-i bună! exclamă ea. Și eu care credeam că... în 
fine, credeam că Matt şi Carole au venit împreună, că este 
îndrăgostit de ea. 

— Matt Channing este îndrăgostit nebunește de tine! 
exclamă Henri cu o voce în care se simţea puţină iritare. 

„Numai să ai dreaptate, tată“, se gândi ea. 

— Haide, fugi, Alexandra, îi porunci el făcându-i complice 
cu ochiul. 


În pofida îngrijorării, Alexi apăsă pedala de acceleraţie. 
Nici măcar nu îndrăznea să se gândească la cuvintele 
tatălui ei. Dar între toate temerile și întrebările care o 
asaltau, o singură certitudine se impunea: trebuia să-l 
găsească pe Matt cât mai repede. După aceea, ei bine, va 
hotărî. 

Matt se întorsese direct acasă, constată ea zărindu-i 
maşina în fata vilei. Opri alături de ea apoi, cu inima bătând 

puternic, urcă treptele peronului. Totuși, în clipa când să 
sune, şovăi. La această oră târzie risca s-o trezească pe Rosie 
şi să fie nevoită să-i dea explicaţii... 

Preferând să intre cât mai discret posibil, Alexi ocoli casa 
și se îndreptă spre verandă, cu intenţia să bată încet în 
geam. Spre marea ei surpriză, ușile terasei erau deschise, 
dar în salon nu era nimeni. 

De aceea, privi în jurul ei, apoi în direcţia plajei. La 
început nu văzu nimic, deoarece un nor mare ascundea luna. 
Apoi, dintr-o dată, datorită unei raze argintii, îl văzu. Stătea la 
marginea apei, nemișcat, cu fața spre linia orizontului. 

Își scoase fără șovăire pantofii și alergă spre el. El n-o 
auzi venind. Rămase câteva secunde în spatele lui, fără să 
spună nimic, încercând să-și liniştească bătăile dezordonate 
ale inimii. 

— Matt... 

El nici nu tresări măcar. O auzise, oare? În fine, se 
întoarse încet. 

— Alexi? 

O adâncă neîncredere se citea pe faţa lui, ca și cum se 
îndoia de realitatea a ceea ce vedea. 

— De ce... de ce ai venit, Alexi? 

— Sunt aici pentru că... pentru că... 

Cuvintele nu-i veneau cu ușurință pe buze, atât era de 
tulburată, dar cu prețul unui mare efort, reuși să-și 
redobândească stăpânirea de sine. Venise clipa să pună 
totul în joc. 

— Pentru că te iubesc, Matt. 

Reușise în sfârșit să dea glas mărturisirii care-i ardea 
buzele de atâta timp. Surprinsă de propria ei îndrăzneală, 
Alexi simţi dintr-o dată un fel de ameţeală amestecată cu o 
senzaţie de ușurare. Puțin o mai interesa ce se va întâmpla 
de acum înainte. El știa acum ce simţea pentru el și asta era 
tot ce conta. 

La început, el nu avu nici o reacţie. Apoi, făcu un pas 
timid spre ea. Atunci, nereuşind să se mai stăpânească, se 
aruncă în braţele lui, cuibărindu-i-se la piept. 

— Dacă ai ști cât am așteptat clipa asta, murmură el. Te 
iubesc atât de mult, dragostea mea... 

O clipă, Alexi crezu că înţelege greșit. Dar ridicând capul, 
întâlni privirea plină de tandrete cu care o învăluia Matt și 
nu se mai îndoi de sinceritatea lui. 

— Spune-mi că nu visez, Matt. Este adevărat? Este chiar 
adevărat? 

Fl îşi strecură cu delicateţe degetele în părul ei și se jucă 
înfăşurând o şuviță pe deget. 

— Da, te iubesc, Alexandra. Iubesc felul cum mergi, cum vorbești, 
cum te mişti, cum îţi înclini capul când mă priveşti, iubesc... 

— Opreşte-te! exclamă Alexi atingându-i uşor buzele cu 
un sărut. Pentru mine, toate astea vin prea repede, să ştii. 
Doar cu puţin timp în urmă, credeam că mă urăști, că te-ai 
căsătorit cu mine numai din interes, și mai cu seamă pentru 
Că... pentru că nu puteai avea femeia pe care ţi-o doreai. Îmi 
închipuiam că tu și Carole... 

— Carole? Este soţia celui mai bun prieten al meu, asta-i 
tot, spuse el pe un ton nerăbdător. M-am căsătorit cu tine 
numai pentru că te iubeam. Da, recunosc, la început 
intenţiile mele nu erau... complet dezinteresate. Nu sunt 
foarte mândru de mine, mărturisesc, și regret foarte mult. 
Dar am mai discutat... Prin urmare, să nu mai vorbim 
despre asta, te rog. Mi-ai lipsit atât de mult, draga mea, zise 
el aplecându-se foarte aproape de faţa ei, şi m-am temut atât 
de mult să nu te pierd... 

Schimbară un lung, un foarte lung sărut, apoi Matt se 
îndepărtă și luă faţa tinerei femei în mâini. 

— Vreau să-ți mai spun ceva, murmură el. Dacă am 
venit la această recepţie, astă-seară, a fost numai ca să-ți 
cer să te întorci să trăieşti cu mine. Dar când te-am văzut 
în braţele lui Martin Steel... am crezut că îmi pierd 
minţile. 

— Îţi repet că nu este nimic între mine și Martin! 

Un surâs lumină figura lui Matt, care își vâri mâna în 
buzunarul hainei. 

— Alexandra, vrei să-ţi împarţi viaţa cu mine? Să luăm 
totul de la început? 

— Matt! Este dorinţa mea cea mai scumpă, șopti ea 
sărutându-l din nou. 

— Atunci, primeşte asta. 

Alexi luă cutiuţa pe care i-o întindea și o deschise. Îi 
apărură imediat lacrimi în ochi. Era vorba despre brăţara de 
aur pe care o găsise în camera lui Matt... 

— Cu toată dragostea mea, zise el într-o suflare. Am 
cumpărat-o pentru tine de câtva timp, dar tu nu mi-ai lăsat 
răgazul să ţi-o dăruiesc. 

Rămaseră mult timp îmbrăţișaţi, ochi în ochi, incapabili 
să exprime ce simțeau. În cele din urmă, se îndreptară spre 
Casă. 

Alexi se opri brusc. 

— Apropo, Matt... Ce i-ai spus tatei, în seara asta, ca să-și 
schimbe părerea despre tine? 

— Ei bine, i-am explicat că tatăl meu îl iertase. Că își 
refăcuse viaţa în Anglia, o viață mai curând comodă, și că 
toate astea aparțin trecutului. Cred că ura tatălui tău faţă de 
mine nu era decât consecința unui adânc sentiment de 
vinovăţie. Și tu, dragostea mea, m-ai iertat oare? 

În loc de răspuns, ea îi zâmbi. Matt izbucni în râs, o trase 
spre el și un sărut tandru pecetlui începutul noii lor vieţi. 


Sfârşit 


